**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 21 Μαΐου 2020, ημέρα Πέμπτη και ώρα 09.25΄, στην **Αίθουσα συνεδριάσεων της Ολομέλειας της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου αυτής, κ. Νικόλαου Ταγαρά, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Τουρισμού «Ειδικές μορφές τουρισμού και διατάξεις για την τουριστική ανάπτυξη».(4η συνεδρίαση-β΄ ανάγνωση)

 Στη συνεδρίαση παρέστησαν ο Υπουργός Τουρισμού, κ. Θεοχάρης (Χάρης) Θεοχάρης, ο Υφυπουργός Εσωτερικών, κ. Θεόδωρος Λιβάνιος, o Υφυπουργός Τουρισμού, κ. Εμμανουήλ (Μάνος) Κόνσολας, καθώς και αρμόδιοι υπηρεσιακοί παράγοντες.

 Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Δούνια Παναγιώτα (Νόνη), Σταμενίτης Διονύσιος, Ταγαράς Νικόλαος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Βαρεμένος Γεώργιος, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Φραγγίδης Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Καταρχήν, πριν εισέλθουμε στο θέμα της ημερήσιας διάταξης να ευχηθώ χρόνια πολλά στις εορτάζουσες και στους εορτάζοντες, στην Ελένη και στον Κωνσταντίνο.

Κυρίες και κύριοι συνάδελφοι ξεκινάει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Τουρισμού «Ειδικές μορφές τουρισμού και διατάξεις για την τουριστική ανάπτυξη».

Ολοκληρώνουμε σήμερα τη συζήτηση του νομοσχεδίου στην Επιτροπή μας με την 4η συνεδρίαση και την β΄ ανάγνωση του νομοσχεδίου.

Πριν δώσω τον λόγο στον Εισηγητή της Πλειοψηφίας, τον κ. Μπουκώρο, να αναφέρω ότι έχουν διανεμηθεί στους Εισηγητές και τους Ειδικούς Αγορητές και έχουν αποσταλεί από χθες στα ηλεκτρονικά ταχυδρομεία τους, δύο Υπουργικές Τροπολογίες, οι με γενικό και ειδικό αριθμό 304/1 και 305/2.

Η πρώτη αφορά στη ρύθμιση θεμάτων αρμοδιότητας Υπουργείου Τουρισμού και πιο συγκεκριμένα την αύξηση μελών του Επιστημονικού Συμβουλίου Διασφάλισης Ποιότητας της Τουριστικής Εκπαίδευσης και την παράταση συμβάσεων του προσωπικού ασφαλείας Ι.Δ.Ο.Χ. του Υπουργείου Τουρισμού και της Σχολής Ξεναγών Αθήνας, ενώ η δεύτερη έχει να κάνει με τις ρυθμίσεις για την ανάπτυξη τραπεζοκαθισμάτων σε κοινόχρηστους χώρους από καταστήματα υγειονομικού ενδιαφέροντος.

Το λόγο έχει ο κ. Μπουκώρος.

 **ΧΡΗΣΤΟΣ ΜΠΟΥΚΩΡΟΣ (Εισηγητής της Πλειοψηφίας):** Ευχαριστώ, κύριε Πρόεδρε.

Κυρίες και κύριοι συνάδελφοι, ολοκληρώνουμε σήμερα την επεξεργασία ενός νομοσχεδίου που έρχεται να τροποποιήσει σε σημαντικό βαθμό και με καινούργια αντικείμενα το ελληνικό τουριστικό προϊόν. Ένα τουριστικό προϊόν που βρέθηκε στη «δίνη» της τελευταίας κρίσης, της παγκόσμιας πανδημίας. Ένα τουριστικό προϊόν το οποίο με την πολιτική της Κυβέρνησης, αλλά και με την προσπάθεια των εμπλεκομένων φορέων στον τουρισμό, επιχειρεί να αναταχθεί μέσα σε δύσκολες συνθήκες.

Αποτελεί, όμως, «αχτίδα φωτός το γεγονός το ότι η επεξεργασία αυτού του νομοσχεδίου έγινε με τρόπο πλήρη, καθώς είναι στη διαβούλευση εδώ και τρεις μήνες. Ακούσαμε είκοσι πέντε φορείς και αντηλλάγησαν απόψεις εντός του Κοινοβουλίου, που μπορεί να ξεκινούν από διαφορετικές αφετηρίες, αλλά καταλήγουν στην αγωνία όλων των Ελλήνων για την ανάταξη του τουριστικού προϊόντος. Ο ελληνικός λαός σήμερα αγωνιά, όπως και οι παράγοντες του ελληνικού τουρισμού για το άμεσο μέλλον και το πώς θα ξεπεράσουμε αυτή την κρίση.

Αυτή η «αχτίδα φωτός» ενισχύθηκε χθες το απόγευμα σε σημαντικό βαθμό με τις ανακοινώσεις του Πρωθυπουργού, του Κυριάκου Μητσοτάκη και τις ανακοινώσεις των συναρμόδιων Υπουργών, του Υπουργού Οικονομικών, του Υπουργού Ανάπτυξης, του Υπουργού Εργασίας και Κοινωνικών Υποθέσεων και τις δικές σας ανακοινώσεις ως, καθ’ ύλην, αρμοδίου Υπουργού.

Τα όσα ανακοινώθηκαν χθες, κυρίες και κύριοι συνάδελφοι, δεν εξαφανίζουν το πρόβλημα που δημιούργησε η πανδημία στον ελληνικό τουρισμό με κάποιο «μαγικό ραβδάκι». Ωστόσο, δίνουν τη βάσιμη ελπίδα, ότι υπάρχει μία Κυβέρνηση με συνεκτικό και συγκροτημένο σχέδιο, η οποία δεν θα αφήσει να χαθεί το «παιχνίδι» για τον ελληνικό τουρισμό.

Δεν είναι τα δικά μου λόγια ή τα λόγια των συναδέλφων της Πλειοψηφίας και του ίδιου του Υπουργού που θα ακουστούν μετά. Δείτε τον «καταιγισμό» δημοσιευμάτων έγκυρων διεθνών μέσων ενημέρωσης παγκόσμιας εμβέλειας μετά τις χθεσινές κυβερνητικές ανακοινώσεις. Δεν υπάρχει γνωστό μέσο ενημέρωσης, ανά τον κόσμο, που να μην αναφέρθηκε στα μέτρα που ανακοίνωσε η Κυβέρνηση και να μην «πανηγύρισε» σαν να ήταν ελληνικό μέσο ενημέρωσης για την έναρξη του ελληνικού τουρισμού.

Πραγματικά, νιώθω ότι η έναρξη της τουριστικής κίνησης στην Ελλάδα, η επανεκκίνηση του τουρισμού και της εστίασης αποτελεί «πιλότο», πλέον, για όλο τον κόσμο, και αν όχι για όλο τον κόσμο, τουλάχιστον, για την Ευρώπη. Όλοι μάς παρακολουθούν προσεκτικά για να δουν πώς θα γίνει αυτή η επανεκκίνηση σε έναν από τους κορυφαίους τουριστικούς, τουλάχιστον, θερινούς προορισμούς, όπως είναι η Ελλάδα.

Έχει, λοιπόν, πολλή μεγάλη σημασία το τι λέμε σήμερα εμείς για το νομοσχέδιο και, κυρίως, τι είπε χθες ο Πρωθυπουργός και οι συναρμόδιοι Υπουργοί. Θα μας εξηγήσει, στη συνέχεια, και ο Υπουργός Τουρισμού τα περί πρωτοκόλλων. Δεν είναι αυτά τα δρακόντεια μέτρα, τα οποία είχαμε υπολογίσει στην αρχή της κρίσης. Υπάρχουν ευρύτερες συμφωνίες, υπάρχει ένας, υγειονομικά, ασφαλής προορισμός που λέγεται Ελλάδα. Μπορούμε να το διαχειριστούμε καλύτερα, πλέον, και μπορούμε να είμαστε leader στην τουριστική αγορά.

Εκμεταλλευόμαστε αυτή τη δύσκολη περίσταση, γιατί έτσι πρέπει να κάνουμε για να πάρουμε και αυτό που μας αναλογεί και να διαμορφώσουμε ένα κλίμα ασφαλούς τουρισμού σε ολόκληρη την Ευρώπη και αν είναι δυνατόν σε ολόκληρο τον κόσμο.

Νομίζω, όμως, ότι τα μέτρα που ανακοινώθηκαν χθες, κύριε Υπουργέ, ως πρώτο στόχο έχουν την προστασία των εργαζομένων σε αυτό τον κλάδο που αντιπροσωπεύει το 20% του Ακαθάριστου Εθνικού Προϊόντος, δηλαδή, τον τουρισμό και τους συνδεδεμένους κλάδους των μεταφορών και της εστίασης. Πραγματικά, κανείς εργαζόμενος σε αυτούς τους κλάδους, με τα μέτρα που ανακοινώθηκαν χθες, δεν νιώθει ότι θα μείνει απροστάτευτος.

Κυρίες και κύριοι συνάδελφοι, από τη ζημιά κέρδος δεν βγαίνει, συνηθίζω να λέω. Το θέμα είναι να περισώσουμε το μεγαλύτερο κομμάτι, τις περισσότερες θέσεις εργασίας, τις περισσότερες απολαβές των εργαζομένων, να διατηρήσουν αυτοί οι εργαζόμενοι, τη φετινή δύσκολη χρονιά, τη σύνδεσή τους με τις επιχειρήσεις που εργάζονται τόσα χρόνια, είτε μόνιμα, είτε εποχικά. Να μην βγουν, δηλαδή, εκτός αγοράς εργασίας και αυτό επιτυγχάνουν τα μέτρα που ανακοίνωσε χθες ο Πρωθυπουργός.

Από κει και πέρα, θα επιθυμούσαμε όλοι να έχουμε άπειρο χρήμα στο συρτάρι μας και να καλύψουμε όλες τις ζημιές των επιχειρήσεων. Αυτό αντιλαμβάνεστε, ότι δεν γίνεται ούτε σε υγιείς οικονομίες με πολύ μεγάλα πλεονάσματα. Δίδονται, όμως, τα αναγκαία «εργαλεία», ώστε αυτό το δύσκολο ξεκίνημα να γίνει με μεγαλύτερες πιθανότητες επιβίωσης.

Αναφορικά με το νομοσχέδιο «Ειδικές μορφές τουρισμού και διατάξεις για την τουριστική ανάπτυξη», θα λέγαμε ότι, σε γενικές γραμμές, ως κύριο στόχο θέτει την ανάπτυξη του Καταδυτικού Τουρισμού, ενώ εισάγονται διατάξεις που ρυθμίζουν νέα τουριστικά προϊόντα, όπως είναι το glambing.

Επίσης, μπαίνουν και διατάξεις που είναι αρμοδιότητας του Υπουργείου Οικονομικών για τη διαχείριση της απλής παραχώρησης αιγιαλού με ειδικότερες διατάξεις για τη φετινή χρονιά, όπως προέβλεψε και η σχετική ΚΥΑ, αλλά όπως προβλέπουν και οι σχετικές διατάξεις που περιλαμβάνονται στο νομοσχέδιο και οι οποίες ήρθαν βελτιωμένες, μετά από παρεμβάσεις που έκανε, τόσο η κυρία Μπακογιάννη, όσο και εγώ προσωπικά, αλλά και άλλοι Βουλευτές, γεγονός που δείχνει ότι οι Υπουργοί ακούνε τις παρατηρήσεις της Βουλής.

Επίσης, περιλαμβάνονται και τα Υγειονομικά Πρωτόκολλα τα οποία θεσπίζουν τα διοικητικά μέτρα, γιατί ναι μεν η Ελλάδα «ανοίγει» τον τουρισμό, «ανοίγει» την κίνηση, αλλά όλοι μας κοιτούν προσεκτικά, μάς παρατηρούν για το πώς θα διαχειριστούμε αυτή την κατάσταση. Δυστυχώς, για να γίνει ορθή διαχείριση αυτής της κατάστασης χρειάζονται και μέτρα, χρειάζονται και διοικητικά πρόστιμα, ενίοτε αυστηρά.

Εμείς παίρνουμε μέτρα για τους εαυτούς μας, για τη χώρα μας, για τις επιχειρήσεις μας, χωρίς να ταλαιπωρούμε τους τουρίστες που θα επιλέξουν την Ελλάδα. Διατηρώ την αισιοδοξία ότι τον Ιούλιο, τον Αύγουστο, και τον Σεπτέμβριο, ο τουρισμός στην Ελλάδα θα κινηθεί και θα κινηθεί γιατί το διαχειριζόμαστε με σοβαρότητα.

 Στα θετικά του νομοσχεδίου, την επεξεργασία του οποίου ολοκληρώνουμε σήμερα, πιστεύω, ότι είναι η ανάπτυξη και η προώθηση του Καταδυτικού Τουρισμού, η αναβάθμιση στην ποιότητα του παρεχόμενου τουριστικού προϊόντος, η επιμήκυνση της τουριστικής περιόδου, η αύξηση της επισκεψιμότητας, η δημιουργία νέων θέσεων απασχόλησης, η ενίσχυση των τοπικών οικονομιών.

Κατά την επεξεργασία του νομοσχεδίου, εξηγήσαμε ότι η Ελλάδα, η μορφολογία, ο ελληνικός βυθός, η θερμοκρασία των νερών μας, η έλλειψη έντονων ρευμάτων επιτρέπει στη χώρα μας τη δημιουργία πολλών καταδυτικών πάρκων διαφόρων κατηγοριών, πράγμα που σημαίνει, εκτός του ότι θα αυξηθεί η επισκεψιμότητα τουριστών υψηλού εισοδήματος, ότι θα μειωθεί και η πίεση στο περιβάλλον. Όσο περισσότερα είναι τα πάρκα, τόσο μικρότερη είναι η πίεση στο περιβάλλον. Κανείς μας δεν αγνοεί, ότι πρόκειται για «ευαίσθητα» οικοσυστήματα, πολλά από τα οποία είναι ανέπαφα μέχρι σήμερα και έτσι θα πρέπει να εξακολουθήσουν να παραμένουν, ώστε εκτός της απόλαυσης, της τέρψης που προσφέρουν στους επισκέπτες σήμερα, να μπορούν να τα χαρούν και οι επόμενες γενιές και να τα παραδώσουν και στις μετέπειτα γενιές.

Επίσης, στα θετικά του νομοσχεδίου είναι η ενίσχυση της τουριστικής επενδυτικής δραστηριότητας. Οι διαδικασίες μειώνονται. Πρέπει, επιτέλους, να υπερκεράσουμε τις αδυναμίες της ελληνικής Δημόσιας Διοίκησης σε αυτή τη χώρα. Πρέπει, επιτέλους, να μειώσουμε αποφασιστικά τη γραφειοκρατία.

Η οικονομική κρίση της τελευταίας δεκαετίας, που είναι απότοκος πολλών πραγμάτων και ο καθένας μας μπορεί να κάνει διαφορετική προσέγγιση για το τι έφερε αυτή την οικονομική κρίση, αλλά και η παγκόσμια υγειονομική κρίση των τελευταίων ημερών μάς «χτυπάει το καμπανάκι». Δεν μπορούμε να καθυστερούμε. Δεν μπορεί να υπάρχουν ενδιαφερόμενοι επενδυτές, οι οποίοι είναι διατεθειμένοι να φέρουν τα χρήματά τους στην Ελλάδα και να δέχονται να σεβαστούν τους νόμους και την περιβαλλοντική νομοθεσία αυτής της χώρας, και η ελληνική Δημόσια Διοίκηση -αν θέλετε η ελληνική Πολιτεία- να στέκεται εμπόδιο. Πρέπει να τελειώνουμε με αυτή την ιστορία. Πρέπει, αυτή την ώρα, που το brand που λέγεται Ελλάδα εξαιτίας της διαχείρισης της κρίσης βγήκε μπροστά, να λύσουμε και άλλα προβλήματα, όπως έκανε η Κυβέρνηση στο ζήτημα της ψηφιακής διακυβέρνησης που προχώρησε πράγματα τα οποία θα έπρεπε να έχουν προχωρήσει εδώ και δέκα, είκοσι και τριάντα χρόνια.

Αυτά τα ζητήματα, κύριε Υπουργέ, πρέπει να τα προωθήσουμε και στις τουριστικές επενδύσεις. Δεν μπορεί η Πολιτεία να αρνείται τον εαυτό της. Δεν μπορεί, για παράδειγμα, να υπάρχουν «ορφανά» λιμάνια στην Ελλάδα. Τι πάει να πει, «ορφανό» λιμάνι; Το κατασκεύασε κάποιο ελληνικό Υπουργείο και σήμερα ρωτάμε σε ποιον ανήκει και δεν απαντάει κανένας. Πρέπει αυτά τα ζητήματα να ρυθμιστούν και να γίνουν τουριστικοί λιμένες. Υπάρχουν, επίσης, και τα «ορφανά» νοσοκομεία- με συμπληρώνει η κυρία Μπακογιάννη, καθώς, και πολλά «ορφανά» δημόσια κτίρια. Αυτό δεν δείχνει ένα κράτος διατεθειμένο να προχωρήσει στο μέλλον. Οι ευθύνες είναι διαχρονικές και διαχέονται σε όλο το πολιτικό σύστημα. Δεν είμαι από αυτούς που λέω ότι φταίνε οι άλλοι. Λέω ότι, κατ’ αναλογία, ευθυνόμαστε όλοι, αλλά, επιτέλους, τέλος. Πρέπει να τελειώνουμε με αυτά τα ζητήματα.

Βεβαίως, ακούω με ενδιαφέρον -και ολοκληρώνω έτσι, κύριε Πρόεδρε, γιατί το νομοσχέδιο έχει πολλά και ενδιαφέροντα αντικείμενα και σε καμία συνεδρίαση δεν κατόρθωσα να τοποθετηθώ συνολικά- τους συναδέλφους του ΣΥΡΙΖΑ να μιλούν για τις Περιοχές Ολοκληρωμένης Τουριστικής Ανάπτυξης, για την αρτιότητα των οικοπέδων με δασικές περιοχές και τα λοιπά. Το ζήτημα είναι ποιου τύπου γραφειοκρατία θα ακολουθήσουμε ή αν τελικά θα έχουμε Περιοχές Ολοκληρωμένης Τουριστικής Ανάπτυξης;

Δεν ήταν η Κυβέρνηση του ΣΥΡΙΖΑ που υποστήριζε τα ΕΣΧΑΔΑ και τα ΕΣΧΑΣΕ, τα σχέδια τουριστικής ανάπτυξης, τα οποία περιλαμβάνουν τέτοιου είδους διευκολύνσεις, πολλαπλές, μάλιστα, προκειμένου να ολοκληρωθούν τουριστικές επενδύσεις; Γιατί όταν εμείς θέλουμε να προωθήσουμε τις τουριστικές επενδύσεις, μάς κατηγορείτε ως καταπατητές και όταν τα κάνετε εσείς, είστε δημοκράτες και θέλετε την ανάπτυξη;

Ο σεβασμός του περιβάλλοντος, του πραγματικού περιβάλλοντος και του πραγματικού δάσους, είναι, συνταγματικά, κατοχυρωμένος και μας αφορά όλους. Τα διοικητικά και γραφειοκρατικά εμπόδια, είναι υποχρέωση όλων μας να τα αποσύρουμε, αν θέλουμε η επόμενη γενιά να έχει ένα καλύτερο μέλλον και, πραγματικά, η Ελλάδα, να σταθεί οδηγός των εξελίξεων, όπως στέκεται τον τελευταίο χρόνο, με ηγέτη τον Πρωθυπουργό μας Κυριάκο Μητσοτάκη, σε όλα τα δύσκολα ζητήματα που ανέκυψαν σε ένα μόλις χρόνο.

Σας ευχαριστώ πολύ και σας καλώ να υπερψηφίσετε το νομοσχέδιο γιατί δεν αφορά την Κυβέρνηση της Νέας Δημοκρατίας, ούτε τη σημερινή Βουλή. Αφορά την τουριστική ανάπτυξη της χώρας, τη διαφοροποίηση του τουριστικού προϊόντος, τη βελτίωση της οικονομίας και τη βελτίωση του μέλλοντος των επόμενων γενεών. Σας ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το λόγο έχει η κυρία Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Εισηγήτρια της Μειοψηφίας):** Κυρίες και κύριοι συνάδελφοι, παρά τις εκκλήσεις των στελεχών της Νέας Δημοκρατίας και της Κυβέρνησης, να κάνουμε λίγη υπομονή μέχρι και τις χθεσινές εξαγγελίες του Πρωθυπουργού, οι προσδοκίες και ελπίδες, όσων τις είχαν, «κατέρρευσαν σαν χάρτινος πύργος». Κυρίως, της μεσαίας τάξης, αυτής που κοροϊδέψατε προεκλογικά. Αυτής που θα σώζατε, αλλά αποδείξατε χθες, για άλλη μία φορά, ποιο είναι το πραγματικό σας σχέδιο, να τη μετατρέψετε σε «ζόμπι».

Αν άκουγε χθες κάποιος τον Πρωθυπουργό, θα νόμιζε ή θα πίστευε, ότι θα μάς φέρει στον «χρυσό» αιώνα του Περικλή. Παρακολουθώντας, όμως, τους Υπουργούς του διαψεύστηκε κάθε ελπίδα. Η Κυβέρνηση δεν έδειξε πως θα λειτουργήσει ο τουρισμός, έδειξε πως δεν θα λειτουργήσει. Η Κυβέρνηση δεν έδειξε πως θα πάρει μπρος η οικονομία, έδειξε πως θα οδηγηθεί σε κατάρρευση. Η Κυβέρνηση δεν έδειξε πώς θα προστατευτεί η εργασία, αλλά πώς θα παγιώσουμε την ανεργία.

Ο χρόνος τελείωσε, οι ανακοινώσεις έγιναν και για άλλη μία φορά, ο ίδιος ο κ. Θεοχάρης, ο Υπουργός Τουρισμού, απέδειξε πως δεν έχει σχέδιο. Δεν έχετε σχέδιο, κ. Θεοχάρη για τον τουρισμό. Έχετε ένα ευχολόγιο και μία πάγια συνήθεια για μετάθεση των ενεργειών σας επ’ αόριστο.

Περιμένουμε, έστω και τώρα, να στηρίξετε με πραγματική ρευστότητα, με κρατική ενίσχυση μη επιστρεπτέα, τις επιχειρήσεις. Σας το είπαμε πάρα πολλές φορές. Σας το είπαν οι ίδιοι οι φορείς τους τελευταίους δύο μήνες, ότι δεν έχουν πρόσβαση σε κανένα από τα χρηματοδοτικά «εργαλεία» που ανακοινώσατε. Δεν έχουν πρόσβαση σε δανειοδότηση. Είναι προφανές, πως με τις παρουσιάσεις προσπαθείτε -και θα προσπαθήσετε και σήμερα- να δικαιολογήσετε τα αδικαιολόγητα. Ήδη, το επιχείρησε ο Εισηγητής σας.

Γνωρίζετε ότι στην πλειοψηφία τους οι μικρομεσαίες επιχειρήσεις δεν μπορούν να αξιοποιήσουν κανένα από αυτά τα «εργαλεία». Μάλιστα, οι αντιδράσεις τους ήρθαν και ήταν άμεσες. Απογοήτευση και απαισιοδοξία. Επιλέγετε, λοιπόν, να αδιαφορήσετε, παντελώς, για τις ανάγκες των τουριστικών επιχειρήσεων. Παρουσιάζετε ημίμετρα που είναι κατώτερα των περιστάσεων. Δεν έχετε λύσεις, αλλά έχετε άτολμες προτάσεις. Επιχειρείτε να καλύψετε την απουσία του σχεδίου για τη διάσωση του τουρισμού, πίσω από «καλοστημένες», πράγματι, παρουσιάσεις ή πίσω από «εργαλεία» της Ευρωπαϊκής Ένωσης και ούτε αυτά δεν μπορείτε να αξιοποιήσετε.

Η Κυβέρνηση της Νέας Δημοκρατίας, χθες, ανακοίνωσε κάποια μέτρα, αλλά δεν παρέχει στήριξη στις επιχειρήσεις, παρέχει μόνο δανεισμό. Δεν καλύπτει δημοτικά τέλη, ενώ είναι προφανές, πως οι επιχειρήσεις αγωνιούν και πως οι δήμοι είναι στο «κόκκινο». Δεν υλοποιείτε ένα σοβαρό πρόγραμμα εσωτερικού τουρισμού, αλλά ρίχνετε μία «σταγόνα στον ωκεανό».

Μάλιστα, επειδή παρακολουθώ, ότι μάς παρακολουθείτε, αξιοποιήσατε και τον τίτλο που είχαμε δώσει στο πρόγραμμά μας, «Διακοπές για Όλους». Πολύ καλά κάνατε και πήρατε τον τίτλο, τη λογική γιατί δεν την πήρατε; Η λογική ήταν να διατηρηθεί η ρευστότητα στην αγορά, να μην διακοπεί η «ροή» του χρήματος, να διατηρηθούν θέσεις εργασίας.

«Υιοθετήσαμε» την πρόταση του ΕΒΕΑ για 1 δις. ευρώ και τι έρχεστε και λέτε; Τριάντα και εβδομήντα εκατομμύρια». «Σταγόνα στον ωκεανό», τη στιγμή που η Ιταλία δίνει 2,4 δισ. «Βαφτίζετε» την αναστολή εργασίας, τις ελαστικές σχέσεις εργασίας σε «θωράκιση» της εργασίας. Βαφτίζετε την ανεργία «θωράκιση» της εργασίας. Οι εργαζόμενοι ξύπνησαν με μειωμένους μισθούς ή ξύπνησαν άνεργοι. Βρίσκεται πάντα την ευκαιρία να κάνετε «δωράκι» σε ημέτερους. Θέλω να ρωτήσω, τα 23 εκατομμύρια που δίνετε στον ΕΟΤ, να υποθέσω ότι θα αξιοποιηθούν άμεσα με χρήση της ΠΝΠ για χρήση από μία και μόνο συγκεκριμένη ιδιωτική εταιρεία;

Διαφημίζετε τα υγειονομικά πρωτόκολλα. Πού είναι; Γιατί δεν τα παρουσιάζετε; Γιατί δεν τα παρουσιάσατε χθες εσείς ή κάποιος άλλος από την Κυβέρνησή σας; Γιατί δεν τα φέρνετε σήμερα με τροπολογία, αφού υπάρχουν αυτά τα υγειονομικά πρωτόκολλα; Πώς θα χρηματοδοτηθεί η κάλυψη και προσαρμογή των επιχειρήσεων στα υγειονομικά πρωτόκολλα; Γιατί δεν κάνετε το στοιχειώδες; Ένα ΕΣΠΑ απλοποιημένου κόστους που σας το προτείνουμε, εδώ και δύο μήνες. Αν το σχεδιάζατε σήμερα, σε ένα μήνα θα υπήρχε εκταμίευση στις επιχειρήσεις. Ούτε αυτό δεν κάνατε.

Πριν από λίγες μέρες, μιλούσατε για μαζικά τεστ και για ελεγμένους τουρίστες, εβδομήντα δύο ώρες πριν. Τώρα ανακοινώνετε ότι δεν θα υπάρχει υποχρέωση για τεστ, αλλά δειγματοληπτικοί έλεγχοι. Πόσα τεστ έχετε προμηθευτεί; Αόριστα, παρουσίαση μόνο.

Προβάλετε την υγειονομική επιτυχία της χώρας. Λέτε ότι έχετε θωρακίσει το ΕΣΥ, αλλά αυτό δεν αποδεικνύεται. Ούτε προσλήψεις κάνατε, ούτε τα συστήματα υγείας και τις δομές υγείας έχετε ενισχύσει στα νησιά. Ποια είναι τα νοσοκομεία αναφοράς που έχετε ορίσει για κάθε προορισμό; Πόσοι ιατροί υπάρχουν διαθέσιμοι σε κάθε νησί; Σας τα είπε χθες και ο κ. Σαντορινιός.

«Άτολμα» μέτρα, μικρή μείωση ΦΠΑ, προσωρινή. Ποια μείωση ΦΠΑ, σε ποια ζήτηση; Οφείλετε να δώσετε απαντήσεις. Δεν μπορείτε να κοροϊδεύετε τον κόσμο. Επιχειρείτε να ρίξετε «στάχτη στα μάτια» των εργαζομένων στον τουρισμό, των επιχειρηματιών στον τουρισμό, με μία παρουσίαση που δεν έχει κανένα, απολύτως, σχέδιο.

Συγχαρητήρια, λοιπόν, κ. Θεοχάρη. Διαψεύσατε τις προσδοκίες όλων όσων τις είχαν, μέσα σε μία ημέρα και τους προηγούμενους μήνες. Συγχαρητήρια, όμως, και στην Κυβέρνηση της Νέας Δημοκρατίας και στον Πρωθυπουργό της χώρας. Απέδειξε ότι αφήνει τον ελληνικό τουρισμό απροστάτευτο και αυτό είναι μία επιλογή. Μία επιλογή που θα «βυθίσει» ολόκληρη την ελληνική οικονομία σε πολύ βαθιά ύφεση.

Δεν δώσατε λύσεις με αυτές τις ανακοινώσεις, αλλά δεν δίνετε ούτε και με το, υπό συζήτηση, νομοσχέδιο. Φέρνετε ένα νομοσχέδιο με διαδικασίες fast track, ενώ δεν υπάρχει τίποτα το κατεπείγον. Μάλιστα, είναι και τόσο πρόχειρο. Το πρόβλημα, προφανώς, δεν είναι οι εξαντλητικές για όλους μας διαδικασίες. Προς Θεού. Το πρόβλημα είναι ότι δεν ενσωματώνετε τις πολύ σοβαρές προτάσεις που καταθέτει η Αξιωματική Αντιπολίτευση στο νομοσχέδιο, μήπως και μπορέσει να υλοποιηθεί ένα νέο τουριστικό πακέτο.

Το προβληματικό είναι ότι, επί της ουσίας, δεν ακούσατε τις φορείς που τοποθετήθηκαν χθες. Έκαναν μία σειρά από καίριες παρατηρήσεις, όπως για παράδειγμα, ότι έχουμε διατάξεις με σοβαρό αντισυνταγματικό χαρακτήρα, που θα «καταπέσουν» στο ΣτΕ και «σφυρίζετε» αδιάφορα.

Είναι προφανές, λοιπόν, πως δεν σας ενδιαφέρει να προχωρήσει ο Καταδυτικός Τουρισμός. Αυτό που σας ενδιαφέρει, πράγματι, είναι να ισχυριστείτε ότι εσείς θεσμοθετήσατε. Αλλά τι θεσμοθετείτε; Θεσμοθετείτε Καταδυτικό Τουρισμό που θα «καταπέσει» στο ΣτΕ, επειδή ιδιωτικοποιείτε τους επισκέψιμους ενάλιους αρχαιολογικούς χώρους και μη. Ανοίγετε τον δρόμο για ιδιωτικοποίηση του πολιτιστικού μας πλούτου. Αποκλείετε τους ίδιους τους αυτοδύτες, που είναι οι άνθρωποι που ανακαλύπτουν τα ναυάγια, από την ελεύθερη καταβύθιση.

Θεσμοθετείτε ένα Συμβούλιο χωρίς επιστημονική επάρκεια. Θεσμοθετείτε το glamping, έναν νέο τύπο καταλύματος, ως ένα νέο τουριστικό προϊόν και με την ίδια την θεσμοθέτησή του, το υπονομεύετε. Καμία τεχνική προδιαγραφή, καμία λειτουργική προδιαγραφή. Παραχωρούνται αρμοδιότητες του Υπουργείου σας στο Ξενοδοχειακό Επιμελητήριο, όπως κάνετε και με το ΤΑΙΠΕΔ.

Θεσμοθετείτε για το Υπουργείο Περιβάλλοντος, χωρίς το Υπουργείο Περιβάλλοντος. Αγνοείτε κάθε επίπεδο θαλάσσιου χωροταξικού σχεδιασμού για τον τουρισμό. Που είναι αυτές σας οι υποσχέσεις; Νομοθετείτε απέναντι στον δασικό νόμο. Κι άλλες συνταγματικές υποχωρήσεις, που θα «καταπέσουν» και αυτές στο ΣτΕ.

Κατατέθηκε μία τροπολογία, χθες το βράδυ, από το Υπουργείο Εσωτερικών που εμφανίζει επικίνδυνα κενά. Πετάτε το «μπαλάκι» στις δημοτικές αρχές όλης της χώρας, με την υποχρέωση, είτε να διπλασιάσουν τον χώρο που δίνει, είτε να μειώσουν τα δημοτικά τέλη. Τους αφήνετε αντιμέτωπους με τα εκάστοτε επιχειρηματικά συμφέροντα, χωρίς να δίνετε καμία, απολύτως, λύση. Καλούνται, λοιπόν, οι Δήμοι να φέρουν εις πέρας ένα πάρα πολύ δύσκολο παζλ, χωρίς να βάζει «πλάτη» η ελληνική Πολιτεία. Τους πετάτε, δηλαδή, την «καυτή πατάτα». Πού θα βρεθεί όλος αυτός ο διαθέσιμος χώρος;

Νομοθετείτε απέναντι στο δικαίωμα ελεύθερης πρόσβασης των πολιτών, ελεύθερης κυκλοφορίας και μετακίνησης. Στερείτε τον κόσμο από τον δημόσιο χώρο που τόσο αναγκαίος είναι και φάνηκε αυτό σε όλη την περίοδο του κορονοϊού. Δεν φτάνει μόνο αυτό, όμως. Είναι προφανές πως δεν εξασφαλίζετε ούτε προσβασιμότητα. Το ίδιο κάνετε και με τον αιγιαλό και σας τα είπαμε χθες. Πέρα από τα ελλιπέστατα μέτρα, όμως, στην πραγματικότητα, ρίχνετε «στάχτη στα μάτια» των πολιτών και των επιχειρήσεων. Τι κάνετε; Απαντάτε έστω και σε μία ανάγκη της μικρομεσαίας επιχείρησης, στα εστιατόρια, τα καφέ, τα καταστήματα, όλα αυτά; Δεν απαντάτε. Αυτό είναι το πρόβλημά τους; Το πρόβλημά τους είναι η ρευστότητα. Τι δεν καταλαβαίνετε από αυτό; Δεν τους δίνετε ρευστότητα. Η μείωση του ΦΠΑ, κατά περίπτωση, δεν «αγγίζει» κανέναν.

Δεν τους νοιάζει να βγάλουν περισσότερα τραπεζοκαθίσματα, εκτός από αυτούς θέλετε, στην πραγματικότητα, να εξυπηρετήσετε. Αυτή η τροπολογία έχει φτάσει, προκειμένου να εξυπηρετήσει το πάγιο όραμά σας και την αντίληψή σας για τον δημόσιο χώρο ως «λάφυρο» στα χέρια συγκεκριμένων που κερδοσκοπούν. Σε όλο τον κόσμο ο κορονοϊός είναι εχθρός. Στη χώρα μας ο κορονοϊός έχει γίνει σύμμαχος της Δεξιάς, προκειμένου να δώσει τον ελεύθερο χώρο στους φίλους της.

Δεν φροντίζετε να στηρίξετε την Τοπική αυτοδιοίκηση. Δεν μπορεί να αδιαφορείτε για το γεγονός, ότι το 1/3 των Δήμων της χώρας έχουν «κρασάρει» και βρίσκονται στο «κόκκινο» από τη μείωση των ανταποδοτικών τελών. Δεν μπορεί να μην τους δίνετε κίνητρα να σταθούν στο πλάι του επιχειρηματία και του εργαζόμενου. Αυτή η τροπολογία που φέρνετε «βαθαίνει» τα προβλήματα των ΟΤΑ και οδηγεί σε άμεση κατάρρευση των Δήμων.

Μπορεί να βρείτε Δημάρχους πρόθυμους να λένε, ναι σε όλα, αλλά θα βρείτε και αγανακτισμένους πολίτες και επιχειρηματίες. Σας προειδοποιούμε.

 Επιστρέφω στο αρχικό σχέδιο νόμου που καταθέσατε. Μία σειρά από ψέματα. Καμία αναφορά στο χωροταξικό σχεδιασμό του τουρισμού. Πού είναι η εγγύησή σας, έστω, κατ’ αναφορά, ότι θα υπάρχει μέχρι το τέλος του χρόνου; Πουθενά. Πού είναι το ισχυρό branding της χώρας για το οποίο μας μιλάτε; Δεν έχετε καταφέρει, ακόμη, να αξιοποιήσετε τον χαμηλό δείκτη νοσηρότητας προς όφελος του ελληνικού τουρισμού. Το μόνο που σας νοιάζει είναι πώς θα δώσετε «δωράκι» τη διαφήμιση της χώρας. Και πράγματι, Υπουργέ, το πιο σημαντικό, πού είναι η ρύθμιση για μία σειρά από εναλλακτικές μορφές τουρισμού, αυτές που προβλέπονταν στον νόμο για τον Θεματικό Τουρισμό, που αν δεν κάνω λάθος είχε ψηφίσει η Νέα Δημοκρατία, «παρών;»

Γιατί δεν ενισχύετε, πραγματικά, την εναλλακτική μορφή τουρισμού, δημιουργώντας μία τουριστική βιομηχανία, που θα εξελίσσεται σε αρμονία με το φυσικό περιβάλλον; Γιατί δεν εγγυάσθε την «υγιή» επιχειρηματικότητα; Γιατί δεν θέλετε σοβαρούς στρατηγικούς επενδυτές; Έχετε φτάσει να νομοθετήσετε, μέχρι και το ότι εάν γειτνιάζεις με δάσος το χρησιμοποιείς για το συντελεστή δόμησης. Ποιο μοντέλο εξυπηρετείτε; Σίγουρα, δεν εξυπηρετείτε ένα βιώσιμο μοντέλο τουρισμού και άρα, δίκαιο και πράσινο.

Προσγειώνεστε απότομα στην πραγματικότητα, κύριε Υπουργέ. Πριν δύο εβδομάδες περίπου, μάς είπατε ότι από τα μέσα του καλοκαιριού ο τουρισμός θα λειτουργεί κανονικά. Μία κανονικότητα που είναι προφανές πως υπήρχε μόνο στο δικό σας μυαλό. Χθες, μας είπατε πως ο τουρισμός είναι στο μηδέν. Τι κάνετε που είναι στο μηδέν; Δεν κάνετε, απολύτως, τίποτα.

Σας δώσαμε λύσεις, σας δώσαμε σχέδιο. Σας τα δώσαμε με αίσθημα ευθύνης ως Αξιωματική Αντιπολίτευση, όπως πορευόμαστε πάντα, για ένα βιώσιμο μοντέλο. Δυστυχώς, εμμένετε σε ένα αρχικό σχέδιο που και υλοποιήσιμο δεν είναι και θα «καταπέσουν» μία σειρά από διατάξεις του. Τέλος, είναι προφανές, πως δεν υπηρετεί τον ελληνικό τουρισμό.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το λόγο έχει ο κ.Φραγγιδής.

**ΓΕΩΡΓΙΟΣ ΦΡΑΓΓΙΔΗΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Κύριε Υπουργέ, περιμέναμε χθες με αγωνία το διάγγελμα του Πρωθυπουργού και τις εξαγγελίες των Υπουργών για να δούμε το πρόγραμμα του Υπουργείου Τουρισμού για την επανεκκίνηση του τουριστικού τομέα. Για μία ακόμη φορά, όμως, η Κυβέρνηση δεν ανακοίνωσε ένα πλήρες και ολοκληρωμένο σχέδιο.

Συγκεκριμένα, ο Υπουργός Τουρισμού ανακοίνωσε το άνοιγμα όλων των καταλυμάτων στις 15 Ιουνίου και το άνοιγμα όλων των αεροδρομίων την 1η Ιουλίου. Δεν αναφέρθηκε υγειονομικό πρωτόκολλο για τους επισκέπτες που θα προσγειώνονται στο Ελευθέριος Βενιζέλος. Γιατί θα είναι ανοιχτό μόνο αυτό το αεροδρόμιο μέχρι την 1η Ιουλίου και όχι τα υπόλοιπα; Δηλαδή, στην Κρήτη πώς θα πηγαίνουν οι τουρίστες; Στη Θεσσαλονίκη, στη Χαλκιδική στη Β. Ελλάδα πώς θα πηγαίνουν; Η μη αναλυτική δημοσιοποίηση των υγειονομικών πρωτοκόλλων για τις μεταφορές και για τη λειτουργία των τουριστικών επιχειρήσεων προκαλεί σύγχυση σε επαγγελματίες και επισκέπτες. Ειδικότερα, οι επιχειρήσεις σε δέκα μέρες καλούνται ν’ ανοίξουν, να λειτουργήσουν και να υποδεχθούν τους επισκέπτες με βάση τα πρωτόκολλα αυτά.

Ο τουρισμός στη χώρα μας στηρίζεται, κατά κύριο λόγο, σε μικρές τουριστικές μονάδες. Ο αρμόδιος Υπουργός, όμως, ανακοίνωσε ότι σε κάθε κατάλυμα θα οριστεί συνεργαζόμενος ιατρός ως πρώτο σημείο αξιολόγησης κρούσματος. Σωστή είναι η επιλογή αυτή. Δεν διευκρινίστηκε, όμως, εάν το κόστος γι’ αυτή την υπηρεσία θα την καλύπτει η εκάστοτε μικρή τουριστική μονάδα.

Ομοίως, δεν διευκρινίστηκε τίποτα για τους τουριστικούς προορισμούς που δεν διαθέτουν ιατρικό προσωπικό. Για μία ακόμα φορά, φαίνεται ότι το κυβερνητικό σχέδιο είναι το «βλέποντας και κάνοντας». Το Κίνημα Αλλαγής έχει καταθέσει -το είπαμε και χθες- από τις 4 Μαΐου αναλυτικό πρόγραμμα για την ενίσχυση του τουρισμού και της οικονομίας. Προσπαθείτε να «υιοθετήσετε» τις προτάσεις μας, δυστυχώς, ανεπιτυχώς, γιατί το κάνετε χωρίς επεξεργασία και ανάλυση.

Κι έρχομαι τώρα στο νομοσχέδιο που συζητούμε, εδώ και δύο μέρες. Θεωρούμε ότι ο Καταδυτικός Τουρισμός προσφέρει τεράστιες δυνατότητες ανάπτυξης. Γι’ αυτόν τον λόγο ο ορισμός που δίνεται είναι ελλιπής. Μπορεί να περιλαμβάνει και περιφερειακές δραστηριότητες, όπως χερσαίους εκθεσιακούς μουσειακούς χώρους, εκπαιδευτικές δραστηριότητες κατάδυσης, υποβρύχια event, υποβρύχιο αθλητισμό, εγκαταστάσεις αναμονής και ξεκούρασης πριν και μετά την υποβρύχια κατάδυση και λοιπά. Ο ορισμός, λοιπόν, χρειάζεται συμπλήρωση.

Προτείναμε, αντί για Συμβούλιο Καταδυτικού Τουρισμού, να δημιουργηθεί μία Επιτροπή Παρακολούθησης Καταδυτικού Έργου, στην οποία, βέβαια, θα συμμετέχει και η Τοπική Αυτοδιοίκηση. Επίσης, ένα Συμβούλιο Εναλλακτικού Τουρισμού που θα ασχολείται με την ανάπτυξη εναλλακτικών θεματικών μορφών τουρισμού.

Για τους ενάλιους αρχαιολογικούς χώρους, θεωρούμε ότι η Εφορία Εναλίων Αρχαιοτήτων πρέπει να έχει τον πρώτο λόγο στη φύλαξη, η οποία θα πρέπει να είναι, βέβαια, και υποχρεωτική, όπως και στη λειτουργία και τη συντήρηση της.

Θα πρέπει να αυστηροποιηθεί το πλαίσιο των κυρώσεων που επιβάλλονται στον παραβάτη πάροχο ή και σε μέλος του προσωπικού του για αρχαιοκαπηλία ή τη σκόπιμη καταστροφή αρχαίων.

Σε σχέση με τα καταδυτικά πάρκα, είναι αναγκαίο να διασφαλιστεί ο σεβασμός στις τοπικές αλιευτικές κοινότητες. Να επιτρέπεται η κατάδυση σε ανεξάρτητους δύτες, να υπάρχει πρόνοια και παρακολούθηση για περιβαλλοντικές επιπτώσεις.

Επισημαίνεται, ακόμη, ότι το νομοσχέδιο περιέχει πλήθος τροποποιήσεων της πολεοδομικής και περιβαλλοντικής νομοθεσίας για δασικές και αγροτικές εκτάσεις για τον αιγιαλό και την παραλία. Εγκρίνει παρεμβάσεις στο περιβάλλον σε «ευαίσθητες» και προστατευόμενες περιοχές, χωρίς θέσπιση ποιοτικών προδιαγραφών, που συνεπάγονται σημαντικούς κινδύνους αλλοίωσης οικοσυστημάτων και του τοπικού χαρακτήρα των διαφόρων περιοχών. Δεν μπορεί οι περιμετρικές ζώνες στις Περιοχές Ολοκληρωμένης Τουριστικής Ανάπτυξης να λειτουργούν εις βάρος τρίτων. Δεν μπορεί να λειτουργεί το ΤΑΙΠΕΔ ως αρχή σχεδιασμού για τους τουριστικούς λιμένες, εφόσον είναι ανώνυμη εταιρεία. Δεν μπορεί δάση και δασικές εκτάσεις να συνυπολογίζονται για την αρτιότητα ενός γηπέδου ή να δημιουργούνται γήπεδα και εγκαταστάσεις γκολφ μέσα σε δάση.

Το ζητούμενο μας είναι η αναβάθμιση του τουριστικού προϊόντος και η ποιοτική ανάπτυξη του τουρισμού. Δεν λειτουργεί προς αυτήν την κατεύθυνση η αύξηση της έκτασης παραχώρησης απλής χρήσης αιγιαλού και παραλίας, ούτε η πλήρης ελευθερία κάλυψης ακτών σε όμορα του κοινόχρηστου χώρου ξενοδοχεία και σύνθετα τουριστικά καταλύματα. Αυτά οδηγούν σε επεκτάσεις, χωρίς ποιοτικές προδιαγραφές και σε περιορισμό της ελεύθερης πρόσβασης του κοινού. Είναι, επίσης, λάθος, κύριε Υπουργέ, η χρονική περίοδος που αναφέρεται από 1η Ιουλίου ως 30 Σεπτεμβρίου, που ορίζεται για την υποχρέωση πρόσληψης ναυαγοσώστη για τις παραλίες. Από τη στιγμή, που άνοιξαν οι παραλίες για το κοινό, θα πρέπει να υπάρχει σε αυτές ναυαγοσώστης για την ασφάλεια όλων των λουόμενων. Τώρα, μένουν ακάλυπτοι για ένα μήνα, από την 1η Ιουνίου μέχρι και την 1η Ιουλίου.

Τέλος, η διάταξη για τον Πρεσβευτή Ελληνικού Τουρισμού είναι αντιφατική. Χρειάζεται αποσαφήνιση στο είδος της συνεργασίας του με τον Υπουργό Τουρισμού, καθώς και τα οφέλη που αναφέρονται στο άρθρο, τη στιγμή που η θέση είναι άμισθη. Ανάλογα, λοιπόν, με τη στάση σας σε αυτές τις προτάσεις που κάναμε και χθες, κατ’ άρθρο, αλλά και σήμερα, όπως αναφέρθηκα, επιφυλασσόμαστε να τοποθετηθούμε στην Ολομέλεια. Σας ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής)**: Το λόγο έχει ο κύριος Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.)**: Κύριε Πρόεδρε, κυρίες και κύριοι, πέρα από την ανούσια αντιπολιτευτική τακτική του ΣΥΡΙΖΑ απέναντι και σε αυτό το σχέδιο νόμου, που αρκείται σε μία αντιπαράθεση σε επιμέρους ζητήματα, επί της ουσίας δεν διαφωνεί. Μιλάει για ένα σχέδιο νόμου που δεν έχει -λέει- σχεδιασμό και για αδιαφορία προώθησης του εναλλακτικού τουρισμού. Στην πράξη, όμως, και από τα λεγόμενα της Εισηγήτριας του ΣΥΡΙΖΑ, ο ΣΥΡΙΖΑ ζητάει, ακόμη, πιο «επιθετική» πολιτική και εφαρμογή μέτρων για την ενίσχυση των επιχειρηματικών ομίλων.

Το θέμα δεν είναι εάν προωθείται ο εναλλακτικός τουρισμός, αλλά προς ποια κατεύθυνση προωθείται. Θέτουμε, πάλι, το ίδιο ερώτημα: από ποιον και για ποιον; Για ποιον είναι ο Καταδυτικός Τουρισμός; Για ποιους είναι όλες αυτές οι εναλλακτικές μορφές τουρισμού; Σε αυτό το ερώτημα δεν απαντάει κανένας. Παρ’ όλο που προκαλούμε, «σφυρίζετε αδιάφορα» και, μάλιστα, «στρουθοκαμηλίζετε» πολλές φορές.

Ο ΣΥΡΙΖΑ «στρουθοκαμηλίζει», όπως άλλωστε έκανε και στα περισσότερα σχέδια νόμου που έχει φέρει η Κυβέρνηση της Νέας Δημοκρατίας, όπως, για παράδειγμα, το τελευταίο το «περιβαλλοντοκτόνο», που «την κάνατε με ελαφρά πηδηματάκια» από την ψηφοφορία.

Το ίδιο και τώρα σε αυτό το σχέδιο νόμου. Πέρασαν τρεις συνεδριάσεις με τη σημερινή. Έχει γίνει πλήρης αποκάλυψη των στοχεύσεών του και ακόμη δεν ξέρουμε τι θα πράξει ο ΣΥΡΙΖΑ, το ΚΙΝΑΛ και τα άλλα Κόμματα. Νομίζουμε ότι οι εργαζόμενοι πρέπει να βγάλουν τα συμπεράσματά τους. Η γνώμη του Κ.Κ.Ε. είναι ότι το σχέδιο νόμου της Κυβέρνησης είναι, άκρως, επιθετικό. Προωθεί με απροκάλυπτο τρόπο μία ολόκληρη σειρά από τουριστικές δραστηριότητες, διευκολύνοντας επιχειρηματικούς ομίλους να προχωρήσουν σε σχετικές επενδύσεις και θεσπίζοντας fast track διαδικασίες αδειοδότησης γι’ αυτές. Εντάσσεται στα μέτρα προώθησης των καπιταλιστικών αναδιαρθρώσεων για να βρουν κερδοφόρες διεξόδους τα συσσωρευμένα κεφάλαια και σε νέες μορφές πολυτελούς τουρισμού. Μάλιστα, σε μία φάση βαθύτατης και μακροχρόνιας καπιταλιστικής κρίσης.

Όσο κι αν προσπαθεί να πείσει η Κυβέρνηση ότι δεν στοχεύει στην τόνωση της κερδοφορίας των επιχειρήσεων που συνδέονται με όποιο τρόπο με τις καταδύσεις, με τις Περιοχές Ολοκληρωμένης Τουριστικής Ανάπτυξης, με τον τουρισμό γενικότερα, τόσο στην, επί της αρχής, τοποθέτησή της στην εισηγητική έκθεση, όσο και στα άρθρα του σχεδίου νόμου, κάνει περισσότερο από σαφές, ότι στοχεύει στην ανάπτυξη της επιχειρηματικότητας στον Καταδυτικό Τουρισμό και στην ανάπτυξη επιχειρηματικότητας, χωρίς κερδοφορία των επενδυμένων κεφαλαίων, που, κατά την άποψή μας, δεν μπορεί να υπάρξει.

Οι συνέπειες θα είναι μεγάλες για τον λαό. Με την εμπορευματοποίηση θαλάσσιου χώρου, δασών, λιμνών, ποταμών, αιγιαλών, παραλιών, διευκολύνει επενδύσεις και αδειοδοτήσεις για ξενοδοχεία κι άλλου τύπου εγκαταστάσεις. Παράλληλα, στοχεύει στο να ρυθμίσει τον μεταξύ τους ανταγωνισμό. «Θυσιάζει» εργατικά λαϊκά δικαιώματα, που βλέπουν ολοένα και περισσότερο, να εμπορευματοποιούνται η μία μετά την άλλη μία σειρά από δραστηριότητες, που μέχρι σήμερα θα μπορούσαν, να ασκηθούν χωρίς κόστος. Εμπορευματοποιεί άμεσα την πολιτιστική δραστηριότητα, αφού μία σειρά από ενάλια αξιοθέατα μισθώνονται.

Παράλληλα, οδηγεί σε τεράστια υποβάθμιση του φυσικού περιβάλλοντος προς όφελος των ομίλων. Την ίδια στιγμή, ο Πρωθυπουργός, έδωσε χθες, το στίγμα για την επόμενη μέρα, ζητώντας από τον λαό να προσαρμοστεί και να πειθαρχήσει στις νέες απαιτήσεις και ανάγκες των επιχειρηματικών ομίλων του τουρισμού. Μία προσαρμοστικότητα η οποία εμπεριέχει για τους εργαζόμενους νέες μεγάλες ανατροπές στις εργασιακές σχέσεις, μειώσεις στους μισθούς, μεγαλύτερη ευελιξία, «πακτωλό» χρημάτων για τους επιχειρηματικούς ομίλους και φοροαπαλλαγές για να τονωθεί η ρευστότητα και ο τζίρος τους.

Ο δε ΣΥΡΙΖΑ, στην αμήχανη κριτική του στις εξαγγελίες του Πρωθυπουργού, απλά, βρήκε «ανεπαρκή» τα μέτρα στήριξης των επιχειρηματικών ομίλων ζητώντας, μάλιστα, ακόμη μεγαλύτερη ρευστότητα γι’ αυτούς. Πραγματικά, αποτελεί πρόκληση, την ώρα που ο ελληνικός λαός «μαστίζεται» από μία ακόμη βαθύτατη κρίση, που ορισμένοι λένε ότι οφείλεται, απλά, στη μονόπλευρη τουριστική εξωστρέφεια, αλλά είναι αυτή η κρίση στο DNA του ίδιου του συστήματος και στις αντιφάσεις του, το αστικό πολιτικό σύστημα να κινείται σε μία γραμμή, περαιτέρω, «βαθέματος» αυτής της πολιτικής.

Ειδικότερα, σε ότι αφορά στο σχέδιο νόμου, ο Καταδυτικός Τουρισμός, όπως τον προωθεί η Κυβέρνηση, θα ωφελήσει μεγάλους τουριστικούς ομίλους σε βάρος των δικαιωμάτων του λαού. Εμπορευματοποιείται ο θαλάσσιος χώρος, μαζί και ο πολιτισμός, γίνεται σε βάρος παραδοσιακών δραστηριοτήτων σε περιοχές, όπως π.χ. με την παράκτια αλιεία, «εργαλειοποιεί» την επιστήμη, υποτάσσει τη θαλάσσια έρευνα στις επενδυτικές επιδιώξεις. Εμπορευματοποιεί και αυξάνει το κόστος για δραστηριότητες, που θα γίνονται. «Απορροφά» απαραίτητους τεράστιους πόρους. Για παράδειγμα, είναι πρόκληση, την ώρα που δεν υπάρχουν οι αναγκαίες ΜΕΘ για τον κορονοϊό, να προχωράτε σε επενδύσεις στον Καταδυτικό Τουρισμό, που απαιτούν τεράστιους πόρους για μονάδες καταδυτικής ιατρικής.

Επίσης, διευκολύνονται αδειοδοτήσεις για μεγάλες τουριστικές μονάδες, καταστρατηγώντας ακόμα και πλευρές της υπάρχουσας πολεοδομικής και ελλιπούς νομοθεσίας. Για παράδειγμα, τα δύο άρθρα 31 και 32 για την αρτιότητα των τουριστικών εγκαταστάσεων κι άλλων επεμβάσεων του Κεφαλαίου 4 στο Β΄ Μέρος προσεγγίζονται συνδυαστικά, δεδομένου ότι, πλέον, τυχόν δημόσια έκταση υπολογίζεται στο σύνολο της επιφάνειας του γηπέδου της τουριστικής εγκατάστασης και σύμφωνα με αυτό το εμβαδόν υπολογίζεται η αυξημένη δόμηση. Επιτρέπεται η επέμβαση σε δημόσια δάση, δημόσιες δασικές εκτάσεις και δημόσιες εκτάσεις για τη δημιουργία χιονοδρομικών κέντρων, εγκαταστάσεων αξιοποίησης ιαματικών πηγών, υδροθεραπευτηρίων, κέντρων θαλασσοθεραπείας και ξενοδοχειακών καταλυμάτων κατηγορίας τεσσάρων και πέντε αστέρων, καθώς και η δημιουργία γηπέδων γκολφ. Πώς δεν υπάρχει σχεδιασμός; Να, αυτός είναι.

Μάλιστα, με το άρθρο 34, η Κυβέρνηση προωθεί αναπτυξιακά κίνητρα για τη δημιουργία γκολφ εννέα οπών, για τα οποία απαιτούνται τεράστιες ποσότητες νερού, με το λαό όχι μόνο να μην κερδίζει τίποτα, γιατί δεν θα πάει να παίξει γκολφ, αλλά είναι και εκείνος που, τελικά, θα κληθεί να ακριβοπληρώσει το νερό για να παίζει γκολφ η αστική τάξη.

Με τη φράση, μάλιστα, «σε κάθε περίπτωση», εννοεί ότι δεν εξαιρεί τίποτα από την αρτιότητα που επιχειρεί το σχέδιο νόμου, ούτε τις κρατικές εκτάσεις. Να το πω διαφορετικά. Αν αρχίσει να εξαιρεί, δεν θα αποκτήσει ποτέ αρτιότητα η συγκεκριμένη επένδυση. Άρα, δεν θα μπορούν να χτιστούν τα 4στερα και τα 5στερα ξενοδοχεία. Δηλαδή, ενώ δεν είναι περιουσία του επενδυτή, θα θεωρηθεί η κρατική ιδιοκτησία δική του.

Είναι υποκριτικό ότι δεν αλλάζει χαρακτήρα το σχέδιο νόμου. Είναι γνωστό στην επιστήμη της Δασολογίας και της Οικολογίας ότι αν αποσπάσεις ένα τμήμα από το συνολικό οικοσύστημα, αυτό δεν μπορείς να το διαχειριστείς ενιαία. Υποβαθμίζεται, σταδιακά, και χάνει την οικολογική περιβαλλοντική αξία και σημασία. Επιπρόσθετα, δεν θα μπορεί να έχει πρόσβαση στις εκτάσεις αυτές, ούτε μπορεί, ανεμπόδιστα και ολοκληρωμένα, να διαχειρίζονται από τις αρμόδιες κρατικές υπηρεσίες.

 Επιπλέον, για το άρθρο 32, η Κυβέρνηση της Νέας Δημοκρατίας με τον ν.4280/14 τότε, διεύρυνε τις επιτρεπτές επεμβάσεις στα δάση και τις δασικές εκτάσεις. Εν πάση περιπτώσει, μέχρι τώρα, υπήρχε ένα όριο. Η Κυβέρνηση του ΣΥΡΙΖΑ δε, φώναζε ως Αντιπολίτευση ότι θα τον καταργούσε. Τελικά, τον υλοποίησε και αυτή. Τώρα, η Κυβέρνηση της Νέας Δημοκρατίας ανεβάζει το μέγεθος των επιχειρήσεων που μπορούν να εγκατασταθούν στα δασικά οικοσυστήματα. Το συγκεκριμένο άρθρο, λειτουργεί συμπληρωματικά και με τον πρόσφατο «περιβαλλοντοκτόνο» νόμο. Όλες, λοιπόν, αυτές οι ρυθμίσεις είναι σε μία απόλυτη αλληλουχία.

Σε ότι αφορά στο άρθρο 53. Πρόκειται για μεγάλη κοροϊδία και υποκρισία ο υπολογισμός ανταλλάγματος και υποχρέωσης αναδάσωσης. Το αντάλλαγμα χρήσης είναι, σκόπιμα, ελάχιστο με τον υπολογισμό της αξίας της γης. Πρόκειται για ποσά «κωμωδία» και «τραγωδία» μαζί. Για παράδειγμα, ένα δέντρο που κόπηκε, για, περίπου, πενήντα χρόνια παρήγαγε οξυγόνο, συνέβαλε στη συγκράτηση του εδάφους, στον εμπλουτισμό του υπεδάφους με νερό, συγκρατούσε διοξείδιο του άνθρακα, μείωνε την ταχύτητα του ανέμου και της βροχής, είχε μία αξία ως ξύλο αν κοβόταν, είχε αισθητική αξία, όπως και κατά την ανθοφορία συνέβαλε στην παραγωγή του μελιού. Αν ήταν πεύκο, θα μπορούσε να προσφέρει και ρετσίνι. Αν η περιοχή που εκχερσώθηκε ήταν, για παράδειγμα, πέντε στρέμματα και υπήρχαν πενήντα, εβδομήντα, ογδόντα δέντρα, έχουμε μία πολλαπλασιαστική επίδραση και λειτουργία.

Τι υπολογίζεται ως αντάλλαγμα της χρήσης τώρα; Το πολύ-πολύ εξήντα ευρώ το δέντρο αν είναι μεγάλο. Η δε μέση τιμή αναδάσωσης είναι πολύ μικρότερη, είναι μηδαμινή. Ας ρωτήσετε τις υπηρεσίες. Υπάρχουν παντού εκτάσεις ίσης οικολογικής και δασολογικής αξίας, για να αναδασώσει ο επιχειρηματίας; Πώς υπολογίζονται, αν υπολογίζονται, και με τι κριτήριο είναι το «ίσης αξίας;»

Κατά συνέπεια, κυρίες και κύριοι, αυτό το νομοσχέδιο, κατά την άποψή μας, δεν επιδέχεται βελτιώσεις και αλλαγές. Είναι «κομμένο και ραμμένο» για τους επενδυτές και είναι απορριπτέο στο σύνολό του από το Κ.Κ.Ε. Σας ευχαριστώ, κύριε Πρόεδρε.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής Ελληνικής Λύσης):** Ευχαριστώ, κύριε πρόεδρε. Κατ’ αρχάς, διαπιστώσαμε χθες με ικανοποίηση, ότι η Κυβέρνηση «υιοθέτησε» πολλές από τις προτάσεις μας, όπως τον υγειονομικό τουρισμό, τη μείωση του ΦΠΑ στην εστίαση, το γρηγορότερο άνοιγμα των ξενοδοχείων και λοιπά. Πιστεύουμε ότι έτσι δεν θα μειωθούν τα τουριστικά μας έσοδα κατά 80 έως 90% που είχε προβλέψει ο υπουργός και το ΑΕΠ μας κατά 15%, αλλά καθόλου.

Θα πρέπει, όμως, να δοθούν, επιπλέον, κίνητρα στα ξενοδοχεία για την αγορά ελληνικών προϊόντων, έτσι ώστε να στηριχθεί ο πρωτογενής μας τομέας και η βιομηχανία. Ελπίζουμε μόνο να εκμεταλλευτούν την ευκαιρία οι ξενοδόχοι μας για να αλλάξουν το λανθασμένο μοντέλο τους, που έχει ως αποτέλεσμα την υπερχρέωση των περισσοτέρων, να βελτιώσουν την ποιότητα του προϊόντος τους, να αυξήσουν τις τιμές και να αντισταθούν στις πιέσεις των ξένων ταξιδιωτικών εταιριών που τους εκβιάζουν και τους απομυζούν τόσα χρόνια. Η Ελλάδα δεν χρειάζεται μεγαλύτερο αριθμό τουριστών, αλλά λιγότερο, ποιοτικότερο και με περισσότερα έσοδα.

Θα ολοκληρώσουμε σήμερα την εισήγησή μας, επί των άρθρων, τονίζοντας πως στην ουσία πρόκειται για ένα νομοσχέδιο που έχει περισσότερο σχέση με το περιβάλλον παρά με τον τουρισμό. Δεν θα προσφέρει σχεδόν τίποτα στον τουρισμό. Μάλλον, χρησιμοποιείται ως «προπέτασμα καπνού» με κάποιες «φωτογραφικές» διατάξεις, χωρίς στην ουσία να προωθεί τομείς που θα μπορούσαν να στηρίξουν την ελληνική οικονομία.

Οφείλουμε δε, να αναφέρουμε πως ο τουρισμός δεν είναι «βαριά βιομηχανία». Είναι, απλώς, υπηρεσίες, από τις οποίες η Ελλάδα έχει εξαρτηθεί, πλέον, σε πολύ μεγάλο βαθμό. Το ίδιο συνέβη με τις άλλες χώρες της κρίσης του ευρωπαϊκού νότου, όπως το παράδειγμα της Πορτογαλίας, αφού το ευρωπαϊκό κέντρο με ηγέτη τη Γερμανία θέλησε να τις μετατρέψει σε περιοχές εξυπηρέτησης των τουριστικών του αναγκών, σε «γκαρσόνια» της Ευρώπης με χαμηλούς μισθούς και με ασταθείς συνθήκες εργασίας.

Σε ότι αφορά στα άρθρα του σχεδίου νόμου. Στο άρθρο 17, αμφιβάλλουμε για τη χρησιμότητα της συγκεκριμένης διάταξης, καθώς θα δημιουργηθούν νομικά ζητήματα, επειδή οι Περιοχές Ολοκληρωμένης Τουριστικής Ανάπτυξης, οι ΠΟΤΑ όπως αποκαλούνται, αποτελούν σύνθετες και οργανωμένες τουριστικές επενδύσεις με ολοκληρωμένο χαρακτήρα και έχουν θεσμοθετηθεί, εγκριθεί και χρηματοδοτηθεί ως τέτοιου είδους μεγάλης κλίμακας ολοκληρωμένες τουριστικές παρεμβάσεις.

Η πρόβλεψη του άρθρου για δυνατότητα απόσπασης τμήματος ή τμημάτων, ήδη, χαρακτηρισμένης και εγκεκριμένης ΠΟΤΑ συνιστά, εκ των υστέρων, κατάτμηση της οριοθετημένης περιοχής, η οποία ακυρώνει τον σχεδιασμό. Ως εκ τούτου, ακυρώνει και αλλοιώνει τον προορισμό τους με βάση τον οποίο εγκρίθηκαν.

Στο άρθρο 20, χρειάζεται ιδιαίτερη προσοχή στην πολεοδόμηση που προβλέπει το άρθρο, τόσο στο στάδιο της αδειοδότησης, όσο και μετέπειτα με τη διενέργεια ελέγχων, έτσι ώστε να μην υπάρχουν υπερβάσεις και καταπατήσεις στις ΠΟΤΑ.

Στο άρθρο 22, στον βαθμό που οι ΠΟΤΑ αποτελούν ειδικό χωρικό σχέδιο, ίσως, δημιουργήσει προβλήματα στην πράξη η παρούσα διάταξη όσον αφορά τις χρήσεις γης, η πρόβλεψη καθορισμού ειδικών ζωνών προστασίας περιμετρικά και εκτός των ορίων της οριοθετημένης ΠΟΤΑ. Υπαρκτή ή μη αναγκαιότητα προστασίας της ΠΟΤΑ από ενδεχόμενες ασύμβατες χρήσεις μπορεί και θα πρέπει να υλοποιηθεί λόγω της μεγάλης τους έκτασης, εντός των ορίων των ΠΟΤΑ με τη διαμόρφωση σχετικών ουδετέρων ζωνών.

Στο άρθρο 26, κατά τη σύνταξη της διάταξης αυτής δεν ελήφθη υπόψη, πως το ΤΑΙΠΕΔ, σύμφωνα με τον ιδρυτικό του νόμο, έχει αποκλειστικό σκοπό την αξιοποίηση περιουσιακών στοιχείων του δημοσίου. Είναι ανώνυμη εταιρεία, διέπεται από τις διατάξεις περί ανωνύμων εταιρειών, δεν υπάγεται στην κατηγορία των οργανισμών και επιχειρήσεων του ευρύτερου δημόσιου τομέα, ενώ σε καμία περίπτωση δεν ενσωματώνεται στη νομική προσωπικότητα του κράτους, ούτε αποτελεί φορέα της Κεντρικής ή Γενικής Κυβέρνησης. Σύμφωνα με τα ανωτέρω, δεν επιτρέπεται το ΤΑΙΠΕΔ να ασκεί δημόσια εξουσία και να είναι αρχή σχεδιασμού για τουριστικούς λιμένες, όπως προτείνεται από τη συγκεκριμένη διάταξη, ακόμη και για τους τουριστικούς λιμένες που έχουν περιέλθει στο ΤΑΙΠΕΔ για αξιοποίηση.

Οι τουριστικοί λιμένες είναι σύνθετες εγκαταστάσεις, στις οποίες περιλαμβάνονται χερσαίες ζώνες με κτιριακές εγκαταστάσεις, ιδιωτική περιουσία του δημοσίου, δηλαδή, καθώς, επίσης, λιμενικές εγκαταστάσεις επί αιγιαλού, επί παραλίας και εντός θαλάσσιων ζωνών, όπου πρόκειται για δημόσια περιουσία.

Για τους συγκεκριμένους λόγους δεν επιτρέπεται η μεταβίβαση της κυριότητας τους. Επιτρέπεται, όμως, η παραχώρηση της αξιοποίησης, διαχείρισης και εκμετάλλευσής τους σε τρίτους, ενώ για κάθε παρέμβαση στις εγκαταστάσεις τους απαιτείται έγκριση των αρμόδιων κρατικών οργάνων.

Εάν για οποιοδήποτε λόγο έχει διαπιστωθεί καθυστέρηση στη διεκπεραίωση των απαιτούμενων διαδικασιών, η νομοθετική ρύθμιση θα έπρεπε να προβλέψει την απλούστευση των διαδικασιών ή την ανάθεση τους σε μία πιο αποτελεσματική αρχή. Σε καμία, όμως, περίπτωση δεν επιτρέπεται να εκχωρηθεί δημόσια εξουσία σε μια ανώνυμη εταιρεία.

Βέβαια, το ΤΑΙΠΕΔ έχει, ήδη, υπερεξουσίες, δυστυχώς, νομιμοποιημένες με δικαστικές αποφάσεις του Ανώτατου Ακυρωτικού Δικαστηρίου της χώρας, αλλά εμείς δεν πρέπει να συναινέσουμε. Κατά τη γνώμη μας, υπάρχει σοβαρό θέμα αντισυνταγματικότητας, τόσο στην παρούσα διάταξη, όσο και γενικά σε άλλες παραχωρήσεις που έχουν γίνει στο ΤΑΙΠΕΔ. Δυστυχώς, όμως, δεν έχει υπάρξει νομολογία που να το έχει αναγνωρίσει, Θεωρούμε πως η Δικαιοσύνη δεν στάθηκε στο θεσμικό της ύψος σε ανάλογες περιπτώσεις, αν και δεν είναι, βέβαια, η πρώτη φορά ούτε η μοναδική.

Στο άρθρο 31, η πρόβλεψη ένταξης δασών και δασικών εκτάσεων στις τουριστικές δραστηριότητες και εγκαταστάσεις, που προβλέπει το άρθρο, θα πρέπει να γίνεται με εφαρμογή της δασικής νομοθεσίας και της διασφάλισης της ακεραιότητάς τους, όχι μόνο για την κάλυψη ορίων αρτιότητας τους. Να δοθεί η δυνατότητα για τέτοιες επενδύσεις, με τη διαφύλαξη, όμως, του περιβάλλοντος και με την εφαρμογή της δασικής νομοθεσίας.

Στο άρθρο 34, υπαγωγή σε κίνητρα αναπτυξιακής νομοθεσίας γηπέδων γκολφ; Αν είναι δυνατόν. Δεν είναι καλύτερα να δοθούν τα κίνητρα στον πρωτογενή τομέα και στην παραγωγή μας;

Στο άρθρο 37, η μόνη παρατήρησή μας εδώ έγκειται στο ότι θα έπρεπε να προβλέπεται ρητά στην παρ. 3, η διασφάλιση προσβασιμότητας σε άτομα με αναπηρία.

Στο άρθρο 38, ίσως, θα έπρεπε να ρυθμιστούν στο νομοσχέδιο κάποιες διαδικαστικές λεπτομέρειες, για να μην υπάρχουν νομικά κενά και για να μην προκύψει δυσκολία στην πραγματοποίηση τέτοιων επενδύσεων. Για παράδειγμα, πόσα καταλύματα ανά στρέμμα ή τι εδαφοκάλυψη επιτρέπεται, τι είδους πολεοδομική άδεια είναι απαραίτητη για τους ξεχωριστούς οικίσκους, κ.λπ..

Επίσης, επειδή πολλές επιχειρήσεις παρουσιάζονται ως παρέχουσες υπηρεσίες glamping και έχουν διαμορφώσει, ήδη, κάποιες δομές σύμφωνα με τα διεθνή πρότυπα, πρέπει να ξεκαθαριστεί τι θα συμβεί με αυτές τις περιπτώσεις.

Στο άρθρο 42, εδώ θεωρούμε ανεπίτρεπτη κάθε τουριστική εγκατάσταση σε περιοχές NATURA, ενώ, σίγουρα, θα αντιμετωπίσει η χώρα νομικό θέμα, λόγω παράβασης του ενωσιακού δικαίου. Εννοούμε την Οδηγία 92/43/ΕΕ.

Στο άρθρο 43, και αυτή η διάταξη εγείρει ζητήματα αντισυνταγματικότητας με την παραχώρηση χρήσης όσων προβλέπονται και με το επακόλουθο, έστω, κατά ποσοστό, μεγάλου περιορισμού της ελεύθερης πρόσβασης και διέλευσης των πολιτών σε αυτά τα σημεία. Υπάρχει ενδεχόμενη παράταση και του άρθρου 24 του Συντάγματος για την προστασία του περιβάλλοντος. Σίγουρα, θα υπάρξουν αιτήσεις ακύρωσης κατά την εφαρμογή της παρούσας διάταξης, από πολίτες και φορείς.

Στο άρθρο 46, με την τροποποίηση μειώνεται από πέντε έτη σε ένα ο αποκλεισμός των παραβατών από οποιαδήποτε παραχώρηση αιγιαλού, παραλίας, όχθης, παράκτιας όχθης, υδάτινου στοιχείου, λιμένα κ.λπ.. Πρόκειται για μία εσφαλμένη ρύθμιση, ενδεχομένως, για φίλους της Κυβέρνησης, «φωτογραφική».

Με το άρθρο 47, στα πλαίσια της κοινωνικής μέριμνας για ισότιμη πρόσβαση και χρήση όλων των χώρων από άτομα με αναπηρίες, θα έπρεπε με την παρούσα ρύθμιση να διασφαλίζεται η απρόσκοπτη προσβασιμότητα και χρήση των κολυμβητικών δεξαμενών από αυτά τα άτομα.

Στο άρθρο 62, παρ. 3, θα έπρεπε τα τουριστικά καταλύματα που διαθέτουν κολυμβητικές δεξαμενές, να υποχρεωθούν να έχουν ναυαγοσώστη από φέτος και όχι από τον επόμενο χρόνο.

Θα κλείσω με ένα συμπέρασμά μας. Η ανάπτυξη του Καταδυτικού Τουρισμού στην Ελλάδα είναι σημαντική, επειδή, σύμφωνα με τη διεθνή εμπειρία, είναι μία δημοφιλής και υψηλής κερδοφορίας δραστηριότητα. Σε συνδυασμό, μάλιστα, με τη δυνατότητα κατάδυσης σε σύγχρονα ναυάγια, με τη δημιουργία επισκέψιμων ενάλιων αρχαιολογικών χώρων και τεχνητών υποβρυχίων αξιοθέατων, υπάρχει αρχικά μία θετική κατεύθυνση στο παρόν σχέδιο νόμου. Βέβαια, πουθενά δεν έχουν ληφθεί υπόψιν οι ανάγκες και τα δικαιώματα των ανεξάρτητων αυτοδυτών, ενώ δεν υπάρχει σεβασμός στην ελευθερία των πολιτών, όσων ασχολούνται με τις καταδύσεις, να επισκέπτονται και να απολαμβάνουν δωρεάν το φυσικό κάλλος της χώρας μας. Επομένως, το γεγονός αυτό, είναι αρνητικό.

Εντούτοις, το πρόβλημα του σχεδίου νόμου έγκειται, τόσο στα σημεία παραχώρησης και εκμετάλλευσης αιγιαλού, παραλίας, όχθης και παράκτιας όχθης, όσο και στην εκμετάλλευση των περιοχών NATURA, που πιθανότητα θα οδηγήσει σε νομικά ζητήματα λόγω της σύγκρουσης με το Ενωσιακό Δίκαιο. Τόσο η ανάπτυξη και η άσκηση αυτής της δραστηριότητας, όσο και η ανάπτυξη τουριστικών εγκαταστάσεων και υποδομών γενικότερα που αποτελεί αντικείμενο του σχεδίου νόμου, θα πρέπει να γίνεται με όρους που διασφαλίζουν τη διατήρηση και την προστασία του φυσικού περιβάλλοντος, της βιοποικιλότητας και του τοπίου.

Επίσης, με την ισότιμη πρόσβαση όλων των πολιτών στην απόλαυση και αξιοποίηση των φυσικών και πολιτιστικών πόρων της χώρας, δεδομένα που, μάλλον, δεν υπολογίστηκαν ορθά από το αρμόδιο Υπουργείο, αφού είναι σίγουρο ότι θα υπάρξουν αιτήσεις ακύρωσης πολιτών και φορέων, κατά την εφαρμογή του παρόντος.

Εκτός αυτού, με το σχέδιο νόμου, εισάγονται ελαστικές κυρώσεις για παραβάτες που διαπράττουν αρχαιοκαπηλία και καταστροφή αρχαίων, καθώς, επίσης, για καταληψίες αιγιαλού, παραλίας και λοιπά, γεγονός που θεωρούμε, εντελώς, απαράδεκτο.

Τέλος, προκύπτουν ζητήματα αντισυνταγματικότητας από το άρθρο 26, που δίνει, επιπλέον, εξουσίες διαχείρισης δημοσίου πλούτου στο ΤΑΙΠΕΔ, αλλά και από το άρθρο 43, που περιορίζει την ίση μεταχείριση και ελευθερία των πολιτών ως προς τις δυνατότητες απρόσκοπτης πρόσβασης σε αιγιαλούς, παραλίες, όχθες και παρόχθιες ζώνες, ενώ πιθανότατα, θα προκαλέσει, μεγάλη επιβάρυνση στο περιβάλλον.

Ως εκ τούτου, είναι δύσκολο να στηριχθεί το νομοσχέδιο, επί της αρχής, παρά το ότι περιλαμβάνει κάποιες θετικές διατάξεις, όπως αναφέραμε στην επιμέρους ανάλυση των άρθρων. Όπως πάντα, όμως, επιφυλασσόμαστε, επί της Ολομέλειας.

Σας ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Πρώτα απ’ όλα, θα ήθελα να ευχηθώ χρόνια πολλά στις εορτάζουσες και στους εορτάζοντες.

Επίσης, να πω, ότι χθες και σήμερα τιμούμε στην Κρήτη, τη Μάχη της Κρήτης του Β΄ Παγκοσμίου Πολέμου. Η Ελλάδα, η Κρήτη τότε, «σήκωσε ανάστημα» στα σιδηρόφρακτα στρατεύματα της Γερμανίας και είπε ένα βροντερό όχι. Τιμούμε τη μνήμη τους.

Ο κύριος Υπουργός εδώ χθες το βράδυ μάς μίλησε για το σχέδιο στήριξης της ελληνικής οικονομίας. Πάρα πολύ ωραία. Συμφωνούμε και είναι αυτό που ζητάμε όλοι, δηλαδή, τη στήριξη των πολιτών και των επιχειρήσεων. Είπατε ότι αυτό θα γίνει χωρίς δάνεια. Διαβάζω, όμως, στη γερμανική εφημερίδα FrankfurterAllgemeine Zeitung, ότι χώρες, όπως η Ολλανδία, η Αυστρία, η Σουηδία και η Δανία, αντιτίθενται σε αυτό και βάζουν βέτο και λένε όχι στα σχέδια και σε αυτό που πάει να κάνει ο Μακρόν με τη Μέρκελ. Η Μέρκελ προσπαθεί να πείσει την Πολωνία, την Τσεχία, την Ουγγαρία και τη Σλοβακία για το σχέδιό της, αλλά δεν είναι σίγουρη. Μόνο η Ισπανία και η Ιταλία θέτουν το δικό τους βέτο.

Εμείς ως Ελλάδα τι κάνουμε, που έχουμε «χτυπηθεί» ανελέητα από την κρίση των τελευταίων δέκα και πλέον ετών; Επίσης, να αναφέρω ότι η πολιτική κατάσταση στην Ισπανία δεν είναι καθόλου καλή. Οι άνθρωποι στις 20.00 βγαίνουν στα μπαλκόνια τους και χειροκροτούν τους ανθρώπους, οι οποίοι εργάζονται στον υγειονομικό τομέα χωρίς υποδομές για τις τεράστιες προσπάθειες που κάνουν. Στις 21.00, βγαίνουν στα μπαλκόνια πάλι και χτυπάνε τις κατσαρόλες, διότι έχει αρχίσει η πείνα.

Οι πολίτες μας παρακολουθούν και λένε ότι αυτό δεν είναι σήμερα Ευρωπαϊκή Ένωση, δεν είναι Ένωση. Έχετε σκεφτεί κάποιο πλάνο, τι θα κάνουμε ως χώρα, αν μία στιγμή η Ευρωπαϊκή Ένωση διαλυθεί; Είναι τεράστιο θέμα το οποίο δεν έχουμε συζητήσει μέσα στο Κοινοβούλιο.

Προχθές, ερχόμενος από το Ηράκλειο, φτάνοντας στο αεροδρόμιο στην Αθήνα, βλέπω κάτι φυλλάδια ελληνικά αλλά που η κύρια γλώσσα είναι η γερμανική. Μία σελίδα στα γερμανικά και στην πίσω πλευρά το κείμενο στα ελληνικά και τα αγγλικά. Ως Έλληνας θεωρώ, ότι στην Ελλάδα απευθυνόμενος σε Έλληνες, θα έπρεπε να είναι στα ελληνικά το κείμενο. Ούτως η άλλως τουρίστες δεν έχουμε, γιατί πρέπει να δείχνουμε τόση υποτέλεια και για ποιον λόγο προς τους Γερμανούς;

Κυρίες και κύριοι, η κρίση του κορονοϊού έδειξε πόσο ευάλωτος είναι ο πλανήτης από την φύση, αλλά και πόσο επικίνδυνη για την οικονομία είναι η τουριστική μόνο καλλιέργειά μας. Το παρόν σχέδιο νόμου στα πρώτα άρθρα δημιουργεί πλαίσιο για την ανάπτυξη μιας ακόμα τουριστικής δραστηριότητας του Καταδυτικού Τουρισμού, μιας δραστηριότητας που θα αφορά μεγάλο μέρος της επικράτειας, θέτοντας σε κίνδυνο τα παράκτια φυσικά οικοσυστήματα, ενώ θα έρθει σε ανταγωνισμό με την παράκτια αλιεία.

Προφανώς, η μη ρύθμιση δεν είναι απάντηση, αλλά το ρυθμιστικό πλαίσιο θα έπρεπε να ήταν αυστηρό με πολλές περιοχές αποκλεισμού. Το αντίθετο συμβαίνει βάσει του νόμου για το περιβάλλον που απελευθερώνει δραστηριότητες στις θαλάσσιες NATURA, οι οποίες θα έπρεπε να ήταν περισσότερες.

Η ανάπτυξη αυτής της δραστηριότητας, όσο και γενικότερα η ανάπτυξη τουριστικών εγκαταστάσεων και υποδομών, που αποτελεί αντικείμενο του Β΄ Μέρους του σχεδίου νόμου, θα πρέπει να γίνεται με όρους που να διασφαλίζουν πρώτον, τη διατήρηση και προστασία του φυσικού περιβάλλοντος, της βιοποικιλότητας και δεύτερον, την ισότιμη πρόσβαση όλων στην απόδοση και αξιοποίηση των φυσικών και πολιτιστικών πόρων της χώρας.

Το ΕΛΚΕΘΕ, πήρε θέση τονίζοντας ότι τέτοιου είδους τουρισμός θα μπορούσε να περιορίζεται σε τεχνικού τύπου, που έχουν αναπτυχθεί, ήδη, δοκιμαστικά και μπορούν να επεκταθούν, καταδυτικά πάρκα σε περιοχές χαμηλού οικολογικού ενδιαφέροντος.

Με τη χρήση της συγκεκριμένης καινοτομικής τεχνολογίας, ένας σημαντικός αριθμός υποθαλάσσιων τεχνητών δράσεων μπορεί να εγκατασταθεί σε μικρής έκτασης αμμώδεις περιοχές του βυθού, σε μικρά σχετικά βάθη από 15 έως 30 μέτρα και σε περιοχές του βυθού, που δεν εμφανίζουν ιδιαίτερο οικολογικό, αρχαιολογικό ή αλιευτικό ενδιαφέρον.

Περαιτέρω, για τον Καταδυτικό Τουρισμό, την ίδια αντιμετώπιση θα έπρεπε να έχουν και οι χερσαίες και οι ενάλιες αρχαιότητες, όπως μας είπαν χθες οι φορείς. Είναι ανάγκη να προσληφθούν δύτες αρχαιοφύλακες, διότι ο κίνδυνος της αρχαιοκαπηλίας είναι τεράστιος. Προσωπικά γνωρίζω, καθώς πρώτος μου ξάδερφος ήταν Υπουργός Εμπορικής Ναυτιλίας και Πολιτισμού της Νέας Δημοκρατίας, από πρώτο χέρι τι αγώνες έκανε για να φέρει πίσω αρχαία. Επίσης, και κουμπάρος μου από τον ΣΥΡΙΖΑ, πάλι Υπουργός Εμπορικής Ναυτιλίας για το θέμα της αρχαιοκαπηλίας των ενάλιων αρχαιοτήτων έκανε τεράστιες προσπάθειες. Η Ελλάδα, όπως πολύ σωστά είπατε, είναι μία θαλάσσια χώρα. Η θάλασσά της είναι πιο πολύ από τη στεριά της και τα αρχαία της είναι παντού διάσπαρτα. Αυτά πρέπει να τα προστατεύσουμε περαιτέρω.

Πάρα πολλά ελληνικά αρχαία έχουν κλαπεί. Τα καταδυτικά πάρκα και οι επισκέψιμες ενάλιες αρχαιότητες είναι δύο, εντελώς, διαφορετικά πράγματα. Πρέπει να γίνει ρύθμιση του Καταδυτικού Τουρισμού με αυστηρές προδιαγραφές, περιβαλλοντικές αδειοδοτήσεις και με τη σύμφωνη γνώμη των τοπικών κοινωνιών. Όχι στις ενάλιες αρχαιότητες. Πρέπει να προσληφθούν και να υπάρχει συνεχής επιτήρηση, 24 ώρες το 24ωρο, όπως είπαν χθες οι φορείς στο σχετικό σχέδιο νόμου για τις ενάλιες αρχαιότητες.

Τα υγειονομικά πρωτόκολλα πρέπει να είναι πανευρωπαϊκά, αν όχι παγκόσμια, με βάση τον Παγκόσμιο Οργανισμό Υγείας. Η μη στήριξη εμβολίου δημιουργεί πολύ μεγάλη ανασφάλεια, γενικώς. Οι tour operators έχουν τα δικά τους πρωτόκολλα, διαφορετικά ο καθένας. Στον τουρισμό, όμως, όταν υπάρχει απαίτηση του πελάτη απέναντι στο τουριστικό γραφείο, στον tour operator, τότε η απαίτηση αυτή εκδικάζεται με τον νόμο της χώρας προέλευσης του πελάτη.

Παραδείγματος χάρη, τα γερμανικά δικαστήρια θα κρίνουν μία υπόθεση ενός Γερμανού επισκέπτη, όταν θα έχει μία αξίωση κατά του ελληνικού ξενοδοχείου που διέμενε. Υπάρχει, μάλιστα, η περίφημη λίστα της Φρανκφούρτης στη Γερμανία, η οποία καθορίζει πόσα χρήματα θα επιστραφούν στον πελάτη για μία συγκεκριμένη απαίτησή του. Η Ευρωπαϊκή Ένωση πρέπει να αντιμετωπίσει το πρόβλημα αυτό ενιαία. Τονίσαμε χθες και προχθές, για το άρθρο 6 που λέει ότι, επειδή δεν υπάρχουν αρκετοί καταδυόμενοι αρχαιολόγοι, θα μπορούν να γίνονται οι καταδύσεις συνοδεία επισκεπτών αυτοδυτών. Η απάντηση σε αυτό θα ήταν άμεση πρόσληψη τέτοιων ανθρώπων για να προστατεύουν αυτά τα μνημεία.

Σε ότι αφορά στο άρθρο 8 για τα υποβρύχια αξιοθέατα χωρίς την καταβολή αντιτίμου στο Δημόσιο. Και πάλι λέμε ότι, ένας ο οποίος θα κάνει χρήση παραλίας και θα πληρώσει για την παραλία - και πολύ σωστά- γιατί να μην πληρώσει και για τη θάλασσα; Η φωτογράφηση που θα γίνεται στους ενάλιους αρχαιολογικούς χώρους θα είναι ατελής. Για ποιο λόγο; Μας περισσεύουν χρήματα; Ίσα – ίσα, άλλες χώρες θα απαιτούσαν πολλά χρήματα για το δημόσιό τους τομέα, για τη χώρα τους. Πρέπει να υπάρξει άμεση στήριξη των εργαζομένων που είναι στον τουρισμό, άμεσα και έμμεσα, και άμεση στήριξη των επιχειρήσεων για ρευστότητα. Άνοιξε η πλατφόρμα για να γίνονται αιτήσεις για τα δάνεια, η οποία «κατέρρευσε». Άνοιξε πάλι χθες και πάλι μπλόκαρε. Αυτό, όμως, δημιουργεί μία χρονοτριβή, εάν θέλουμε, πραγματικά, να είμαστε έτοιμοι, ως ξενοδοχειακός τομέας, στα μέσα Ιουνίου ή τέλος Ιουνίου ή όποτε ανοίξουμε.

Το οποιοδήποτε προϊόν το νέμεται πάντοτε, αυτός ο οποίος ελέγχει το προϊόν, αυτός που ελέγχει το δίκτυο του προϊόντος. Όποιος έχει το δίκτυο στα χέρια του, ελέγχει το προϊόν. Επίσης, ακόμη και ο καλύτερος νόμος δεν έχει όφελος, εάν δεν διαχέει τα κέρδη του στην ελληνική οικονομία. Για την Ελλάδα συζητάμε. Πανευρωπαϊκά -και το έχουν στηλιτεύσει- υπάρχουν διαφορετικοί φορολογικοί συντελεστές εντός Ευρωπαϊκής Ένωσης, υπάρχουν οι offshore εταιρείες εντός Ευρωπαϊκής Ένωσης και η δυνατότητα διαφορετικής φορολόγησης, επίσης. Οπότε, το κάθε κέρδος φεύγει από την Ελλάδα και αυτό είναι λάθος. Στηρίζουμε, βέβαια, τον ποιοτικό τουρισμό, την επιμήκυνση της περιόδου που είναι απαραίτητη για να μπορεί να έχει 12 μήνες τουρισμό, πολύ καλό τουρισμό. Στηρίζουμε τους ενναλακτικούς τρόπους τουρισμού, τον Οικοτουρισμό, τον Αγροτουρισμό.

Στηρίζουμε τη διασύνδεση του τουρισμού με την προώθηση ελληνικών προϊόντων του πρωτογενούς τομέα, που πρέπει να τα αναδείξουμε και την ανάπτυξη, περαιτέρω του δευτερογενούς τομέα, ούτως ώστε να προκύψει ένα άμεσο κέρδος για την ελληνική οικονομία.

Η κρίση της πανδημίας του κορονοϊού φέρνει στο προσκήνιο μία ενοχλητική πραγματικότητα για την ελληνική οικονομία, που αρκετοί σκέπτονται, αλλά λίγοι συζητούν: το μονοθετικό χαρακτήρα της ελληνικής οικονομίας. Αυτό πρέπει να δούμε πώς θα το αντιμετωπίσουμε στο μέλλον.

Θα ήθελα να κλείσω με τα λόγια του Νίκου Καζαντζάκη «φτάσε εκεί που δεν μπορείς». Εμείς ως ΜέΡΑ25 δεν θα στηρίξουμε το νομοσχέδιο αυτό. Σας ευχαριστώ.

**ΝΙΚΟΛΑΟΣ ΤΑΓΑΡΑΣ(Αντιπρόεδρος της Επιτροπής):** Στο σημείο αυτό, ολοκληρώθηκε ο κατάλογος των Εισηγητών και των Ειδικών Αγορητών. Πριν περάσουμε στον κατάλογο των ομιλητών, θα ήθελα να δώσω τον λόγο για την αναφορά στην τροπολογία του Υπουργείου Εσωτερικών, στον παρόντα Υφυπουργό, τον κ. Λιβάνιο.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Ευχαριστώ, κύριε Πρόεδρε. Κατατέθηκε χθες αργά το βράδυ η τροπολογία με γενικό αριθμό 305 και ειδικό αριθμό 2, που αφορά στο θέμα της ανάπτυξης τραπεζοκαθισμάτων στο μεταβατικό διάστημα που έρχεται τις επόμενες εβδομάδες και μετά την άρση των μέτρων λόγω κλεισίματος των καταστημάτων εστίασης.

Σκοπός της διάταξης ήταν να ισορροπήσω μεταξύ δύο, πολλές φορές, αντικρουόμενων δυνάμεων. Το πρώτο είναι να στηριχθεί ο κλάδος της εστίασης, ο οποίος τους τελευταίους τρεις μήνες έχει υποφέρει πολύ από την αναστολή λειτουργίας και υποδοχής πελατών στα καταστήματα. Λειτουργούσαν μόνο ως ντελίβερι και take away το τελευταίο διάστημα. Η άλλη δύναμη ήταν η προστασία του δημόσιου χώρου και, ιδίως, η βιώσιμη μετακίνηση μέσα στις πόλεις.

Αποτέλεσμα αυτής της διεργασίας ήταν η τροπολογία, η οποία συζητείται σήμερα στην Επιτροπή και η οποία κάνει μία σειρά νέων ρυθμίσεων, οι οποίες θα έχουν προσωρινό χαρακτήρα με νομοτεχνική διόρθωση, που θα γίνει το διάστημα μέχρι 30 Νοεμβρίου, προκειμένου να μην υπάρχει καμία αμφιβολία σχετικά με την περίοδο των εορτών. Άρα, πάμε μέχρι τις 30 Νοεμβρίου και προτείνεται η παρακάτω λύση.

Δίνουμε, λοιπόν, δυνατότητα με απόφαση της αρμόδιας υπηρεσίας του Δήμου, σε όσα καταστήματα έχουν τραπεζοκαθίσματα και άδεια κατάληψης δημοσίου κοινόχρηστου χώρου, να επεκταθούν μέχρι το διπλάσιο δωρεάν, ή εφόσον η άδειά τους έχει αριθμό τραπεζοκαθισμάτων, να διατηρήσουν τον ίδιο αριθμό τραπεζοκαθισμάτων και πάντως μέχρι τον τριπλάσιο χώρο. Αυτό γίνεται, προκειμένου και λόγω των μέτρων που υπάρχουν και των νέων προδιαγραφών υγιεινής που έχουν ανακοινωθεί, να μπορέσει να διασφαλιστεί και η υγεία των πελατών, αλλά και να δοθεί ένα, περαιτέρω, κίνητρο για την ανάπτυξη του τζίρου τους.

Άκουσα πριν και την κυρία Νοτοπούλου, να λέει ότι «πετάμε το μπαλάκι στους Δήμους». Οι Δήμοι ξέρουν, οι Δήμοι έχουν γνώση των τοπικών ζητημάτων, οι Δήμοι θα αποφασίσουν τον, επιπλέον, χώρο που θα δώσουν στους καταστηματάρχες.

Είναι αδύνατο το Υπουργείο Εσωτερικών ή οποιοδήποτε άλλο Υπουργείο από την Αθήνα να μπορέσει να κάνει χωροθέτηση σε επίπεδο πλατείας. Αυτό που δίνουμε είναι ένα γενικό περίγραμμα και ανώτατη ποσότητα τετραγωνικών, προκειμένου να αναπτυχθούν περαιτέρω τραπεζοκαθίσματα.

Για να μην γίνει, λοιπόν, η ανάπτυξη με άναρχο τρόπο έχει μπει μία σειρά δικλείδων ασφαλείας, οι οποίες απαιτούν ειδική μέριμνα για τη διέλευση πεζών πλάτους ενάμιση μέτρου. Να μην υπάρχει κώλυμα σε υπηρεσίες κοινής ωφέλειας, πυροσβεστικούς κρουνούς και τα σχετικά, να υπάρχει σεβασμός στις διελεύσεις τυφλών, ώστε να μην κλείνονται από τα τραπεζοκαθίσματα. Κυρίως, δεν δίνουμε τη δυνατότητα να αναπτυχθούν προσωρινές ή μόνιμες κατασκευές επάνω στον επιπλέον χώρο που παραχωρείται. Δηλαδή, δεν θα χτιστούν προβληματικές περιπτώσεις βαρέων κατασκευών. Επίσης, δεν θα υπάρχει και δυνατότητα ανάπτυξης ηχείων. Αν δεν μπορεί το κατάστημα να επεκταθεί περαιτέρω, γιατί δεν υπάρχει η δυνατότητα, τότε η Οικονομική Επιτροπή του Δήμου μπορεί να τους «κόψει» το μισό του τέλους κατάληψης κοινόχρηστων χώρων. Επίσης, πάλι αφήνουμε τη Δημοτική Αρχή να αποφασίσει το ακριβές ποσοστό, ακόμα και ανά κατάστημα. Το ανώτατο όριο μείωσης που βάζουμε είναι 50%. Έχει αναπτυχθεί ένας προβληματισμός και αυτό νομίζω ότι προσπαθούμε να το «θεραπεύσουμε» με μία δεύτερη νομοτεχνική βελτίωση που θα καταθέσουμε, που αφορά στον χώρο καταστημάτων που έχουν μόνο σε πρασιά τραπεζοκαθίσματα. Εκεί δίνουμε τη δυνατότητα, εφόσον μειωθεί από τα υγειονομικά μέτρα ο αριθμός των καθισμάτων που έχουν στην πρασιά, να μπορέσουν να επεκταθούν με τις ίδιες προδιαγραφές και με ίδιο αριθμό καθισμάτων σε κοινόχρηστο χώρο.

Δίνω πάρα πολύ μεγάλη βάση στον έλεγχο αυτής της ρύθμισης. Δίνουμε τη δυνατότητα στους Δημάρχους να συστήσουν συνεργεία ελέγχου από δημοτικούς υπαλλήλους, προφανώς, καταβάλλοντας νυχτερινά επιδόματα, γιατί, κυρίως, οι έλεγχοι θα γίνονται το βράδυ και εκεί είναι και το μεγάλο πρόβλημα. Δίνουμε τη δυνατότητα και σε δημοτικούς υπαλλήλους και στη Δημοτική Αστυνομία να μπορέσουν να ελέγξουν την τήρηση του παρόντος μέτρου. Οι ποινές θεωρώ ότι είναι αυστηρές και έχουν μία καινοτομία, σε σχέση με αυτά που ισχύουν γενικά μέχρι τώρα. Αυτή τη στιγμή, επιβάλλεται την πρώτη φορά πρόστιμο για την επέκταση, εφόσον δεν έχει τηρηθεί ο χώρος που έχει δοθεί. Τη δεύτερη φορά, όμως, αφαιρείται η άδεια λειτουργίας για τρεις μήνες, όχι μόνο στο κατάστημα, αλλά, ουσιαστικά, τιμωρούμε και το ίδιο το κατάστημα ως κτίριο, ως οικοδομή και δεν μπορεί να ληφθεί άλλη άδεια για τους επόμενους τρεις μήνες. Υπάρχουν περιπτώσεις που άλλαζαν ΑΦΜ, όταν υπήρχε αναστολή λειτουργίας, προκειμένου να συνεχίσουν να λειτουργούν. Αυτό για να το προλάβουμε θα βάζουμε μία ποινή και στο ίδιο το κατάστημα.

Θα ήθελα να πω ότι ήταν δύσκολη η ισορροπία. Υπήρχε σημαντική συμβολή και διάλογος και με την Κεντρική Ένωση Δήμων Ελλάδας και με διαφόρους Δήμους μεμονωμένα. Νομίζω ότι το καλύτερο που μπορούμε να κάνουμε είναι να αφήσουμε και τους ίδιους τους Δήμους να ορίσουν τις λεπτομέρειες εφαρμογής, βάζοντας εμείς ένα γενικό πλαίσιο. Με την ευκαιρία, επειδή έγινε και μία κουβέντα σχετικά με την οικονομική ζημιά των Δήμων από τα τέλη τραπεζοκαθισμάτων, το 2019 σε όλους τους Δήμους της χώρας το ποσό που εισπράχθηκε από τα τραπεζοκαθίσματα ήταν λίγο πάνω από τα 27,5 εκατομμύρια. Προφανώς, τους τρεις μήνες που υπήρχε αναστολή λειτουργίας δεν καταβλήθηκε το αντίστοιχο τέλος. Από δω και πέρα, με το που ανοίγει πάλι η εστίαση, το τέλος που έχουν με την αρχική άδεια, θα συνεχίσουν να το καταβάλουν. Άρα, εκτιμώ ότι η ζημιά και οι απώλειες όλων των Δήμων, ειδικά από αυτόν τον κωδικό θα είναι, σχετικά, μικρή.

Κλείνοντας και με ευκαιρία αυτό που μόλις ανέφερα, είναι σημαντικό να υπάρχει μία συνεχής παρακολούθηση των οικονομικών της Αυτοδιοίκησης και να αποτυπωθούν, όσο το δυνατόν πιο γρήγορα οι επιπτώσεις από την πανδημία στα οικονομικά των Δήμων. Από τα στοιχεία που μπαίνουν στη βάση δεδομένων στο Παρατηρητήριο από τους Δήμους, παρακολουθούμε, σχεδόν σε καθημερινή βάση, τις απώλειες των εσόδων. Για τον λόγο αυτό, εκταμιεύεται μία έκτακτη επιχορήγηση 75 εκατομμύρια ευρώ στους 332 Δήμους της χώρας, προκειμένου να ενισχυθούν οικονομικά για την αντιμετώπιση των επιπτώσεων της πανδημίας. Το ποσό αυτό υπερκαλύπτει πάρα πολύ το ποσό της πραγματικής απώλειας εσόδων που έχει συμβεί το πρώτο δίμηνο - τρίμηνο της κρίσης.

Σε κάθε περίπτωση, από εδώ και πέρα, θα δούμε την πραγματική αποτύπωση σε επίπεδο Δήμου, προκειμένου να κάνουμε τις πραγματικές παρεμβάσεις που χρειάζεται. Για παράδειγμα, η επίπτωση με τον κορονοϊό σε έναν ορεινό Δήμο στα Άγραφα ή στην Αργιθέα θα είναι πολύ μικρότερη από τον Δήμο Χερσονήσου, τον Δήμο Χανίων, τον Δήμο Πλατανιά στην Κρήτη, όπου στηρίζονται πάρα πολύ στο τουριστικό προϊόν και επομένως, τυχόν, μείωση της τουριστικής κίνησης και των τελών που συνδέονται με αυτό θα δημιουργήσει, πιθανόν, μεγαλύτερες απώλειες.

Ως Υπουργείο παρακολουθούμε, ανά Δήμο, την εξέλιξη της επίπτωσης της πανδημίας και όπου χρειαστεί θα επανέλθουμε με νέα έκτακτη χρηματοδότηση.

Σας ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Ευχαριστούμε τον Υφυπουργό Εσωτερικών, τον κ. Λιβάνιο, για την ανάλυση της τροπολογίας του Υπουργείου Εσωτερικών που έχει κατατεθεί.

Το λόγο έχει ο κ. Χαρακόπουλος.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ, κύριε Πρόεδρε. Κυρίες και κύριοι συνάδελφοι, η παγκόσμια υγειονομική κρίση ανέδειξε, για ακόμη μία φορά, την τεράστια σημασία που έχει ο τουρισμός για την οικονομία μας, αλλά, ταυτόχρονα, και τους κινδύνους που πηγάζουν εξ αυτού του γεγονότος. Σύμφωνα με την ετήσια έκθεση του ΟΟΣΑ, η Ελλάδα είναι η έκτη πιο εξαρτημένη χώρα από τον τουρισμό, όσον αφορά στη συνεισφορά στο Α.Ε.Π. και η τέταρτη πιο εξαρτημένη οικονομία, όσον αφορά στη συνεισφορά στην απασχόληση μεταξύ 35 κρατών.

Το 2018 ο τουρισμός, άμεσα και έμμεσα, συμπεριλαμβανομένων των μεταφορών της εστίασης, της αναψυχής και της διασκέδασης, είχε μερίδιο 25,7 έως 30,9 στο ΑΕΠ. Επιπλέον, ο κλάδος αυτός απασχολεί, κατά τους θερινούς μήνες, πάνω από το 10% των εργαζομένων. Επομένως, ο βαθμός συρρίκνωσης της τουριστικής κίνησης θα κρίνει και τα τελικά ποσοστά μείωσης του Α.Ε.Π., αλλά και το ύψος των συνεπειών στην απασχόληση.

Τα στοιχεία αυτά καταδεικνύουν, εν τέλει, και το πόσο ευάλωτοι είμαστε σε αναπάντεχα γεγονότα ή μία δυσμενή συγκυρία, όπως, π.χ., αυτό της πανδημίας ή μία πιθανή αύξηση της έντασης στην ανατολική Μεσόγειο. Ως εκ τούτου είναι, νομίζω, ορθό να σχεδιάζουμε με προσοχή τα επόμενα μακροπρόθεσμα βήματά μας.

Κυρίες και κύριοι συνάδελφοι, εισερχόμαστε, πλέον, στην επόμενη φάση αντιμετώπισης της πανδημίας και των συνεπειών της και το κάνουμε με «ψηλά το κεφάλι», με αυτοπεποίθηση και αισιοδοξία ότι θα τα καταφέρουμε, όπως τα καταφέραμε και στο πρώτο μέρος αυτής της αναπάντεχης κρίσης.

Τώρα, με αυξημένο το αίσθημα της ατομικής ευθύνης, την αξία του οποίου όλοι ή, σχεδόν, όλοι αντιληφθήκαμε το προηγούμενο διάστημα, θα συνεχίσουμε να προστατέψουμε ό,τι κερδίσαμε τις προηγούμενες εβδομάδες. Χωρίς καμία διάθεση υπερβολής, η Ελλάδα βρήκε και πάλι θέση στην παγκόσμια ειδησεογραφία, αλλά αυτή τη φορά, όχι για κακό λόγο ή για τις αποτυχίες της. Έγινε παράδειγμα μίμησης σχεδιασμού, πειθαρχίας και σοβαρότητας και τώρα έρχεται σταδιακά και η ώρα της κεφαλαιοποίησης αυτού του κέρδους και, πρωτίστως, στον τομέα του τουρισμού.

Αναντίρρητα, η φετινή σεζόν θα είναι δύσκολη. Τα εμπόδια είναι πολλά και, ήδη, βρισκόμαστε στο τελευταίο δεκαήμερο του Μαΐου. Γι’ αυτόν τον λόγο ο Πρωθυπουργός ανακοίνωσε χθες μία δέσμη «γενναίων» μέτρων ενίσχυσης του κλάδου, αναδεικνύοντας την τεράστια σημασία του για την ανάκαμψη της οικονομίας και δίνοντας το εναρκτήριο λάκτισμα για την ανάκτηση του χαμένου εδάφους.

Επισημαίνουμε το μέτρο της διατήρησης των θέσεων εργασίας μέσω του προγράμματος «ΣΥΝΕΡΓΑΣΙΑ», που θα καλύπτει το μεγαλύτερο μέρος της διαφοράς στην αμοιβή για όσους χρειαστεί να δουλέψουν λιγότερο.

Στην επιτάχυνση της τουριστικής κίνησης θα συνδράμουν, επίσης, οι αποφάσεις για τη μείωση από το 24% στο 13% του Φ.Π.Α. σε κάθε τύπο εισιτηρίου στα μέσα μεταφοράς.

Δεν μπορώ, τέλος, να μην χαιρετίσω την απόφαση για τον τριπλασιασμό του προϋπολογισμού του προγράμματος Κοινωνικού Τουρισμού του ΟΑΕΔ από τα δέκα στα τριάντα εκατομμύρια ευρώ. Έτσι, θα τονωθεί ο εσωτερικός τουρισμός, όπως είχα προτείνει μέσω του Κοινοβουλευτικού Ελέγχου, ζητώντας τη συμμετοχή όλων των πολύτεκνων και τριτέκνων οικογενειών, αλλά και των «αδύναμων» συμπολιτών μας στο πρόγραμμα Κοινωνικού Τουρισμού.

Παράλληλα, θα ενισχυθεί ο ποιοτικός τουρισμός. Η εποχή του «Rooms to let» σε υποτυπώδη καταλύματα των παιδικών μας χρόνων, από τα οποία, ωστόσο, έχω όμορφες αναμνήσεις στο Κόκκινο Νερό της Λάρισας, έχει περάσει, ανεπιστρεπτί.

Πλέον, έχουμε πολλές ανταγωνίστριες χώρες που μπορούν να προσφέρουν ήλιο και θάλασσα σε χαμηλότερες τιμές. Πρέπει το «πακέτο» που προσφέρουμε να έχει πολλά περισσότερα. Πρωτίστως, πολιτισμό στον οποίο η κληρονομιά μας είναι ασυναγώνιστη, αλλά και ένα φυσικό περιβάλλον, το οποίο, όμως, θα προστατεύεται πραγματικά.

Υπό αυτό το πρίσμα, τα όσα περιλαμβάνει το νομοσχέδιο που συζητούμε σήμερα κινούνται προς αυτή ακριβώς την κατεύθυνση. Ο Καταδυτικός Τουρισμός και τα καταδυτικά πάρκα, πράγματι, όπως είπε και ο Εισηγητής μας, προσελκύουν συγκεκριμένες κατηγορίες επισκεπτών με υψηλές απαιτήσεις, αλλά και δυνατό βαλάντιο. Κατ’ αυτόν τον τρόπο, η Ελλάδα μπορεί να αλλάξει κατηγορία στον παγκόσμιο τουριστικό χάρτη.

Σε αυτήν την κατεύθυνση της «ήπιας» ανάπτυξης με σεβασμό στο περιβάλλον κινείται και η πρόταση του Ορειβατικού Συλλόγου Λάρισας για την επανεγκατάσταση και λειτουργία του παλαιού συρόμενου lift, σκοινοσιδηρόδρομου στον Κίσσαβο, με σκοπό τη λειτουργία του για τους μικρούς αθλητές και τις αθλήτριες του Συλλόγου.

 Κύριε Υπουργέ, η επιχειρηματολογία περί NATURA δεν μπορεί να είναι a la carte. Τα άλλα χιονοδρομικά κέντρα της χώρας δεν είναι σε εθνικούς δρόμους ή περιοχές NATURA; Καταθέτω στα Πρακτικά τη σχετική διατύπωση, εν είδη, νομοτεχνικής βελτίωσης στο άρθρο 32, ευελπιστώντας να την κάνετε δεκτή, γιατί θα είναι η αφετηρία «ήπιας» ανάπτυξης για την ευρύτερη περιοχή του ορεινού όγκου του Κισσάβου.

 *(Στο σημείο αυτό γίνεται η κατάθεση του εγγράφου στα Πρακτικά)*

Κλείνοντας, κύριε Πρόεδρε, θα ήθελα να πω ότι, δικαίως, ο τουρισμός χαρακτηρίζεται η «βαριά» βιομηχανία της χώρας. Ωστόσο, η κρίση απέδειξε ότι δεν πρέπει ο τουρισμός να είναι μονοκαλλιέργεια. Θα πρέπει να δούμε το μέλλον της οικονομίας μας να συνδέεται πιο ενεργά με τη διεύρυνση του πρωτογενούς τομέα που είναι παραμελημένος, την ενίσχυση του βιομηχανικού τομέα και ιδιαίτερα της Αμυντικής μας Βιομηχανίας, αλλά και αυτόν της καινοτομίας και της ενέργειας. Ευχαριστώ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το λόγο έχει ο κ. Οικονόμου.

**ΙΩΑΝΝΗΣ ΟΙΚΟΝΟΜΟΥ:** Κύριε Πρόεδρε, κύριε Υπουργέ, κυρίες και κύριοι συνάδελφοι, η ελληνική οικονομία έχει έναν πολύ μεγάλο βαθμό εξάρτησης από τον τουρισμό, καλώς ή κακώς, έναν βαθμό εξάρτησης που της βγήκε σε καλό τα δύσκολα χρόνια της κρίσης, καθώς στήριξε ο τουρισμός την ελληνική οικονομία.

Υπ’ αυτό το πρίσμα της πολύ βαθιάς και της έντονης εξάρτησης οτιδήποτε συζητιέται σε σχέση με τον τουρισμό είναι πάρα πολύ σημαντικό. Είναι πολύ σημαντικές οι προσπάθειες θεσμικής θωράκισης του τουριστικού προϊόντος. Είναι πολύ σημαντικές οι προσπάθειες θεσμικής κατοχύρωσης για δυνατότητες αναβάθμισης του τουριστικού προϊόντος και ενίσχυσης στο «πορτοφόλι» του τουρισμού.

Υπ’ αυτήν την έννοια, οι δύο βασικές πρόνοιες του σχεδίου νόμου που συζητούμε αυτή που αφορά, δηλαδή, στον Καταδυτικό Τουρισμό, μία δραστηριότητα η οποία έρχεται να εμπλουτίσει το τουριστικό μας προϊόν, έρχεται να «ανοίξει» τις πύλες της χώρας και στους ανθρώπους αυτούς που αναζητούν την τουριστική εμπειρία στις καταδύσεις, στους μοναδικούς ελληνικούς βυθούς και στα πολύ ενδιαφέροντα πράγματα που κανείς μπορεί να εξερευνήσει και να δει εκεί, αλλά και στην αναβάθμιση των υπηρεσιών κάμπινγκ, με δεδομένες τις πολύ ιδιαίτερες και πολύ αναβαθμισμένες και πολύ ξεχωριστές δυνατότητες που παρέχει το ελληνικό οικοσύστημα προς την κατεύθυνση αυτή.

Είναι, λοιπόν, χωρίς αμφιβολία πολύ θετικό το γεγονός, ότι θωρακίζονται θεσμικά, μπαίνουν οι κατευθύνσεις και το κανονιστικό πλαίσιο για την ενίσχυση αυτών των δραστηριοτήτων και για την ένταξή τους στο τουριστικό μας «πορτοφόλι».

Ταυτόχρονα, ιδιαιτέρα σημαντικό είναι το γεγονός, ότι η Κυβέρνηση αντιλαμβανόμενη τη σημασία που έχει ο τουρισμός στην ελληνική οικονομία, φρόντισε με τις χθεσινές της ανακοινώσεις να απαντήσει στην αγωνία των εργαζομένων, των επιχειρηματιών του κλάδου, αλλά και των τοπικών κοινωνιών, που -κακά τα ψέματα-, υπολογίζουν στο εισόδημα τους, υπολογίζουν στον προϋπολογισμό, κυρίως τους θερινούς μήνες, τη συνεισφορά του τουριστικού προϊόντος στις τοπικές και περιφερειακές οικονομίες.

Θέλω να υπογραμμίσω τρία πράγματα προς την κατεύθυνση αυτή. Πρώτα απ’ όλα, το γεγονός ότι η χώρα έχει ένα ξεκάθαρο σχέδιο, σε ό,τι αφορά το υγειονομικό σκέλος, είναι πολύ θετικό, προφανώς, ευθυγραμμιζόμενη με τις πρόνοιες και τις ανακοινώσεις του Παγκόσμιου Οργανισμού και της Ευρωπαϊκής Ένωσης. Όμως, και με τα μέτρα που θα υποχρεώνει, πλέον, όλες τις τουριστικές επιχειρήσεις και όλους τους χώρους, στους οποίους περιμένουμε την αύξηση των επισκεπτών, το επόμενο διάστημα να λάβουν, έτσι ώστε να είμαστε, πλήρως, ασφαλείς και να ξέρει ο καθένας ότι θα έχουν ληφθεί όλα τα μέτρα για να αντιμετωπιστεί, εάν χρειαστεί το οποιοδήποτε πρόβλημα.

Το δεύτερο που είναι, επίσης, πολύ σημαντικό είναι η πρόνοια για τις θέσεις εργασίας και απασχόλησης στον τουρισμό . Μην κρυβόμαστε. Θα είναι μία χρονιά πάρα πολύ δύσκολη, θα είναι μία χρονιά που δεν θα καταφέρουμε να φτάσουμε τα στάνταρτς, ούτε στο επίπεδο προφανώς του τζίρου, ούτε και της απασχόλησης των προηγούμενων ετών. Συνεπώς, είναι κρίσιμη και πάρα πολύ απαραίτητη και ουσιαστική η φροντίδα και η πρόνοια που το Κράτος έρχεται να δείξει και προς την κατεύθυνση αυτή.

 Κλείνω με το τρίτο που είναι, επίσης, πολύ σημαντικό. Είναι κάτι που έχουμε αναδείξει πάρα πολλοί συνάδελφοι από την Κοινοβουλευτική Ομάδα της Ν.Δ.. Πρόσφατα, μέσω του Κοινοβουλευτικού Ελέγχου με Ερώτησή μου ζήτησα και εγώ από την Κυβέρνηση να μεριμνήσει για την ενίσχυση του εσωτερικού τουρισμού. Δηλαδή, την ενίσχυση της δυνατότητας Ελλήνων πολιτών, εργαζόμενων, ιδιωτικών υπαλλήλων, τριτέκνων, πολυτέκνων, ειδικών κατηγοριών που το εισόδημά τους έχει πληγεί εξαιτίας της κρίσης, αλλά και που εν πάση περιπτώσει, η φετινή δύσκολη χρονιά θα καθιστούσε, ακόμη δυσκολότερο το να κάνουν διακοπές, να μπορέσουν να ενισχυθούν προς την κατεύθυνση αυτή.

Είδα με χαρά, ότι τριπλασιάστηκε από 10 εκατ. στα 30 εκατ. το ποσό από το Ταμείο Ενίσχυσης για τη δυνατότητα των ανθρώπων αυτών, να πάρουν τα απαραίτητα κουπόνια και κατά το ελάχιστο για τέσσερις διανυκτερεύσεις, να μπορούν να πάνε διακοπές. Στην ουσία, όμως, μιλάμε για ένα ποσό πολύ μεγαλύτερο, κύριε Υπουργέ, αφού μέσω και των χρημάτων που θα δοθούν σε εταιρείες για τον σκοπό αυτό και των προγραμμάτων του ΟΑΕΔ μπορεί το συγκεκριμένο κονδύλι να «αγγίξει» τα 60 και τα 70 εκατ..

Είναι κάτι το οποίο, προφανώς, το έχει ανάγκη η τουριστική αγορά. Εκτός από το βαρύ «πυροβολικό» της τουριστικής μας «βιομηχανίας», τα νησιά μας, είναι κάτι που το έχουν ανάγκη και οι τουριστικοί προορισμοί της Περιφέρειας. Εμείς, για παράδειγμα, στην Φθιώτιδα, στη Στερεά Ελλάδα, έχουμε ένα μεγάλο παραλιακό «μέτωπο» που εκτείνεται από τον Θεολόγο μέχρι τη Γλύφα, έχουμε ορεινούς όγκους στην Αμφίκλεια, στην Παύλιανη, στην Υπάτη, μέρη που αξίζει και μπορεί να επισκεφτεί κανείς και που η δυνατότητα χρηματοδότησης των οικογενειών που έχουν ανάγκη από το Κράτος για να κάνουν φέτος διακοπές, είναι μια πάρα πολύ ουσιαστική και απαραίτητη τόνωση.

Σας ευχαριστώ πάρα πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το λόγο έχει ο κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Κύριε Πρόεδρε, ευχαριστώ πολύ.

 Θα ήθελα να παρέμβω, πρώτα απ’ όλα, γιατί έχουμε μία σειρά από νομοτεχνικές βελτιώσεις για να αποσαφηνίσουμε διάφορα ζητήματα που έχουν τεθεί. Σε συνεννόηση και με το Υπουργείο Ναυτιλίας, να ξεκαθαρίσουμε, για παράδειγμα, το θέμα που τέθηκε, ότι οι παραλίες που θα είναι ανοικτές νωρίτερα θα πρέπει να έχουν και ναυαγοσώστες και νωρίτερα.

Όμως, το κύριο θέμα που θέλω να αναφερθώ είναι η ανάλυση της τροπολογίας την οποία καταθέσαμε με το Υπουργείο Οικονομικών και η οποία ρυθμίζει δύο ζητήματα. Το πρώτο έχει σχέση με τις υπηρεσίες φύλαξης του Υπουργείου αλλά και των Σχολών, οι οποίες λήγουν αυτήν την περίοδο. Έγκαιρα, το Υπουργείο μας ξεκίνησε τις διαδικασίες, πριν από την αρχή του έτους για να μπορέσουμε να αντικαταστήσουμε και να διατηρήσουμε τη φύλαξη των χώρων.

Δυστυχώς, ενώ ξεκίνησαν οι διαδικασίες, ο κορονοϊός άλλαξε τα δεδομένα, σε ότι αφορά και το Υπουργείο. Το προσωπικό μειώθηκε με τις άδειες ειδικού σκοπού και με όλες αυτές τις δυνατότητες που έπρεπε να δοθούν στους υπαλλήλους που είχαν παιδιά ή που είχαν ανθρώπους ευάλωτους. Φυσικά, και η ίδια η αγορά δεν μπορούσε να ανταποκριθεί μέσα στον κορονοϊό στους χρόνους, στους οποίους, συνήθως, οι διαγωνιστικές διαδικασίες θα έπρεπε να υλοποιηθούν.

Επειδή οι προτεραιότητες ήταν διαφορετικές, στραφήκαμε στα πιο έκτακτα ζητήματα που έπρεπε να επιλυθούν μέσα στην κρίση και συνεπώς, χρειάζεται μία εύλογη παράταση για να μπορέσουν να ολοκληρωθούν αυτές οι διαδικασίες και να παραμείνουν οι χώροι μας με φύλαξη. Εξάλλου, κάτι αντίστοιχο έγινε και από το Υπουργείο Εσωτερικών, οπότε δεν πρωτοτυπούμε σ’ αυτό το ζήτημα.

 Τώρα, το δεύτερο ζήτημα που θέλουμε να επιλύσουμε είναι το Επιστημονικό Συμβούλιο. Ένα Επιστημονικό Συμβούλιο διασφάλισης της ποιότητας των Σχολών μας, κυρίως των ΣΤΕ αλλά και των υπολοίπων του Υπουργείου. Αυτό είχε γίνει σε μία εποχή που τα μαθήματα ήταν πολύ πιο συγκεντρωμένα. Τώρα πια, υπάρχουν πολύ διαφορετικές ειδικότητες, πολύ περισσότερα πράγματα. Υπάρχει το μάρκετινγκ, η οικονομία του τουρισμού, υπάρχουν μία σειρά από ειδικότητες, στις οποίες σε ένα επιστημονικό συμβούλιο πρέπει να μπορεί να βοηθήσει, ώστε να υπάρχει η σωστή ποιότητα σπουδών.

Οι ΑΣΤΕ είναι σημαντικές σχολές. Είναι σχολές στις οποίες για να μπεις, μπαίνεις με πανελλήνιες και η βάση είναι το 15%. Από τότε που έχουν ιδρυθεί, εδώ και δεκαετίες, και από τότε που υπήρξε το επιστημονικό συμβούλιο, υπάρχουν πολύ περισσότερες σχολές και πολύ περισσότερες ειδικότητες που έχουν σχέση με τον τουρισμό. Αυτό το επιστημονικό συμβούλιο είχε περισσότερους ανθρώπους από το Υπουργείο, ενώ, στην πραγματικότητα, θα έπρεπε να «ανοιχτεί’ στην ακαδημαϊκή κοινότητα, για να μπορέσει να υποστηρίζει σωστά την ποιότητα των σπουδών των σχολών μας. Θέλουμε, λοιπόν, να το διευρύνουμε από πέντε μέλη, άμεσα το τονίζω, να πάει στα εννέα. Φυσικά, από τρεις υπηρεσιακούς να έχει μόνο τέσσερις και συνεπώς, να «ανοιχτεί» περισσότερο στην ακαδημαϊκή κοινότητα και να προστεθούν διάφορες ειδικότητες, ώστε να μπορούν να κρίνουν συνολικά το πρόγραμμα των σπουδών των σχολών μας. Αυτές είναι οι δύο τροπολογίες τις οποίες θα ήθελα τώρα να υποστηρίξω. Φυσικά, τα υπόλοιπα και τα όσα έχουμε ακούσει και από τους φορείς, θα τα πούμε στο τέλος της συνεδρίασης με την ομιλία που θα κάνουμε. Σας ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το λόγο έχει ο κ. Αρσένης.

**ΚΡΙΤΩΝ ΑΡΣΕΝΗΣ:** Ευχαριστώ πολύ, κύριε Πρόεδρε. Περιμένουμε, κύριε Υπουργέ, ακόμη, τις απαντήσεις σας στις τοποθετήσεις μας. Πραγματικά, αναρωτιόμαστε, γιατί είπατε ότι θα απαντήσετε στα όσα ειπώθηκαν στη διαβούλευση. Πώς θα μπορέσετε να απαντήσετε στους εργαζόμενους στις ενάλιες αρχαιότητες, στον Σύλλογο Ελλήνων Αρχαιολόγων, στο WWF, στον Σύλλογο Χωροτακτών, στους Δασολόγους Δημοσίου, την ΠΕΔΔΥ δηλαδή, στο ΕΛΚΕΘΕ; Φαντάζομαι ότι δεν τους έχετε συναντήσει σε καμία φάση επεξεργασίας του νομοσχέδιου αυτούς τους ανθρώπους, γιατί δεν είναι της αρμοδιότητάς σας .

Πώς είναι δυνατόν σε αυτή τη συζήτηση να μην είναι εδώ, ο κ. Χατζηδάκης και η κυρία Μενδώνη; Πραγματικά, δεν μπορώ να καταλάβω. Είναι ένα νομοσχέδιο, το οποίο πέρα από την ταμπέλα «τουριστικό», στην ουσία, επεμβαίνει σε ουσιώδη θέματα χωροταξίας περιβάλλοντος και θέτει τεράστια αρχαιολογικά ζητήματα. Φέρνει από την «πίσω πόρτα» τη διαχείριση των αρχαιολογικών χώρων από ιδιώτες.

Νιώθω άσχημα, πραγματικά, που ασκώ την κριτική σε εσάς, γιατί δεν είναι δικά σας τα θέματα που συζητάμε. Είναι θέματα του Υπουργείου Περιβάλλοντος και Ενέργειας, είναι θέματα του Υπουργείου Πολιτισμού. Δικό σας θέμα, βέβαια, είναι να μάς εξηγήσετε πως από τις προγραμματικές δηλώσεις σας για ποιοτικά καταλύματα και συγκροτήματα με χαμηλό περιβαλλοντικό «αποτύπωμα», σε αυτό το νομοσχέδιο βλέπουμε, ακριβώς, το αντίθετο.

Επίσης, αναφερθήκατε στην κοινωνική και περιβαλλοντική «ευαισθησία», όταν με αυτό το νομοσχέδιο έρχεστε να παραδώσετε τις παραλίες στην αποκλειστική διαχείριση των κείμενων ξενοδοχείων, ακόμη και τον αιγιαλό. Κι’ αυτό με τη δικαιολογία για τα μέτρα για τον κορονοϊό, όταν δεν υπάρχει καμία εγγύηση ότι αυτό θα συνεχίσει μετά.

Πώς υπάρχει, λοιπόν, χαμηλό περιβαλλοντικό «αποτύπωμα» στα ξενοδοχεία, όταν επιτρέπεται 5% δόμηση της δασικής έκτασης που, παρανόμως και καταχρηστικά, θα αξιοποιούν για εγκαταστάσεις γκολφ; Πιστεύουμε ότι θα «πέσει» στο Συμβούλιο της Επικρατείας. Που είναι το χαμηλό περιβαλλοντικό «αποτύπωμα;» Ποιο θα ήταν, δηλαδή, το μεγαλύτερο «αποτύπωμα» απ’ αυτό;

Επιτρέπετε, δε, τις «δουλείες» στα δημόσια δάση, προκειμένου να αδειοδοτούνται μονάδες που δεν έχουν αρτιότητα και δεν μπορούν να χτίσουν τους συντελεστές και τα μεγέθη που χρειάζονται.

Στα καταδυτικά πάρκα, αυτό που καταγγέλλουν οι αρχαιολόγοι σε ότι αφορά στο άρθρο 7 είναι ξεκάθαρο. Επιτρέπετε τη διαχείριση εναλίων αρχαιολογικών χώρων από ιδιώτες, οι οποίοι θα παίρνουν και τα έσοδα. Αυτό είναι υβριδικό μοντέλο. Στην ουσία, ανοίγετε τους αρχαιολογικούς χώρους στην ιδιωτική διαχείριση. Πάλι, δεν ξέρω, πραγματικά, γιατί είστε εσείς, ο όποιος έρχεται να υπερασπιστεί αυτό το θέμα. Είναι, καθαρά, αρχαιολογικό. Πού είναι η κυρία Μενδώνη;

Αναφορικά με τον εμπλουτισμό του θαλασσίου τοπίου, πρόκειται για μία ανατριχιαστική έννοια, όταν μιλάμε για προστατευόμενες περιοχές, όταν μιλάμε για τον βυθό της θάλασσας, γιατί είναι από τις τελευταίες περιοχές που έχουμε αφήσει, κάπως, ανέγγιχτες, πέρα από την καταχρηστική αλιεία.

Τώρα, όμως, θα έχουμε έναν εμπλουτισμό απροσδιόριστο σε περιοχές που έχουν Λιβάδια Ποσειδωνίας, που το ΕΛΚΕΘΕ μας είπε ότι δεν έχουν χαρτογραφηθεί επαρκώς και δεν περιλαμβάνεται στο νομοσχέδιο ότι θα υπάρχει εξέταση κάποιου χάρτη για αποκλεισμό τέτοιων περιοχών. Όπως μας καταγγέλλει το ΕΛΚΕΘΕ, ο φορέας του Κράτους, δεν θα έχουμε καταγραφή της πρότερης κατάστασης των οικοσυστημάτων. Δεν έχουμε γνωμοδότηση των υπηρεσιών. Πραγματικά, εδώ πέρα βλέπουμε τη μεγιστοποίηση του «αποτυπώματος», όχι το χαμηλό περιβαλλοντικό «αποτύπωμα».

Σας κάλεσε και η ΕΣΑμεΑ, σας κάλεσαν και άλλοι συνάδελφοι και σας καλέσαμε και εμείς. Αν θέλετε να κάνετε κάτι καινοτόμο, κάντε την Ελλάδα χώρα, απολύτως, προσβάσιμη σε όλες τις τουριστικές υποδομές, σε όλες τις παραλίες και υπόλοιπους χώρους. Αυτό θα ήταν, πραγματικά, καινοτόμο και σας καλούμε να το κάνετε. Κάντε την Ελλάδα, απολύτως, προσβάσιμη. Δηλαδή, τα άτομα με αναπηρία να μπορούν στην Ελλάδα να κάνουν παντού διακοπές και να επισκέπτονται τα μνημεία. Αυτό, ναι, θα ήταν, πραγματικά, καινοτόμο και θα έφερνε τα ποιοτικά χαρακτηριστικά που «ευαγγελίζεστε».

Ήρθε προηγουμένως, ο κ. Λιβάνιος, ο Υφυπουργός Εσωτερικών και θα περιμέναμε, πραγματικά, και μία δική του τοποθέτηση, όχι μόνο για τη νέα τροπολογία που κατέθεσε, αλλά γι’ αυτά που λέει ο Δήμαρχος Μυκόνου. Ο Δήμαρχος Μυκόνου λέει ότι έχει γίνει ένα ιστορικό λάθος, το οποίο διαιωνίζεται και αυτή τη στιγμή επισφραγίζεται με το νομοσχέδιο σας.

Πολύ λανθασμένα, αντί να μεταφερθεί το τουριστικό λιμάνι της Μυκόνου στο ΤΑΙΠΕΔ, μεταφέρθηκε και το εμπορικό. Αυτή τη στιγμή επισφραγίζεται αυτό το λάθος με τη δική σας απόφαση και το δικό σας νομοσχέδιο. Δεν είναι τυχαίο, ότι στο ίδιο νομοσχέδιο μετατρέπετε το ΤΑΙΠΕΔ σε Αρχή Σχεδιασμού Τουριστικών Λιμένων. Δηλαδή, ιδιωτικοποιούν, πλέον, και τα Υπουργεία; Ιδιωτικοποιούμε τις δημόσιες αρχές;

Αυτό το νομοσχέδιο, κ. Θεοχάρη, είναι ακόμη πιο απροκάλυπτα αντισυνταγματικό και με τον «περιβαλλοντοκτόνο» νόμο του κ. Χατζηδάκη. Είναι πρόχειρα αντισυνταγματικό. Είναι, πραγματικά, εκτεθειμένο στο Συμβούλιο της Επικρατείας με προφανείς τρόπους. Πάλι, θα επαναλάβω, ότι, τουλάχιστον, τέσσερις φορείς στην ακρόαση -και περιμένω τις απαντήσεις σας- δεσμεύτηκαν να προσφύγουν στο Συμβούλιο της Επικρατείας με πολύ βάσιμους λόγους.

Σας καλούμε να αποσύρετε έγκαιρα αυτό το νομοσχέδιο, για να μην δημιουργήσετε ανασφάλεια επενδύσεων. Σας καλούμε να αποσύρετε όλες τις διατάξεις που προσβάλλουν το περιβάλλον, τη χωροταξία και ξεκινούν την ιδιωτικοποίηση της διαχείρισης των αρχαιολογικών χώρων. Ευχαριστώ πολύ.

Στο σημείο αυτό, ο Αντιπρόεδρος της Επιτροπής έκανε την β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Δούνια Παναγιώτα (Νόνη), Σταμενίτης Διονύσιος, Ταγαράς Νικόλαος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Βαρεμένος Γεώργιος, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Φραγγίδης Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, κύριε Υπουργέ, κυρίες και κύριοι Βουλευτές, ακούγοντας, προηγουμένως, τον Εισηγητή της Ν.Δ. για το νομοσχέδιο, διαπίστωσα τελικά, τι είναι αυτό που μας κάνει τόσο διαφορετικούς.

Ο κ. Μπουκώρος είπε, αναφερόμενος στα θέματα της κρίσης και ιδιαίτερα στα ζητήματα της οικονομίας με ιδιαίτερη οπτική στον τουριστικό τομέα, ότι δεν μπορούμε να τους καλύψουμε όλους. Εδώ βρίσκεται και η βασική μας διαφορά. Η Νέα Δημοκρατία από τη μία πλευρά, προσπαθεί να χρησιμοποιήσει την κρίση ως ευκαιρία για να τροποποιήσει τις οικονομικές και παραγωγικές σχέσεις και να τροφοδοτήσει τη δική της αναπαραγωγή εξουσίας.

Δεν νοιάζεται για το σύνολο της κοινωνίας, ούτε για το σύνολο της επιχειρηματικότητας, ούτε για το σύνολο του κόσμου της εργασίας, και προσπαθεί μέσα από την κρίση αυτή να ανανεώσει, απλά, ένα πολιτικό μοντέλο. Όχι να την επιλύσει, όμως, και όχι να υποστηρίξει το σύνολο της κοινωνίας.

Από την άλλη πλευρά, νομίζω ότι για όλους μας είναι ξεκάθαρο, ότι σήμερα η Ελλάδα έχει τη δυνατότητα, εξαιτίας και του αποθέματος που άφησε η προηγούμενη Κυβέρνηση, να ασκήσει πολιτικές, ώστε να καλύψει το διαφορικό κόστος της πανδημίας. Το, επιπλέον, κόστος που δημιουργήθηκε και στον τομέα της εργασίας και στον τομέα της επιχειρηματικότητας, έτσι ώστε να μην πληγεί κανένα κομμάτι της κοινωνικής λειτουργίας και, προφανώς, να μην καλύψει όλες τις ατέλειες των οικονομικών παραγωγών.

Η Νέα Δημοκρατία δεν θέλει να καλύψει το κόστος για όλη την κοινωνία, με αποτέλεσμα να ευθύνεται η ίδια για ένα «ντόμινο» ύφεσης και ανεργίας που θα δημιουργηθεί στην ελληνική κοινωνία. Και εδώ πρέπει να το ξεκαθαρίσουμε, εκ των προτέρων, κυρίες και κύριοι συνάδελφοι. Η ύφεση δεν είναι νομοτελειακή. Η ανεργία και η οικονομική κρίση δεν είναι νομοτελειακή, ιδιαίτερα, για την Ελλάδα που είχε απόθεμα. Αν είναι μόνιμα τα χαρακτηριστικά της κρίσης -και δεν αναφέρομαι σε ένα «βύθισμα» δύο - τριών μηνών- τότε η Νέα Δημοκρατία και ο Κυριάκος Μητσοτάκης θα έχουν την ευθύνη για την ύφεση, την κρίση, την ανεργία και την φτώχεια.

Έχουμε δυνατότητα με «μείγμα» πολιτικών να υπερβούμε τη μεγάλη αυτή δυσκολία που βρήκε την κοινωνία μας. Για να δώσω ένα μικρό παράδειγμα, η Νέα Δημοκρατία όχι απλά δεν θέλει να λύσει το πρόβλημα για όλους, αλλά θέλει να λύσει το πρόβλημα για κάποιους. «Λεφτόδεντρα» υπάρχουν για τις πλατφόρμες τηλεκατάρτισης.

Άρα, ας μην κοροϊδευόμαστε. Η Πολιτεία μπορεί να λάβει μέτρα για όλους και είναι στο χέρι της Κυβέρνησης να αποφασίσει αν είναι με όλους ή με λίγους. Μέχρι στιγμής, αποδεικνύεται ότι είναι με τους λίγους. Και αυτή είναι και η διαφορά μας. Εμείς δεν θέλουμε να θιγεί αυτή την περίοδο ούτε η δημοτική, ούτε η δημόσια, ούτε η ιδιωτική περιουσία. Όμως, με τα μέτρα που εφαρμόζετε «ξεπουλάτε» τη δημόσια περιουσία αυτή την περίοδο, ενώ, ταυτόχρονα, θέτετε σε αμφισβήτηση και την ιδιωτική επιχειρηματικότητα και την ιδιωτική περιουσία, αφήνοντας τις τράπεζες ελεύθερες, μην καλύπτοντας το κόστος της εργασίας που λείπει, μην καλύπτοντας το κόστος της επιχειρηματικότητας που χρειάζεται. Ξέρετε ότι αυτό δεν το θέλει ούτε η επιχειρηματικότητα.

Εδώ βρίσκεται η μεγάλη διαφορά και στο νομοσχέδιο που έχουμε μπροστά, κύριε Υπουργέ. Έχετε ένα αντικείμενο, τον Καταδυτικό Τουρισμό, ο οποίος είναι πολύ σημαντικός για τη χώρα μας. Έχετε, όμως, καταθέσει στη Βουλή ένα νομοσχέδιο που θα τον βοηθήσει ουσιαστικά; Απ’ ότι φάνηκε από τους φορείς χθες δεν το έχετε καταθέσει στη Βουλή.

Το νομοσχέδιο παραμένει αποσπασματικό και πρόχειρο, όπως είναι και πάρα πολλές πολιτικές της Ν.Δ.. Θα πρέπει να πω ότι η Ν.Δ. επιβεβαιώνει τον κανόνα ότι η Δεξιά στην Ελλάδα είναι χυδαία και πρόχειρη. Δεν την ενδιαφέρει η ουσία της πολιτικής, ούτε έχει όραμα. Προσπαθεί να τακτοποιήσει ορισμένα πράγματα, για να μπορούν να βγαίνουν οι Βουλευτές της και να κρατάνε τις «καρέκλες» οι οικογένειες. Αυτό είναι το κλασικό μοντέλο της Δεξιάς.

 Όμως, αυτό το νομοσχέδιο από την αγωνία των φορέων χθες, διαπιστώσαμε, ότι δεν λύνει τα προβλήματα του Καταδυτικού Τουρισμού. Αντιθέτως, δημιουργεί πολλά άλλα προβλήματα, ιδιαίτερα αντισυνταγματικότητας και ενστάσεις, τα οποία αναρωτιόμαστε για ποιον λόγο εξουσιοδοτηθήκατε να τα περάσετε εσείς.

Έρχεται το Υπουργείο Τουρισμού και περνάει ένα νομοσχέδιο που έχει διατάξεις για τη χωροταξία, διατάξεις για τη δασική πολιτική, διατάξεις για την αρχαιολογία, με μία προχειρότητα σαν να σας έχουν δώσει ένα παζλ εξυπηρετήσεων να το περάσετε σήμερα από τη Βουλή.

Όμως, αυτό υποτιμά και τον οικονομικό τομέα του τουρισμού, υποτιμά, προφανώς, την υποχρέωση να έχουμε σωστά καταδυτικά πάρκα και μας δείχνει μία διαφορετική άποψη. Τι έρχεται να κάνει η Ν.Δ. σήμερα; Να υποτιμήσει δύο από τις βασικές αξίες που στηρίζουν τον Ελληνικό Τουρισμό, το περιβάλλον και την ιστορία. Αν δεν έχουμε ποιοτικό περιβάλλον και αν δεν αναδεικνύουμε την ιστορία, με βάση τα αρχαιολογικά μνημεία και τον ελληνικό πολιτισμό, δεν θα έχουμε ποιοτικό τουρισμό.

Κι, όμως, έρχεται αυτές τις δύο αξίες, με αυτήν την προχειρότητα του παζλ εξυπηρετήσεων που καταθέτει στη Βουλή σήμερα, να τις υποτιμήσει και στον ίδιο τον κλάδο του τουρισμού μακροπρόθεσμα και μεσοπρόθεσμα να δημιουργήσει πρόβλημα.

Μπορεί προσωρινά, κάποιοι να αισθάνονται ότι θα τακτοποιηθούν στην αγορά. Κάποιοι λίγοι. Τους βεβαιώνω, ότι δεν θα είναι, όμως, ούτε γι’ αυτούς θετικό το πλαίσιο, γιατί έτσι φθείρει τις υπεραξίες του τουρισμού η Ν.Δ.. Ταυτόχρονα, και την υπεραξία της δικιάς μας ποιότητας ζωής.

Πρέπει να ξεκαθαρίσουμε κάτι στη Ν.Δ.. Το περιβάλλον δεν είναι εμπόδιο στην ανάπτυξη. Το περιβάλλον είναι υπεραξία για την Ελλάδα και υπεραξία για τον τουρισμό. Έτσι, λοιπόν, κύριε Υπουργέ, θα επαναλάβουμε, ίσως, για τελευταία φορά, γιατί μπορείτε να προβείτε σε νομοτεχνικές βελτιώσεις, ορισμένα κομβικά σημεία.

Πρώτον, η περιβαλλοντική αδειοδότηση θα βοηθήσει τις δραστηριότητες του Καταδυτικού Τουρισμού και πρέπει οπωσδήποτε, να συμπεριλάβετε στα κείμενά σας τις κατευθύνσεις του Οργανισμού για το Σύμφωνο της Βαρκελώνης για τη Μεσόγειο, που έχει, ήδη, προδιαγραφές για την πόντιση τεχνητών υφάλων και καταδυτικών πάρκων και ειδικές προτάσεις.

Θα πρέπει να ξεκαθαρίσετε ότι θα προκύπτουν από τις ειδικές περιβαλλοντικές μελέτες των προστατευόμενων περιοχών, που ο ΣΥΡΙΖΑ χρηματοδότησε και ολοκληρώνονται σε όλη την Ελλάδα. Δεν μπορεί να είναι ασύνδετες οι προστατευόμενες περιοχές με τον Καταδυτικό Τουρισμό, όταν έχουμε ένα μεγάλο ποσοστό της θαλάσσιας έκτασης της χώρας μας σε προστατευόμενο πλαίσιο. Γι’ αυτό και πρέπει να ξαναδείτε τις προδιαγραφές τους ορισμούς του άρθρου 2 και τη σύνδεσή του ν.138 με τα άρθρα 6, 7 και 8. Απλά πράγματα, σας τα έχουμε πει. Πρέπει να τα δείτε. Τα είπαν χθες, σχεδόν, όλοι οι φορείς.

Δεύτερον, στα χωροταξικά υπάρχει σοβαρό θέμα με τη δημιουργία ζωνών αποκλεισμού γύρω από ΠΟΤΑ και για τις χρήσεις εντός, ενώ αγνοείτε, ότι υπάρχει υπερκείμενος σχεδιασμός. Σας ενδιαφέρει, πιθανά, μία Ελλάδα να λειτουργεί ως «μπάχαλο» για να κάνουν κάποιοι «δουλίτσες». Δεν κάνει καλό, όμως, αυτό στην Πατρίδα μας, ούτε στον τουρισμό.

Στα θέματα του αιγιαλού, σαφέστατα, δεν συμφωνούμε, με το να περιοριστεί η πρόσβαση στον αιγιαλό και να υπάρχει μία ασυδοσία που θα προσβάλει και τον τουρίστα και τον πολίτη της χώρας μας. Άρα, αυτά πρέπει να λυθούν, καθώς έχουν και συνταγματικό θέμα.

Ιδιαίτερα, στα δασικά θέματα. Σας το έχουμε πει πολλές φορές, σας το είπαν και όλοι οι φορείς, ότι είναι λανθασμένες οι οριζόντιες ρυθμίσεις και είναι ασαφείς. Επιτρέπουν, για παράδειγμα, σε όλα τα δάση να μεταφέρεται αρτιότητα σε γειτονικά μη άρτια οικόπεδα και σε όλα τα δάση να γίνονται εγκαταστάσεις γκολφ. Αυτά δεν είναι λογικά πράγματα. Δεν θα «σταθούν» σε κανένα Συμβούλιο της Επικρατείας. Θα κάνουν ζημιά και σε οποιαδήποτε ρύθμιση, πιθανά, «κρύβεται» πίσω, που θα πρέπει να λύσετε νομοτεχνικά.

Είναι περίεργο που οι υπηρεσίες του Υπουργείου Περιβάλλοντος απουσιάζουν. Είναι περίεργο που το Υπουργείο Περιβάλλοντος απουσιάζει από ένα τέτοιο νομοσχέδιο. Όμως, ακόμη και ο αναίτιος λόγος για τον οποίο μειώνεται η απαίτηση αναδάσωσης και, ως εκ τούτου, μειώνεται και το τίμημα που πρέπει κάποιος να καταβάλει, αν δεν κάνει την αντίστοιχη αναδάσωση έκτασης, είναι, τελείως, παράλογο. Όχι, απλά, αντιεπιστημονικό, αλλά φαίνεται ότι κάποιοι σας ζήτησαν να βοηθήσετε, ακόμη, και στο οικονομικό αντίτιμο που θα δώσουν για μία περιβαλλοντική υποχρέωση που δεν θα εκτελέσουν.

Ως εκ τούτου, κύριε Υπουργέ, για τα θέματα των ΠΟΤΑ, των δασικών εκτάσεων, της αρχαιολογίας και των παραλιών, πρέπει να αναιρέσετε τις αντισυνταγματικές ρυθμίσεις που υπάρχουν μέσα, για να μπορέσει να γίνει ουσιαστική συζήτηση στην Ολομέλεια.

Εμείς εκτιμούμε ότι έχουμε ένα σημαντικό κεφάλαιο της χώρας μας, που είναι ο Καταδυτικός Τουρισμός, που, όμως, δεν εξυπηρετείται. Το είπαν οι ίδιοι οι χρήστες αυτής της υπηρεσίας και οι φορείς, αλλά και οι οικονομικοί παραγωγοί αυτού του τομέα στα καταδυτικά κέντρα, αλλά και οι άνθρωποι οι οποίοι ασχολούνται ως αυτοδύτες με το αντικείμενο αυτό. Πρέπει να τους ακούσουμε. Δεν μπορούμε να υποτιμήσουμε τις δασικές υπηρεσίες, τους χωροτάκτες αλλά και τους αρχαιολόγους, οι οποίοι έθεσαν τα ζητήματα αντισυνταγματικότητας. Γι’ αυτό τα βάλαμε και στην πρώτη συνεδρίαση.

Έχουμε αρκετή εμπειρία για να γνωρίζουμε πού θα «κολλήσει» το νομοσχέδιο αυτό, γιατί θέλουμε να βοηθήσουμε τον ελληνικό τουρισμό. Το θέμα είναι, ότι η Ν.Δ. θέλει να κάνει την κρίση ευκαιρία για κάποιους. αλλά δεν θα βοηθήσει έτσι. ούτε την επιχειρηματικότητα η οποία θα μείνει στον «αέρα», ούτε την εργασία. Η λύση σήμερα στην πανδημία είναι η Πολιτεία να εγγυηθεί το συμφέρον όλων και την κάλυψη του κόστους της πανδημίας για όλους και όχι μόνο για τους «κολλητούς» της Κυβέρνησης.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το λόγο έχει ο κ. Βολουδάκης.

**ΚΩΝΣΤΑΝΤΙΝΟΣ-ΜΑΝΟΥΣΟΣ ΒΟΛΟΥΔΑΚΗΣ:** Ευχαριστώ, κύριε Πρόεδρε. Κύριε Υπουργέ, χθες σας ανέφερα ότι η διαδικασία της χορήγησης του σήματος γι’ αυτές τις κατασκηνώσεις πολυτελείας, το glamping, είναι γραφειοκρατική, ότι δεν πρέπει να είναι έτσι, και ότι το Υπουργείο χορηγεί το σήμα. Με διακόψατε και μου είπατε ότι κάνω λάθος. Εκείνη την ώρα, δεν είχα σε χαρτί τον νόμο. Είχα στο κινητό μου τον νόμο, έκλεισε η εφαρμογή και δεν μπορούσα να τον βρω.

Το έφερα, όμως, τυπωμένο και δεν είχα κάνει λάθος, κύριε Υπουργέ. Διαβάζω το άρθρο 38, σχετικά με διαδικασία χορήγησης σήματος glamping, όπως αποκαλείται. «Το σήμα χορηγείται ως ακολούθως: τουριστικό κατάλυμα, τουλάχιστον, τριών αστέρων, υποβάλλει στο Υπουργείο Τουρισμού φάκελο, που περιλαμβάνει τα κάτωθι».

Και συνεχίζει, «ειδικό συλλογικό όργανο, που συγκροτείται με απόφαση του Υπουργού Τουρισμού, ελέγχει την αίτηση για τη διαπίστωση της πλήρωσης. Το Υπουργείο Τουρισμού έχει το αποκλειστικό δικαίωμα χρήσης του σήματος glamping». Και με μία πρόταση «το σήμα glamping χορηγείται με απόφαση του αρμόδιου οργάνου του Υπουργείου Τουρισμού.

Επαναλαμβάνω, «το σήμα glamping χορηγείται με απόφαση του αρμόδιου οργάνου του Υπουργείου Τουρισμού». Τι κάνει το Ξενοδοχειακό Επιμελητήριο, το οποίο, ορθώς, εμπλέκεται, αλλά όχι όσο πρέπει; Ότι λέει εδώ το άρθρο 39. Δηλαδή, ότι σχεδιάζει, αναπτύσσει τα πρότυπα των λειτουργικών προδιαγραφών.

Παρακάτω, στο άρθρο 41. «Το σήμα glamping ανακαλείται με απόφαση του αρμόδιου οργάνου του Υπουργείου Τουρισμού», το συλλογικό όργανο που έχει οριστεί. Παρακάτω στο άρθρο 42. «Με απόφαση του Υπουργού Τουρισμού καθορίζονται η μορφή και ο τύπος του σήματος glamping» και ούτω καθεξής.

Αν αυτό δεν είναι γραφειοκρατία, κύριε Υπουργέ, τι είναι; Προΐσταστε του, κατεξοχήν, επιτελικού Υπουργείου, που πρέπει να δίνει κατευθύνσεις. Εδώ δεν πάτε, να αδειοδοτήσετε κανένα πυρηνικό εργοστάσιο. Πάτε να δώσετε τη δυνατότητα σε κάποιες επιχειρήσεις να κάνουν κατασκηνώσεις πολυτελείας. Χαίρομαι, που υπάρχει αυτό το νέο τουριστικό προϊόν. Πράγματι, να το αναπτύξουμε. Πράγματι, να το δώσουμε και στις αγροτουριστικές επιχειρήσεις, όπως σας είπα και χθες. Θα είναι πάρα πολύ σωστό, αλλά να το κάνετε με έναν τρόπο απλό. Αυτά είναι δουλειές της αγοράς. Δεν είναι δουλειές των Υπουργείων.

Από την άλλη πλευρά, έχουμε τον ΣΥΡΙΖΑ, δια της Εισηγήτριάς του, να σας επιτίθεται με παβλοφική αντιπολιτευτική αντίδραση, εάν μου επιτρέπετε να σας πω. Είδατε εσείς Ξενοδοχειακό Επιμελητήριο και αγορά και λέτε ότι είναι κάτι κακό. Μα, δεν κάνει τίποτα το Ξενοδοχειακό Επιμελητήριο. Κάτι πρότυπα συντάσσει. Απαντάτε ο ένας στον άλλο, «σκιαμαχείτε» έχω την εντύπωση, υποστηρίζοντας ο καθένας τη θέση του. Κάνω την εικόνα στο μυαλό μου του γραφειοκράτη, που έχει συντάξει τις γραμμές αυτές, ο οποίος χαμογελάει και λέει «λέτε εσείς ό,τι θέλετε, το δικό μου θα γίνεται πάντα».

Δεν μπορεί, να συνεχίσουμε έτσι, όμως. Όχι άλλη γραφειοκρατία. Ακούσαμε χτες ένα ολοκληρωμένο πακέτο από τον Πρωθυπουργό και από τους Υπουργούς κι εσάς μαζί, κ. Υπουργέ και μπράβο. Ένα ολοκληρωμένο πακέτο για την επανεκκίνηση και του τουρισμού και της οικονομίας γενικά, το οποίο είναι πραγματική ελπίδα για όλους μας αυτές τις μέρες. Πρέπει, όμως, να νομοθετούμε με τρόπο, που να δείχνει ότι «χτίζουμε» μία Πολιτεία, όπως πρέπει, να είναι την επόμενη ημέρα.

Επιτρέψτε μου, να θίξω ένα άλλο θέμα, το οποίο δεν άπτεται του ίδιου του νομοσχεδίου, αλλά έχει να κάνει με αυτή την επανεκκίνηση. Περιμένουμε, κ. Υπουργέ, την τροπολογία, που έρχεται από το Υπουργείο Εσωτερικών βέβαια, -θέλω να πιστεύω και να ελπίζω ότι θα την έχουμε μέχρι αύριο και θα ήθελα και την βοήθειά σας σε αυτό- για το ζήτημα της παραχώρησης στους Δήμους περισσότερου χώρου για τις επιχειρήσεις εστίασης, τα καφέ κ.λπ.. Έχει κατατεθεί; Ωραία. Εντάξει. Ήμουν εκτός Αιθούσης εκείνη την ώρα. Χαίρομαι, που το ακούω αυτό, γιατί αυτό είναι απαραίτητο συμπλήρωμα των μέτρων που ακούσαμε χτες. Οι Δήμοι το χρειάζονται, για να μπορέσουν να ανοίξουν οι επιχειρήσεις κανονικά.

Σας ευχαριστώ πολύ. Θα περιμένω την απάντησή σας, κ. Υπουργέ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το λόγο έχει η κυρία Χαρά Καφαντάρη.

**ΧΑΡΑ ΚΑΦΑΝΤΑΡΗ:** Συζητάμε ένα πολύ σοβαρό νομοσχέδιο που αφορά στον τουρισμό. Εκτιμώ, ότι όλοι συμφωνούμε με την πολύ μεγάλη συμβολή και σημασία του τουρισμού και στη χώρα μας τα χρόνια της κρίσης και πόσο στήριξε την ελληνική οικονομία στα δύσκολα μνημονιακά χρόνια.

Όμως, παράλληλα, εκτιμώ ότι όλοι συμφωνούμε, ότι ο τουρισμός συνεισφέρει στην κατανόηση μεταξύ των λαών, προωθεί διαπολιτισμικό διάλογο, οικοδόμηση ευρωπαϊκής ταυτότητας, συμβάλλει στη διατήρηση της εθνικής κληρονομιάς κάθε τόπου και, παράλληλα, ενισχύει το τοπικό εμπόριο.

Η τοπική τουριστική ανάπτυξη σε κάθε περιοχή είναι ένα πολύ σημαντικό κομμάτι. Μέχρι σήμερα, μιλάγαμε, ουσιαστικά, για τους κινδύνους από την Κλιματική Αλλαγή και στον τομέα του τουρισμού. Όμως, μετά τις τελευταίες εξελίξεις και την επιδημία του Covid-19 τα πράγματα, πραγματικά, αλλάζουν και ζούμε σε ένα καινούργιο τοπίο.

Εγώ, κυρίες και κύριοι Βουλευτές, κύριε Υπουργέ, θεωρώ ότι το πολύ σημαντικό αβαντάζ, το οποίο μπορεί, να έχει η χώρα μας στο κομμάτι του τουρισμού είναι αυτό που λέγαμε, όταν ήταν Κυβέρνηση ο ΣΥΡΙΖΑ, δηλαδή, «Τουρισμός 365 μέρες τον χρόνο». Ήταν το κυρίαρχο. Δηλαδή, η παράταση της τουριστικής διάρκειας, όσο το δυνατόν περισσότερο.

Στον τομέα αυτό ο Θεματικός Τουρισμός, ο οποίος, επιτρέψτε μου, φαντάζομαι, πως, φυσικά, το γνωρίζετε κ. Υπουργέ, είχε κατατεθεί και σχετικό νομοσχέδιο και ψηφίστηκε κι έγινε νόμος επί διακυβέρνησης ΣΥΡΙΖΑ, αναφερόταν συγκεκριμένα και βοηθούσε σε αυτήν την κατεύθυνση, για τις «365 μέρες τουρισμός πολλαπλών προορισμών».

Μέσα, λοιπόν, σε αυτό το πλαίσιο εκτιμώ, ότι πρέπει, να δούμε και σήμερα, πώς θα στηριχτεί το τουριστικό προϊόν στις καινούργιες συνθήκες, οι οποίες υπάρχουν λόγω και της κρίσης του Covid-19. Δυστυχώς, όμως, βλέπουμε ότι η Κυβέρνηση αξιοποιεί αυτή τη κρίση της πανδημίας διαφορετικά. Την αξιοποιεί και στο εργασιακό κομμάτι με όλες τις αλλαγές στο νομικό πλαίσιο της εργασίας. Δηλαδή, νέο εργατικό δίκαιο, μετά και τις πρόσφατες δηλώσεις που έγιναν από τον Πρωθυπουργό χθες και τον αρμόδιο Υπουργό προχθές, «ελαστικοποίηση» της εργασίας, μείωση των μισθών στον ιδιωτικό τομέα, κατάργηση συλλογικών συμβάσεων, κατάργηση της αιτιολογημένης απόλυσης, κάτι που έκανε η Κυβέρνηση, αμέσως, μόλις ανέλαβε. Βλέπουμε, ότι αξιοποιείται, λοιπόν, ο Covid-19 για αντεργατικές ρυθμίσεις.

Παράλληλα, όμως, εγώ θα σταθώ- κι αυτό έχει σχέση και με το νομοσχέδιο που συζητάμε- στη μικρομεσαία επιχείρηση. Η μικρομεσαία επιχείρηση στην οποία είναι και η μικρή τουριστική επιχείρηση, είναι και η εστίαση, είναι όλα αυτά, δεν στηρίχτηκε. Δεν στηρίχτηκε στο βαθμό που έπρεπε κι όπως εμείς, τουλάχιστον, είχαμε προτείνει για την εμπροσθοβαρή καταβολή μιας ουσιαστικής ενίσχυσης. Η εστίαση, όταν έκλεισε ένα Σάββατο, τα καταστήματα μπορεί να είχαν ευαλλοίωτα προϊόντα αγοράσει και τα οποία παρέμειναν.

Πέραν της ρύθμισης των τραπεζοκαθισμάτων, που ακούσαμε σήμερα και θα δούμε πώς θα διαμορφωθεί, γιατί εκεί σημαντικό ρόλο παίζουν και οι Δήμοι, στο πώς θα γίνει αυτό, πρέπει να υπάρξει και μία σειρά από άλλες ρυθμίσεις για τη δυνατότητα των δημοτικών τελών να καταργηθούν, για όσο διάστημα μένει αυτή η κρίση, που είναι ένα ζήτημα πάλι πολύ σοβαρό.

Πρέπει, να δούμε, όμως, κι άλλα πράγματα, όπως την πρόσβαση της μικρομεσαίας επιχειρηματικότητας στη δανειοδότηση. Εδώ βλέπουμε ότι τα αποτελέσματα δεν είναι και πολλά, γιατί οι τράπεζες ζητούν μία σειρά από προϋποθέσεις και εγγυήσεις ζητούν, ακόμη κι από το ΤΕΠΙΧ 2.

Πιστεύω, λοιπόν, ότι τα καινούργια μέτρα τα οποία εξαγγέλθηκαν, δεν «ακουμπάνε» στα ουσιαστικά προβλήματα που έχει η μικρομεσαία επιχειρηματικότητα και στα προβλήματα του τουρισμού. Οι εργαζόμενοι, με την παράταση του χρόνου επιδόματος ανεργίας, που θα φτάσει μέχρι τον Σεπτέμβρη στον τουρισμό, δεν νομίζω να καλύπτονται με αυτό.

Τώρα, όμως, θα έρθω στο, εν λόγω, σχέδιο νόμου και θα πω ότι, εισάγετε ένα σχέδιο νόμου για τον τουρισμό, το οποίο, ουσιαστικά, ξεπερνά πολλά Υπουργεία. Δηλαδή, είτε αφορά το Υπουργείο Πολιτισμού, είτε αφορά το Υπουργείο Περιβάλλοντος. Βέβαια, δεν μας κάνει εντύπωση, με την έννοια ότι υπάρχει το προηγούμενο του αντιπεριβαλλοντικού νόμου, που ψήφισε η κυβερνητική πλειοψηφία, πριν από 10 μέρες περίπου και, πλέον, είναι νόμος του Κράτους- που, ουσιαστικά, παρεμβαίνει στην περιβαλλοντική νομοθεσία, αλλά και το εν λόγω σχέδιο νόμου εκτιμώ ότι έρχεται σε συνέχεια, μιας και δημιουργεί σοβαρά ζητήματα.

Αναδεικνύεται το Υπουργείο Τουρισμού ρυθμιστής πλαισίου λειτουργίας του μεγαλύτερου μέρους της χώρας σε θάλασσα, αιγιαλό, λιμενικές εγκαταστάσεις, εκτάσεις δασικού χαρακτήρα. Οι ελληνικές θάλασσες μετατρέπονται σε μονοπώλιο των παρόχων. Δεν υπάρχει ολοκληρωμένη θαλάσσια πολιτική και στρατηγική. Την οδηγία για τα ύδατα δεν είδαμε πώς την αξιοποιείτε. Η Κοινή Αλιευτική Πολιτική για την ανάπτυξη και τον σχεδιασμό του Καταδυτικού Τουρισμού, όλα αυτά δεν υπάρχουν.

Βέβαια, υπάρχουν σημαντικά ζητήματα τα οποία αφορούν στον Καταδυτικό Τουρισμό, όπως είναι και ο τίτλος του νομοσχεδίου. Θα υπενθυμίσω, ότι είχαν γίνει πολλές ρυθμίσεις, σε σχέση με αυτό το σημαντικό προϊόν, που πέραν του τουριστικού ενδιαφέροντος, έχει πολύ μεγάλη σημασία και για τα πολιτιστικά της χώρας μας. Υπήρχαν προγραμματικές συμβάσεις, άρχισε να εφαρμόζεται αυτό το σχέδιο σε περιοχές, όπως στη Θεσσαλία, στις Σποράδες, στον Παγασητικό και αλλού.

Υπάρχουν, επίσης, σοβαρά ζητήματα που εγείρονται σε σχέση με την πρόθεση της Κυβέρνησης με το εν λόγω νομοσχέδιο και τον Καταδυτικό Τουρισμό να δώσει, ουσιαστικά, σε ιδιώτες αρμοδιότητες των εναλίων αρχαιολογικών χώρων και μνημείων. Αυτό είναι ένα πολύ σοβαρό ζήτημα και πιστεύουμε ότι η Αρχαιολογική Υπηρεσία έχει σοβαρό λόγο και οι λειτουργοί της, καθώς τη φύλαξη και την ευθύνη μπορεί να την αναλάβει μόνο το Υπουργείο Πολιτισμού, το οποίο απουσιάζει ουσιαστικά και σήμερα.

Επίσης, δημιουργούνται πολλά ζητήματα, σε σχέση με το φορέα διαχείρισης ναυαγίων, καθώς και ζητήματα με τους ερασιτέχνες αυτοδύτες, καθώς υπάρχουν πάω από 250.000 ερασιτέχνες. Δεν προβλέπεται η δυνατότητα ιδιωτικών καταδύσεων, αλλά πρέπει να πληρώνουν πάροχο καταδυτικών υπηρεσιών.

Υπάρχουν ζητήματα με τις ΠΟΤΑ και με παράβαση της δασικής νομοθεσίας. Ζητήματα με τον αιγιαλό, που κι’ εκεί είναι ένα πολύ σοβαρό ζήτημα, γιατί δεν πρέπει να ξεχνάμε την πρόσβαση στη θάλασσα και ότι πρόκειται για θεμελιωμένο συνταγματικό δικαίωμα του καθενός.

Κλείνοντας, θα ήθελα να πω, ότι πρέπει να στηριχτεί ιδιαίτερα ο εσωτερικός τουρισμός, κύριε Υπουργέ. Ειδικά, ο τουρισμός των ανάπηρων συμπολιτών μας μπορεί να στηριχθεί, ιδιαίτερα, γιατί βοηθάει και τις επιχειρήσεις, καθ’ ότι ο χρόνος παραμονής είναι μεγάλος και αφορά και συνοδούς των αναπήρων. Οπότε, καταλαβαίνουμε τη σημασία της ενίσχυσης αυτού του κομματιού. Πρώτα απ’ όλα, για τους συμπολίτες μας και δεύτερον, και για τη μικρομεσαία επιχειρηματικότητα στον τουριστικό τομέα όλο αυτό το χρονικό διάστημα. Πρέπει να υπάρξουν, περαιτέρω, βήματα για την ανάπτυξη του Θεματικού Τουρισμού, που, ουσιαστικά, μπορεί να φτάσει και τις 365 μέρες τον χρόνο.

Ευχαριστώ, κύριε Πρόεδρε.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το λόγο έχει ο κ. Γκόκας.

**ΧΡΗΣΤΟΣ ΓΚΟΚΑΣ:** Ευχαριστώ, κύριε Πρόεδρε. Κυρίες και κύριοι συνάδελφοι, παράλληλα με τη συζήτηση του νομοσχεδίου, που αφορά στις «ειδικές μορφές τουρισμού και διατάξεις για την τουριστική ανάπτυξη», υπήρξε και η ανακοίνωση των μέτρων για τη στήριξη του τουρισμού από την πλευρά της Κυβέρνησης.

Εμείς, έγκαιρα, στις 4 Μαΐου, όπως είπε και ο Εισηγητής μας, ο κ. Φραγγίδης, είχαμε καταθέσει σχετική πρόταση νόμου, που αφορούσε το ίδιο το τουριστικό προϊόν και τη χώρα μας ως ασφαλή προορισμό και στον τουρισμό. Αφορούσε στους εργαζόμενους στον κλάδο αυτόν, αλλά και στη στήριξη των επιχειρήσεων.

Από τις χθεσινές ανακοινώσεις έχουμε να παρατηρήσουμε δύο πράγματα. Πρώτον, ότι δημιουργείται μία σχετική σύγχυση, ως προς τον τρόπο με τον οποίο μπαίνουμε σε αυτήν την τουριστική περίοδο, σε μία προσπάθεια, βέβαια, να σωθεί ό,τι μπορεί να σωθεί. Είναι σημαντικό, να σωθεί, πράγματι, όσο μεγαλύτερο κομμάτι μπορούμε από αυτό το τουριστικό προϊόν.

Η σύγχυση δημιουργείται και από το γεγονός ότι δεν υπάρχει ένα σαφές και ολοκληρωμένο υγειονομικό πρωτόκολλο, έτσι όπως ανακοινώθηκε. Ο τρόπος με τον οποίο θα γίνονται οι αφίξεις, πρώτα στο «Ελευθέριος Βενιζέλος», χωρίς να υπάρχουν, παράλληλα, κάποιες άλλες διαδικασίες που να εξηγούν, γιατί αργότερα απελευθερώνονται τα υπόλοιπα αεροδρόμια. Εν πάση περιπτώσει, όλη αυτή η διαδικασία θα πρέπει να εξειδικευτεί και να γίνει πιο πρακτική.

Από εκεί και πέρα, υπάρχουν τα μέτρα που αφορούν τη στήριξη στους εργαζόμενους και στις επιχειρήσεις. Επιδοτείται η εργασία, αλλά, συγχρόνως, προκύπτει μείωση αποδοχών έως και 20% μέχρι 200 ευρώ από τα 1.000 ευρώ. Επιπλέον, υπάρχουν και συνεχίζονται οι ελαστικές μορφές απασχόλησης -όπως βεβαίως έχουν και σε προηγούμενα νομοσχέδια θεσπιστεί- όπως το 50% της απασχόλησης. Όλο αυτό το πλαίσιο δεν έχει πρόνοια, πέραν του Σεπτεμβρίου για το επίδομα ανεργίας των εποχιακών εργαζομένων σε ξενοδοχεία. Νομίζουμε ότι αυτό θα πρέπει να επεκταθεί. Είναι ένα πρόβλημα.

Επίσης, σε σχέση με τις επιχειρήσεις, η πρότασή μας αφορούσε μείωση του ΦΠΑ, σημαντική και συνολική, σε εστίαση και τουρισμό για τα επόμενα δύο χρόνια στο 6%. Αντίθετα, έχουμε μία μείωση στον ΦΠΑ, όσον αφορά στον τουρισμό, που αφορά τον καφέ και τα αναψυκτικά.

Η δε πρόβλεψη για την στήριξή τους μέσω ενισχύσεων ή δανειοδοτήσεων χωλαίνει, αφενός, γιατί η χρηματοδότηση από την Ευρώπη δεν γνωρίζουμε τελικά ποια θα είναι και πού θα καταλήξει. Υπάρχουν αντιδράσεις για την προχθεσινή συμφωνία Μακρόν – Μέρκελ και δεν ξέρουμε τι αποτελέσματα θα υπάρχουν. Αφετέρου, υπάρχει το πλαίσιο των τραπεζών, όπου καλούνται για να συμμετάσχουν και στο πλαίσιο της εγγυοδοσίας από το Δημόσιο, αλλά ξέρουμε ότι αυτό το πλαίσιο είναι και αυστηρό και γραφειοκρατικό από την πλευρά των τραπεζών και δύσκολα ολοκληρώνονται οι προτάσεις.

Επομένως, υπάρχει πολλή δουλειά. Η μείωση του χρόνου της προκαταβολής φόρου πάει πίσω προς τον Ιούλιο και δεν ξέρουμε ποια θα είναι τελικά. Αυτό το πλαίσιο δεν είναι το πιο κατάλληλο, γι’ αυτό και έχουμε τις παρατηρήσεις μας και τις ενστάσεις μας.

Επιπλέον, υπήρξε η πρότασή μας για τον εσωτερικό τουρισμό, για μία «γενναία» στήριξη του εσωτερικού τουρισμού με 250 ευρώ, ανά ωφελούμενο, με 3 εκατομμύρια ωφελούμενους, 15 εκατομμύρια διανυκτερεύσεις και 7 εκατομμύρια ημερομίσθια και έναν προϋπολογισμό, συνολικά, 750 εκατομμύριων ευρώ. Αυτό που ανακοινώθηκε είναι πολύ κατώτερο αυτής της πρότασης.

Επίσης, από την Κυβέρνηση γίνεται μία προσπάθεια εντυπωσιασμού, όταν αναφέρεται σε ένα πακέτο ύψους 24δις. Τα 24 δις αφήνεται να εννοηθεί στον κόσμο, ότι είναι όλα παροχές και χρηματοδοτήσεις. Δεν είναι όλα. Είναι και οι παροχές, είναι και τα δάνεια, είναι και οι εγγυήσεις για τα δάνεια, είναι η αναβολή είσπραξης οφειλών, οι οποίες θα εισπραχθούν. Άρα, λοιπόν, όταν ανακοινώνουμε τέτοια ποσά θα πρέπει να είμαστε πιο συγκεκριμένοι, για να αντιλαμβάνεται ο κόσμος περί τίνος ακριβώς πρόκειται και να μην περιμένει άλλα από αυτά που πραγματικά θα γίνουν.

Σε ότι αφορά στις διατάξεις του νομοσχεδίου, ο Εισηγητής μας, ο κ. Φραγγίδης αναφέρθηκε αναλυτικά και διεξοδικά και με παρατηρήσεις και με προτάσεις. Εγώ θα ήθελα να πω ότι πραγματικά για τις μορφές τουρισμού, όπως είναι ο Καταδυτικός Τουρισμός, όπως είναι τα glamping, όπως είναι τα σχέδια για τις ΠΟΤΑ, αυτά είναι αναγκαία. Θα πρέπει να αναπτυχθούν, αλλά θα πρέπει όλες αυτές οι δραστηριότητες να είναι ενταγμένες σε ένα πλαίσιο που να υπάρχει μία ισορροπία με το περιβάλλον και τις επιπτώσεις, είτε στο θαλάσσιο περιβάλλον, είτε στο χερσαίο.

Φυσικά, να υπάρχει μία ισορροπία με τις υπόλοιπες δραστηριότητες που αναπτύσσονται παράλληλα. Πρέπει αυτές τις δραστηριότητες να είναι «ήπιες» και φιλικές. Να υπάρχουν προδιαγραφές που λείπουν.

Άρα, λοιπόν, υπάρχουν ζητήματα, γιατί όταν δεν έχουμε ένα πλαίσιο ή κάποιες δραστηριότητες που πρέπει να αναπτυχθούν που είναι το ένα άκρο, ας μην πάμε στο άλλο άκρο. Βεβαίως, όλα αυτά να γίνουν σε ένα πλαίσιο λιγότερο γραφειοκρατικό.

Κλείνοντας, ήθελα να αναφερθώ, κύριε Υπουργέ, στο θέμα των Περιφερειών, οι οποίες έχουν μεγάλες τουριστικές δυνατότητες, αλλά, μέχρι στιγμής, δεν έχουν αναπτυχθεί, και έχουν συγκριτικά πλεονεκτήματα, έχουν συνδυασμό επιλογών, δηλαδή, θάλασσα και ορεινό όγκο, έχουν οικολογικά και περιβαλλοντικά αποθέματα, έχουν πλούσια παράδοση, ιστορία και μνημεία, όπως π.χ. η Ήπειρος ή και άλλες Περιφέρειες της χώρας μας.

Επίσης, δράσεις οι οποίες μπορούν να συνδέσουν τον Αγροτουρισμό με τον πρωτογενή τομέα. Αυτές οι περιοχές με μικρότερη ενίσχυση, μπορεί να φέρουν μεγαλύτερα οικονομικά αποτελέσματα αλλά και ως προς την τοπική ανάπτυξη.

Επομένως, δεν πρέπει να έχουμε μόνο το μυαλό μας στις μεγάλες επενδύσεις. Πρέπει να βλέπουμε και να έχουμε στόχους και προς αυτή την κατεύθυνση, το οποίο σε αυτή τη συγκυρία μπορεί να αποδειχθεί, ιδιαίτερα, αποτελεσματικό. Σας ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το λόγο έχει ο κ. Κατσανιώτης.

**ΑΝΔΡΕΑΣ ΚΑΤΣΑΝΙΩΤΗΣ:** Σας ευχαριστώ πολύ, κύριε Πρόεδρε. Τα περισσότερα έχουν ειπωθεί και θα έχουμε τη δυνατότητα να τα πούμε και στην Ολομέλεια.

Πιστεύω ότι δύο είναι τα βασικά θέματα, που νομίζω, ότι πρέπει να δούμε. Η εικόνα της χώρας στο εξωτερικό μέσα από την πολύ σωστή αντιμετώπιση της πανδημίας, σίγουρα, παίζει σημαντικό ρόλο στην ανάπτυξη και στην προβολή της χώρας στο τουριστικό τους προϊόν. Μην ξεχνάμε, κύριε Υπουργέ, ότι, αντίστοιχα, αυτή η εικόνα μπορεί να κάνει πολύ καλό στα ελληνικά προϊόντα και συγκεκριμένα στα ελληνικά προϊόντα αγροδιατροφής.

Σε σχέση με τις χθεσινές ανακοινώσεις για τη στήριξη του κλάδου, είδαμε ότι θα υπάρξει μία μεγάλη ενίσχυση για τον εσωτερικό τουρισμό και για τον κοινωνικό τουρισμό, χρήματα που, πραγματικά, θα είναι σημαντικά, έτσι ώστε να κινήσουμε την οικονομία του τουρισμού από τη μία, αλλά από την άλλη, θα προέρχονται από το υστέρημα του ελληνικού λαού.

Άρα, αυτό που θα πρέπει να δούμε, κύριε Υπουργέ, είναι αν θα στέλνουμε Έλληνες με δικά μας χρήματα για να κάνουν διακοπές σε ένα ξενοδοχείο που θα πουλάει πατάτες Αιγύπτου ή θα πουλάει αγροτικά προϊόντα από άλλες χώρες της αγροδιατροφής, ή θα ενισχύσουμε μέσα από αυτή την ενίσχυση που θα κάνουμε στο τουριστικό μας προϊόν και την ελληνική παραγωγή του πρωτογενούς τομέα; Είναι πάρα πολύ σημαντικό κομμάτι.

Αυτή η κρίση μας δείχνει, ότι πρέπει να πάμε και σε νέα μοντέλα τουρισμού. Πρέπει να τονώσουμε και να εντάξουμε πάρα πολύ έντονα στο τουριστικό μας προϊόν την ελληνική γαστρονομία και τα ελληνικά προϊόντα και μέσα από αυτή τη διαδικασία, νομίζω, ότι έχουμε μία μεγάλη ευκαιρία, που δεν θα πρέπει να την αφήσετε να πάει χαμένη.

Άρα, στη διαδικασία, του ποια θα είναι αυτά τα καταλύματα, στα οποία θα μπορούν να πηγαίνουν οι πολίτες, οι Έλληνες πολίτες, ο εσωτερικός μας τουρισμός, θα πρέπει να βάλουμε και την παράμετρο της στήριξης των ελληνικών προϊόντων και της ελληνικής γαστρονομίας. Νομίζω, πρέπει να είναι κυρίαρχος παράγοντας. Σας ευχαριστούμε πολύ.

**ΝΙΚΟΛΑΟΣ ΤΑΓΑΡΑΣ (Αντιπρόεδρος της Επιτροπής):** Το λόγο έχει ο κ. Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, η πρόοδος και η συντήρηση έχουν αλλάξει περιεχόμενο πια και δεν είμαστε στις δεκαετίες ούτε του ΄20, ούτε του ΄30, ούτε του ΄60, ούτε του ΄70, ούτε καν του ΄90.

Η πρόοδος και η συντήρηση χαρακτηρίζεται, από το πώς πρόσωπα, κόμματα, πολιτικοί, αντιμετωπίζουν τα σύγχρονα προβλήματα. Η πρόοδος ή η συντήρηση, σε καμία περίπτωση, δεν μπορεί να χρησιμοποιείται ως επικεφαλίδα ορισμένων Κομμάτων, ούτε καν προσώπων. Και δεν έχει να κάνει με γενιές, αλλά, όπως είπα, έχει να κάνει με τον τρόπο που αντιμετωπίζουμε θέματα και προβλήματα.

Μέσα σε αυτή την Αίθουσα για τις συνεδριάσεις μέχρι σήμερα, είδαμε ένα νομοσχέδιο, το οποίο βάζει κάποια τάξη στον τουρισμό. Βεβαίως, χρειάζεται και άλλη προσπάθεια. Και το χωροταξικό του τουρισμού είναι απαραίτητο, καθώς φέρνει νέες μορφές τουρισμού. Είδαμε μία αντιπολίτευση να έχει επιχειρήματα, τα οποία έρχονται από το παρελθόν και πάλι να μας μιλάει για τα συμφέροντα και για τις διευθετήσεις και φτάσαμε να μιλάμε και για τα «τζάκια».

Στη Βουλή, τουλάχιστον, σήμερα από την πλευρά της Νέας Δημοκρατίας μίλησαν πολλά «τζάκια», αισθάνομαι την ανάγκη στο όνομα αυτών των «τζακιών» που εκφράζονται μέσα στην Αίθουσα αυτή, να αναφέρω, ότι αυτή η παράταξη είναι η λαϊκή, αυτή η παράταξη είναι αυτή, η οποία ενδιαφέρεται στην κυριολεξία για τους πολλούς, είναι η παράταξη που δεν δημιουργεί κρίσεις, αλλά που λύνει κρίσεις, όπως έκανε και με το υγειονομικό θέμα της πανδημίας και όπως, φυσικά, έχει κάνει και με το θέμα του Έβρου.

Έρχεται να διαχειριστεί μία οικονομική κρίση, την οποία είμαι σίγουρος, ότι θα την διαχειριστεί με τον καλύτερο τρόπο, όπως έκανε και με τις δύο προηγούμενες και ας κάνουν λίγο υπομονή οι συνάδελφοι της Αντιπολίτευσης. Έχουμε μπροστά μας τρεις μήνες για να δούμε τα μέτρα. Υπήρχαν συνάδελφοι της Αντιπολίτευσης, που δεν είχαν καν κατανοήσει τι γίνεται στη Θεσσαλονίκη και ενώ ήταν δικιά τους ευθύνη, το ότι είχε μειωθεί ο τουρισμός στη Θεσσαλονίκη, έκαναν και ανακοινώσεις ότι η παρούσα Κυβέρνηση φταίει γι’ αυτό. Βέβαια, απεδείχθη, ότι είχαν λάθος, ότι βιάζονταν.

Έρχομαι, λοιπόν, στο συγκεκριμένο νομοσχέδιο και λέω, ναι, ότι πρέπει να προχωρήσουμε πιο γρήγορα. Ο τουρισμός, καλώς ή κακώς, είναι ένας βασικός «πυλώνας» της ελληνικής οικονομίας. Βέβαια, καλώς, αλλά πρέπει να αναπτύξουμε και άλλα επίπεδα της ελληνικής οικονομίας, τα οποία θα στηρίξουν με τον καλύτερο τρόπο την καινούργια προσπάθεια, μία προσπάθεια στην οποία η Κυβέρνηση μάς οδηγεί με σταθερά βήματα, αξιοποιώντας και τις δυνατότητες που δίνει η Ευρωπαϊκή Ένωση.

Μιλούσαμε για επιχορηγήσεις. Ναι, πλέον, θα έχουμε επιχορηγήσεις από την Ευρωπαϊκή Ένωση. Δεν φτάνει ο δανεισμός στις μικρομεσαίες επιχειρήσεις, δηλαδή, οι νέοι ή οι μικρομεσαίοι δεν έχουν πρόσβαση στον δανεισμό. Γι’ αυτό, λοιπόν, έρχονται και οι επιχορηγήσεις. Βρίσκει πάντα τον τρόπο η Ευρωπαϊκή Ένωση να προχωρά, το Ταμείο Ανάκαμψης θα περιλαμβάνει 500 δισ.

Γιατί δεν περιμένετε, λοιπόν, να δείτε, το τι θα γίνει και στο θέμα αυτό. Κάντε λίγο υπομονή. Η Κυβέρνηση στηρίζει, στην κυριολεξία, την εργασία και το κάνει με συγκεκριμένο τρόπο, όχι με ατέλειωτες διαβουλεύσεις, στις οποίες μας είχατε συνηθίσει, όχι με Επιτροπές που δεν είχαν ποτέ αποτέλεσμα. Θα πρέπει να καταλάβετε πλήρως, ότι αυτή η παράταξη, αυτή η Κυβέρνηση που οδηγεί τώρα τη χώρα, είναι αυτή η οποία δίνει μεγάλη σημασία στο αποτέλεσμα και όχι μόνο στα λόγια.

Ήσασταν η Κυβέρνηση που δημιούργησε κρίσεις, η Κυβέρνηση η οποία πρωτοστατούσε στα λόγια και όχι στο αποτέλεσμα.

Ελπίζω, όπως κάνουν κάποιοι από την αντιπολίτευση στο βήμα αυτό, να είναι συγκεκριμένοι στην αντιπολίτευση. Η αντιπολίτευση είναι η τέχνη του συγκεκριμένου. Οι Έλληνες πολίτες, θέλουν να είμαστε συγκεκριμένοι, ώστε να ακούει και η Κυβέρνηση και να μην χαίρεται γιατί δεν έχει αντιπολίτευση. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Φόρτωμας.

**ΦΙΛΛΙΠΟΣ ΦΟΡΤΩΜΑΣ:** Σας ευχαριστώ πολύ, κύριε Πρόεδρε. Το, υπό ψήφιση, νομοσχέδιο, εξορθολογίζει και αναβαθμίζει το θεσμικό πλαίσιο του τουρισμού σε κρίσιμα πεδία. Τι πετυχαίνει, λοιπόν;

Πετυχαίνει δύο πράγματα. Τη θεσμική βάση για να αναπτυχθούν αποτελεσματικά ειδικές μορφές τουρισμού, κρίσιμες για την αύξηση του τουριστικού εισοδήματος, ανά τουρίστα, που είναι και το ζητούμενο σήμερα, καθώς εκεί πρέπει να δώσουμε το βάρος και όχι, στην απλή αύξηση των επισκεπτών. Δεύτερον, πετυχαίνει εξορθολογισμό του ρυθμιστικού πλαισίου για να επιλυθούν χρόνια ζητήματα της όλης ρυθμιστικής ασάφειας για την απελευθέρωση αναπτυξιακών δυνάμεων, αλλά και για την προστασία του περιβάλλοντος και των κατοίκων και των ίδιων των επισκεπτών.

Επιπλέον, εισάγονται και ρυθμίσεις για τον εκσυγχρονισμό όλων των δραστηριοτήτων που μπορούν να αποδειχθούν ευεργετικές, για την ποιότητα του τουρισμού και των κατοίκων. Όπως είπαμε και χθες για την Τηλεϊατρική στον Ιαματικό Τουρισμό, μία ρύθμιση που χαιρετίζω και πάλι προσωπικά και σήμερα. Έχω, ήδη, πολλές φορές τοποθετηθεί για τη σημασία της και τη σημασία της ενίσχυσης της Τηλεϊατρικής. Ειδικότερα, ο ένας άξονας του νομοσχεδίου είναι ο εκσυγχρονισμός του τουρισμού σε κρίσιμες ειδικές μορφές τουρισμού. Το νομοσχέδιο ρυθμίζει με σαφή και λειτουργικό τρόπο κρίσιμες παραμέτρους σε ειδικές μορφές τουρισμού και εισάγει νέους θεσμούς που δημιουργούν τις προϋποθέσεις για την ανάπτυξη ειδικών μορφών τουρισμού.

Μάλιστα, αυτές οι μορφές τουρισμού προσελκύουν καινούργιες κατηγορίες επισκεπτών που έχουν σημαντικές δυνατότητες δαπάνης. Αυτό είναι και το πολύ σημαντικό και από τους οποίους μπορεί να προκύψει σημαντικό, κατά κεφαλήν, τουριστικό εισόδημα.

 τουριστική τους αναψυχή, επιλέγουν τουριστικές δραστηριότητες, όπως καταδύσεις, ιστιοπλοΐα και το πρόσφατα ανεπτυγμένο glamping, το οποίο εισάγει και το παρόν νομοσχέδιο.

Χαιρετίζω, λοιπόν, την πρωτοβουλία να θεσμοθετηθούν τα αξιοθέατα Καταδυτικού Τουρισμού και φυσικά, υπό όρους, να ρυθμιστούν οι καταδυτικές επισκέψεις, επί ενάλιων αρχαιολογικών χώρων. Ειδικά τα τεχνητά αξιοθέατα μπορούν να «ζωντανέψουν» τον θαλάσσιο βυθό και να ξαναφέρουν ζωή στους πολύπαθους βυθούς, όπως έχει γίνει σε πολλές τουριστικές χώρες.

Από την άλλη πλευρά, αναδεικνύεται από το νομοσχέδιο ότι το Υπουργείο Τουρισμού και η ηγεσία του έχει μία συνολική στρατηγική αναβάθμισης του τουρισμού προς όφελος όλων, καθώς εισάγει ρυθμίσεις, σχεδόν, σε όλο το εύρος ζητημάτων, όπου έχουν υπάρξει ασάφειες και «αγκυλώσεις» ή διάφοροι περιορισμοί.

Με σειρά, λοιπόν, ρυθμίσεων, χωροταξικής ή και διοικητικής φύσης, επιδιώκεται η επίλυση χρόνιων «αγκυλώσεων» που είτε, περιόριζαν την ανάπτυξη, είτε άφηναν περιθώριο για μία επικίνδυνη ασάφεια. Η ασάφεια η οποία υπήρχε ή η όλη δυσκολία εφαρμογής του νόμου, είχε, εν τέλει, σημαντικές αρνητικές επιπτώσεις. Μέχρι τώρα, αυτή η ασάφεια επέφερε αρνητικά αποτελέσματα και για την προστασία του περιβάλλοντος και για τη συνολική ευημερία των κατοίκων των περιοχών και για την ποιότητα του τουρισμού.

Επιπλέον, είναι, διεθνώς, διαπιστωμένο ότι οι επισκέπτες που δαπανούν υψηλότερα ποσά για την

Έτσι, λοιπόν, η σημερινή Κυβέρνηση επιδιώκει τη βιώσιμη ποιοτική ανάπτυξη με προστασία όλων των κρίσιμων σημαντικών θεμάτων. Θα μπορούσα να απαριθμήσω, τουλάχιστον, επτά σημαντικά θέματα των ρυθμιστικών παρεμβάσεων του νόμου, που αποτυπώνουν, ακριβώς, αυτό το μείγμα της πολιτικής και στη χωροθέτηση και στις μαρίνες και στα καταλύματα, αλλά αυτό θα το κάνω στην Ολομέλεια.

Σήμερα, θέλω να αναδείξω το σημαντικό ρυθμιστικό μείγμα και στίγμα του νομοσχεδίου. Τη δυνατότητα να θέσει τις βάσεις για βιώσιμη αειφόρο τουριστική ανάπτυξη.

Σε κάθε περίπτωση, το παρόν νομοσχέδιο «ανοίγει» τις προοπτικές για τη νέα εποχή τουρισμού που έχει ανάγκη τόσο πολύ η χώρα. Έχει μεγάλη συμβολική σημασία, ότι το παρόν νομοσχέδιο δίνει αισιοδοξία, καθώς προωθεί και τον τουρισμό, τον οποίο έχουμε όλοι ανάγκη, έναν τουρισμό ποιότητας υψηλού τουριστικού εισοδήματος. Ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θα ολοκληρώσουμε τη συνεδρίασή μας με τον Υπουργό, τον κ. Χάρη Θεοχάρη. Κύριε Υπουργέ, έχετε το λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Ευχαριστώ πάρα πολύ, κύριε Πρόεδρε και θα ήθελα να ευχαριστήσω όλες και όλους για την εποικοδομητική συζήτηση.

 Νομίζω αυτές τις μέρες στη Βουλή είχαμε τη δυνατότητα, σε καλό κλίμα, -εγώ θα το αναγνωρίσω αυτό- να συζητήσουμε γι’ αυτό το νομοσχέδιο, ένα νομοσχέδιο που πιστεύουμε ότι στηρίζει τους στρατηγικούς στόχους του ελληνικού τουρισμού. Τους στηρίζει, γιατί στηρίζει ένα προϊόν, που είναι προϊόν υψηλής ποιότητας. Ένα προϊόν που δουλεύει τους περισσότερους μήνες του χρόνου. Ένα προϊόν που ταιριάζει στη φύση της χώρας μας, μία νησιωτική χώρα, μία θαλάσσια χώρα, η οποία μπορεί να το στηρίξει πάρα πολύ.

Είναι κρίμα να αφήνουμε τέτοια προϊόντα ανεκμετάλλευτα, αναξιοποίητα ή απλώς, άναρχα. Όταν δεν υπάρχει πλαίσιο, προφανώς, κάποιοι εκμεταλλεύονται αυτό το κενό για να μπορέσουν να αναπτύξουν με τους δικούς τους όρους και όχι με τους όρους της Πολιτείας τον Καταδυτικό Τουρισμό.

Αυτή είναι η προσπάθεια την οποία κάνουμε για να μπορέσουμε να αναπτύξουμε, όχι μόνο τα καταδυτικά πάρκα. Εστιάσαμε αρκετά στους όρους των καταδυτικών πάρκων, αλλά δεν είναι μόνο αυτά. Είναι συνολικά και τα ελεύθερα ναυάγια, τα νεότερα ναυάγια, τα τεχνητά, οι τεχνητοί ποντισμοί και όλα όσα μπορεί κάποιος να κάνει, ώστε να δημιουργήσει αξιοθέατα για να μπορέσει να έρθει κάποιος και να κάνει καταδύσεις.

 Αυτό το κάνουν αρκετές χώρες και έχουν δημιουργήσει πολύ επιτυχημένα παραδείγματα. Ακόμα και βόρεια στο Καστελόριζο, η γειτονική μας Τουρκία, έχει φτιάξει ένα τέτοιο τεχνητό πάρκο, με το να απαγορεύσει την αλιεία και να γεμίσει θαλάσσια ζωή, ψάρια, ώστε να πηγαίνει ο κόσμος να βλέπει τη φύση.

Αναφέρθηκα, ήδη, στο παράδειγμα της Μάλτας και της Ισπανίας. Έχουμε πολύ επιτυχημένα παραδείγματα, που είτε υπάρχει ένα πραγματικό ναυάγιο ή κάποιο άλλο αξιοθέατο, κάποιο αρχαίο, είτε δημιουργείται τεχνητά από τον άνθρωπο. Ακόμη, και υποβρύχια μουσεία υπάρχουν. Άνθρωποι που κάνουν αγάλματα «ρίχνουν» τα έργα τους και δημιουργείται έτσι ένα αξιοθέατο, το οποίο από το πουθενά παράγει πλούτο. Αυτό θέλουμε και εμείς να επιτρέψουμε να γίνει στη χώρα μας.

Πριν, όμως, συνεχίσω πιο συγκεκριμένα, νομίζω ότι αξίζει τον κόπο, μία ευρύτερη συζήτηση για τον τουρισμό, για το πού βρισκόμαστε, τους άξονες του σχεδίου μας, όπως αναπτύχθηκε και χθες από τον ίδιο τον Πρωθυπουργό και φυσικά από μένα στη λεπτομέρεια του και τους συναρμόδιους Υπουργούς, για τα μέτρα και την οικονομία. Φυσικά, οι αρμόδιοι Υπουργοί Εργασίας, Ανάπτυξης και Οικονομικών, ανέπτυξαν ένα σχέδιο για την οικονομία που είναι και ευρύτερο του τουρισμού. Τα μέτρα στήριξης είναι πέρα και από τον τουρισμό.

Σας είπαμε από την αρχή, ότι είναι ένα ολοκληρωμένο σχέδιο, ένα σχέδιο στο οποίο εργαστήκαμε κάτω από μεγάλη αβεβαιότητα. Αυτή τη στιγμή, ζούμε σε μία εποχή, στην οποία κανένας δεν έχει «πυξίδα», κανένας δεν έχει μπούσουλα, δεν ξέρει πώς να κινηθεί. Καμία χώρα, σας διαβεβαιώ. Έχω μιλήσει με πάρα πολλούς και ομόλογούς μου και άλλους αξιωματούχους από την Ευρωπαϊκή Ένωση, από την Ευρώπη, από τις γειτονικές χώρες. Σε κάθε περίπτωση, βλέπω ότι όλοι μας προσπαθούμε να κάνουμε το καλύτερο για τη χώρα μας, αλλά με τεράστιες αβεβαιότητες.

Ποια θα είναι η οικονομική κατάσταση των ανθρώπων, οι οποίοι ταξιδεύουν κάθε χρόνο και έρχονται στη χώρα μας ή σε χώρες σαν τη δική μας; Δεν το ξέρουμε. Δεν ξέρουμε το οικονομικό κλίμα στη Γερμανία, στη Μεγάλη Βρετανία και αλλού. Ανέφερα τις δύο μεγαλύτερες αγορές μας κάθε χρόνο. Ποια θα είναι η υγειονομική κατάσταση το καλοκαίρι; Δεν το ξέρουμε. Ελπίζουμε στο καλύτερο, διότι αυτό φαίνεται να δείχνουν τα στοιχεία από πλευράς ροής και τάσης προς μία βελτίωση. Στην Ευρώπη, φαίνεται ότι «πέφτουν» και τα κρούσματα και οι θάνατοι και αυτό ελπίζουμε ότι θα μας βοηθήσει, αλλά δεν το ξέρουμε ακόμα.

Γι’ αυτό, ακόμη και χθες, δεν θελήσαμε να πούμε ποιες είναι οι χώρες, οι οποίες θα είναι υγειονομικά ασφαλείς από τους γιατρούς. Το τονίζω. Οι χώρες που θα επιλεγούν, θα επιλεγούν με υγειονομικά κριτήρια, προφανώς, από τον χάρτη των χωρών που μας ενδιαφέρει τουριστικά. Αν υγειονομικά η Μπουρκίνα Φάσο είναι καλά, δεν έχουμε να περιμένουμε τουρίστες από εκεί. Άρα, εμείς δίνουμε τις χώρες που μας ενδιαφέρουν, που θέλουμε, και είναι οι χώρες της γειτονιάς μας. Είναι ο βαλκανικός άξονας, μέχρι πάνω στην Βαλτική, είναι η βόρεια Ευρώπη, από τη Μεγάλη Βρετανία μέχρι και τη Ρωσία και είναι φυσικά, η ευρύτερη γειτονιά μας γύρω από τη χώρα μας που «αγκαλιάζει» τη Μέση Ανατολή, το Ισραήλ, τον Λίβανο, την Αίγυπτο, όλες αυτές τις χώρες. Αυτές οι χώρες είναι δυνητικές και φυσικά, θα είναι χώρες, τις οποίες θα μελετήσουν οι γιατροί μας, για να κρατήσουμε την ασφάλεια της χώρας μας στο μέγιστο δυνατό βαθμό.

Χθες, ο Πρωθυπουργός έδειξε ότι περνάμε σε μία επόμενη φάση αντιμετώπισης της πρωτόγνωρης κατάστασης. Από εκεί που το πρώτο μας μέλημα ήταν να προστατέψουμε τον πληθυσμό μας, γιατί το «κύμα» ήρθε και ετοιμαζόταν να σαρώσει τα πάντα και θα σάρωνε Εθνικό Σύστημα Υγείας, θα σάρωνε τον ευάλωτο πληθυσμό, θα είχαμε τεράστια προβλήματα όπως είχαν άλλες χώρες, τώρα πια πρέπει να περάσουμε στην επόμενη φάση, την οποία πρέπει να αναπτύξουμε, ώστε να βγουν τα πρώτα σημάδια ενεργοποίησης της οικονομίας κρατώντας, όμως, τον κίνδυνο σε ανεκτά επίπεδα, να μην δημιουργήσουμε πρόβλημα στη χώρα.

Αυτό κάνουμε με το χθεσινό σχέδιο που ανακοινώθηκε. Είχα αναφερθεί σε αυτόν τον άξονα στη Βουλή, πριν από λίγες ημέρες, σε Ερώτηση για το σχέδιο του τουρισμού, που είχε καταθέσει ο κ. Φραγγίδης του ΚΙΝ.ΑΛ..

Σε ότι αφορά στον υγειονομικό άξονα, έχουμε την οριστικοποίηση των πρωτοκόλλων τα οποία δίνονται σήμερα στους αρμόδιους φορείς. Με τη διάταξη την οποία περνάμε, αμέσως, θα μπορέσουμε να τα θεσμοθετήσουμε για να ξεκινήσει και ο μηχανισμός ελέγχου και πιστοποίησης όλων των επιχειρήσεων. Οι επιχειρήσεις δεν θα είναι στο «σκοτάδι», θα ολοκληρωθεί αυτή η διαδικασία. Περιμέναμε να ληφθούν και οι οριστικές αποφάσεις σε συνεργασία με τους υγειονομικούς και βέβαια, με ρεαλισμό για την αγορά.

Αυτό δεν είναι αυτονόητο και δεν είναι απλό. Από αλλού ξεκινάει ο γιατρός και με το δίκιο του, από αλλού ξεκινάει ο επιχειρηματίας. Το Υπουργείο μας έπρεπε να συγκεράσει αυτές τις δύσκολες απόψεις, χωρίς, φυσικά, να πάρει θέση, αλλά να εξηγήσει τα επιχειρήματα εκατέρωθεν και να μπορέσουμε να βρούμε αυτή τη «χρυσή» τομή, για να έχουμε φέτος κάθε δυνατότητα αξιοποίησης του όποιου τουριστικού ρεύματος.

Αυτό, λοιπόν, ήταν μία επίπονη διαδικασία, που κατά καιρούς, ήταν και πολύ δύσκολη. Ακούστηκαν και απόψεις που έλεγαν, παράδειγμα, «μόνο ο εσωτερικός τουρισμός». «Δεν μπορεί η χώρα να ανοίξει τα σύνορά της». Καταλαβαίνετε, όμως, τι οικονομικό «αποτύπωμα» θα είχε μία τέτοια λογική.

Ευτυχώς, έχουμε σύμμαχό μας τις υγειονομικές εξελίξεις. Βελτιώνονται τα πράγματα, ακόμα και στη Μεγάλη Βρετανία που έχει, πλέον, πιο αρνητικά στοιχεία και φαίνεται πως στους χρόνους που αποφασίσαμε, θα μπορέσουμε να έχουμε κάποιες τουριστικές ροές.

Αυτό δεν σημαίνει, θέλω να το τονίσω, ότι δεν είμαστε στο μηδέν. Είμαστε στο μηδέν. Υπάρχουν εδώ στην Αίθουσα ξενοδόχοι και ξέρουν ότι τα ξενοδοχεία τους είναι κλειστά. Με το σχέδιό μας δίνουμε ένα ξεκάθαρο ρεαλιστικό χρονοδιάγραμμα. Η αγορά χρειάζεται απλές και καθαρές κουβέντες. Ξέρει το yachting πότε ανοίγει, ξέρει το camping και το δωδεκάμηνης λειτουργίας κατάλυμα πότε ανοίγει, ξέρουν τα εποχιακά καταλύματα πότε ανοίγουν. Είναι ξεκάθαρες οι ημερομηνίες. Έχουν τη δυνατότητα να ανοίξουν, φυσικά, ο καθένας παίρνει τις αποφάσεις του, κατά πόσον αυτό είναι εφικτό και σε άλλα επίπεδα.

Ο υγειονομικός, λοιπόν, άξονας, είναι σημαντικός. Το ότι οι χώρες θα είναι με υγειονομικά κριτήρια, είναι και αυτό σημαντικό γιατί θέλουμε να κρατήσουμε ασφαλή και τον τοπικό μας πληθυσμό. Η έμφαση στα υγειονομικά μας πρωτόκολλα δεν είναι να σταματήσουμε να υπάρχουν δωμάτια, γι' αυτό από την πρώτη στιγμή ζητήσαμε ρεαλισμό. Η έμφαση είναι στην προστασία του εργαζομένου, γιατί μέσω του εργαζομένου θα έρθει η ασθένεια αυτή ξανά. Θέλουμε να κρατήσουμε τη χώρα μας ασφαλή, γι' αυτό είμαστε αυστηροί εκεί που είναι σημαντικό για τη χώρα και είναι σημαντικό για τους κατοίκους μας να κρατήσουμε αυτή την ασφάλεια. Άρα, δεν πρέπει κανένας να φοβάται.

Επιπλέον, ενισχύουμε τις δομές. Καταρτίσαμε, σε συνεργασία με το Υπουργείο Υγείας και την Πολιτική Προστασία, ένα σχέδιο που ενισχύει, εκεί που χρειάζεται, τη δυνατότητα να γίνεται τεστ ανίχνευσης του ιού και τη δυνατότητα να υπάρχει νοσηλεία. Εκεί που δεν μπορεί αυτό να γίνει, έχουμε επιχειρησιακό σχέδιο νησί- νησί πώς θα πάμε, είτε ηπειρωτική χώρα, είτε κάποιο άλλο νησί, που θα έρθει να καλύψει τις ανάγκες τις οποίες δημιουργούνται.

Σχετικά με τον οικονομικό άξονα. Εδώ πρέπει να κατανοήσουμε και σε ποια κατάσταση βρίσκεται ο ιδιωτικός τομέας. Καλείται σε αυτό το αβέβαιο περιβάλλον, στο περιβάλλον που ο τουρισμός είναι στο σημείο μηδέν -και ό,τι κερδίσουμε θα είναι κέρδος και σας διαβεβαιώ, και το 2 % και το 3% φέτος θα είναι 5% του χρόνου- κάθε κέρδος φέτος, δεν το κάνουμε μόνο για φέτος. Το κάνουμε γιατί θα κρατήσει «ζωντανές» τις επιχειρήσεις, που θα είναι πιο εύρωστες του χρόνου και θα μπορέσουμε να έχουν καλύτερα αποτελέσματα. Το κάνουμε γιατί η καλή φήμη της χώρας μας δεν θα μείνει σε δημοσιεύματα, αλλά θα υπάρξει, στην πραγματικότητα, σε ανθρώπους που θα μας έχουν επισκεφτεί και έτσι θα μπορέσουμε να πολλαπλασιάσουμε το αποτέλεσμα και για του χρόνου.

Στον οικονομικό άξονα, λοιπόν, έχουμε μία τεράστια αβεβαιότητα και για τους εργαζόμενους και για τις επιχειρήσεις. Η Κυβέρνηση κάνει μία «βαθιά στροφή» με τα μέτρα που ανακοίνωσε εχθές. Στηρίζει πρώτα την εργασία και μετά την ανεργία. Αυτό ας μην το παίρνουμε έτσι αψήφιστα. Δεν είναι απλό. Δεν είναι απλό, γιατί δεν είχε ξαναγίνει και ποτέ. Ξέρουμε όλοι όσοι έχουμε έρθει σε επαφή με τη Δημόσια Διοίκηση, πόσο συντηρητική είναι και πόσο συντηρητικά αντιμετωπίζει αυτού του είδους τις καινοτομίες.

Τι ερχόμαστε και λέμε: «Δεν ξέρεις αν θα ανοίξεις». Και ποιες είναι οι επιπτώσεις αν ανοίξεις; Προφανώς, στην επιχείρηση είναι σημαντικές. Όμως, μία εποχική επιχείρηση, αν δεν ανοίξει δεν απολύει, απλώς, δεν προσλαμβάνει. Συνεπώς, όλοι οι εργαζόμενοι, γιατί γι’ αυτούς νοιαζόμαστε πρώτιστα, θα πάνε στο Ταμείο Ανεργίας. Το θέλουμε αυτό; Θέλουμε ανθρώπους εκτός από την αγορά εργασίας; Θέλουμε ανθρώπους οι οποίοι δεν θα μπορέσουν να βρουν δουλειά φέτος; Όχι.

Πρώτη μας προτεραιότητα, λοιπόν, είναι να δώσουμε τη δυνατότητα στις επιχειρήσεις να μειώσουν αυτή την αβεβαιότητα και μειώνεται η αβεβαιότητα λέγοντας, ότι «θα προσλάβεις τους ανθρώπους σου για τους πρώτους μήνες, που δεν ξέρουμε οι ροές πως θα έρθουν», και που θα καθοριστούν σύμφωνα με τις υγειονομικές αποφάσεις, οι οποίες λένε ότι από την Αγγλία και την Ιταλία, για παράδειγμα, δεν δεχόμαστε τουρίστες.

Τι θα κάνουν οι ξενοδόχοι στα Ιόνια; Τους δίνουμε, λοιπόν, τη δυνατότητα, όσο αυτό το περιβάλλον είναι αβέβαιο, να προσλαμβάνουν σταδιακά τους ανθρώπους τους, για να συντονίζουν την προσφορά τους με τα έξοδά τους. Αυτό είναι αυτονόητο και περιμένω να το χαιρετίσουν όλες οι πτέρυγες του Κοινοβουλίου. Ακόμη, και το Κ.Κ.Ε. θα έπρεπε να το χαιρετίσει.

Το δεύτερο που λέμε, είναι «γίνεται να προσλάβεις περισσότερους από αυτούς που τυπικά χρειάζεσαι;» Έχεις και τα πρωτόκολλα που μπορεί να σου δημιουργούν κάποιες ανάγκες περισσότερες, αλλά όχι όλη την εβδομάδα. Μπορεί να σου δημιουργούν, κάθε Σάββατο, που αλλάζει ο κόσμος στο ξενοδοχείο, για παράδειγμα. Συνήθως, αυτά έχουν μία περιοδικότητα και εκεί να χρειάζεσαι περισσότερη καθαριότητα που να μην την χρειάζεσαι τις επόμενες μέρες που δεν υπάρχει τόσο μεγάλη αλλαγή δωματίων. Καλύτερα να τους προσλάβεις και ας μην τους χρησιμοποιείς όλες τις ημέρες και όλες τις ώρες της εβδομάδας και θα έρθει το Δημόσιο και θα βοηθήσει αυτή τη στιγμή τον εργαζόμενο και θα του συμπληρώσει το εισόδημα, ώστε, έστω και αυτές τις ημέρες και ώρες, να είναι μέσα στην παραγωγική εργασία. Δεν πρέπει να νιώθει ή να του βάζουμε την ταμπέλα ή να είναι τελικά άνεργος. Καλύτερα να είναι εργαζόμενος, έστω και για λίγο, αυτή τη δύσκολη χρονιά.

Και τέλος τι λέμε; Αναγνωρίζουμε ότι δεν πρόκειται η ζήτηση να καλύψει όλες τις ανάγκες, όπως είχαμε πέρυσι. Πέρυσι πήγαμε καλά. Τους δύο πρώτους μήνες αυτής της χρονιάς πήγαμε καλά. Όλοι, έλεγαν, ότι ετοιμαζόμασταν για την καλύτερη χρονιά που έχουμε περάσει. Τι να κάνουμε; Δεν είμαστε η μόνη χώρα που της έτυχε ο κορονοϊός. Είμαστε, όμως, αυτοί που αποφάσισαν, ότι η υγεία των ανθρώπων είναι πάνω από την οικονομική κατάσταση. Θα έρθει η ώρα, όπως έρχεται η ώρα, να αντιμετωπίσουμε την οικονομική κατάσταση με αποφασιστικότητα, με σιγουριά και αποτελεσματικότητα, όπως ο Πρωθυπουργός πήρε πάνω του την αντιμετώπιση και την υγειονομική.

Σε αυτή τη στιγμή, θα περιμέναμε από την Αξιωματική Αντιπολίτευση και συνολικά την αντιπολίτευση, να συνεχίσει να στηρίζει αυτήν την κατάσταση και όχι να επιχαίρει, επειδή κάνοντας αυτή τη στρατηγική επιλογή «υγεία εναντίον της οικονομίας» που έπρεπε να ληφθεί στην αρχή να χαίρεται τώρα για την ύφεση με αυτά τα «κροκοδείλια δάκρυα», ότι «οι καημένες οι επιχειρήσεις και οι καημένοι οι άνεργοι». Όχι. Κανένας δεν χαίρεται για την οικονομική κατάσταση. Όμως, βάζουμε σχέδιο, βάζουμε δουλειά, «σηκώνουμε τα μανίκια» και προχωράμε.

Στηρίζουμε, γιατί αναγνωρίζουμε ότι κάποιοι δεν θα βρουν δουλειές, και τους ανέργους και τους εποχικά ανέργους και συνολικά τους ανέργους, ώστε αυτή τη δύσκολη περίοδο, εφόσον δεν θα «απορροφηθούν» από την αγορά εργασίας να τους δώσουμε μία «γέφυρα» για να περάσουν αυτή τη χρονιά που είναι ένα «ποτάμι» σε αναταραχή.

Κάνουμε μόνο αυτό; Όχι. Στηρίζουμε την ανταγωνιστικότητα του ελληνικού τουριστικού προϊόντος. Μειώνουμε τον Φ.Π.Α στην εστίαση, στο τουριστικό πακέτο, στις μεταφορές. Οι μεταφορές είναι το 1/3 του κόστους και μέσα από αυτήν τη στήριξη στηρίζουμε και τον Έλληνα πολίτη, τα νοικοκυριά, που και αυτά πληρώνουν ακτοπλοϊκά εισιτήρια και αεροπορικά εισιτήρια για να πάνε στο χωριό τους, για να πάνε στην περιοχή τους.

 Τέλος στηρίζουμε με ρευστότητα. Επιστρεπτέα προκαταβολή, επιταγές ΤΕΠΙΧ, Αναπτυξιακή Τράπεζα, μία σειρά από μέτρα, όπως την προκαταβολή και άλλες φορολογικές αναστολές που έχουν, ήδη, δοθεί. Όλα αυτά τα μέτρα στηρίζουν τη ρευστότητα των επιχειρήσεων. Αυτή τη στιγμή, δεν έχουμε μόνο επιχειρήσεις που έχουν οικονομικές δυσκολίες που έρχονται από το παρελθόν. Έχουμε, κυρίως, επιχειρήσεις που ήταν εύρωστες μέχρι πριν από λίγο και έχουν, πραγματικά, ζήτημα ρευστότητας και όχι βιωσιμότητας.

Άλλος άξονας είναι οι διπλωματικές επαφές. Προφανώς, επαφές με διάφορες χώρες με την Ευρωπαϊκή Ένωση, με τον Παγκόσμιο Οργανισμό Τουρισμού, την τετραμερή συνάντηση που είχαμε με Βουλγαρία, Ρουμανία και Σερβία πριν από λίγες μέρες. Αντίστοιχες κινήσεις κάνει και ο Υπουργός Εξωτερικών, ο κ. Δένδιας, που είναι πάρα πολύ δραστήριος σε αυτόν τον τομέα. Είχε, πρόσφατα, επαφές με όλες τις τουριστικές χώρες με πρωτοβουλία του Γερμανού Υπουργού Εξωτερικών του κ. Maazs. Έχουμε, λοιπόν, μία σειρά από κινήσεις που έχουν γίνει, όλες σε μία προσπάθεια να ενεργοποιήσουμε τα αντανακλαστικά των υπόλοιπων κρατών.

Χθες, θα ήθελα πάρα πολύ να ήμουν στην ακρόαση των φορέων. Δυστυχώς, ήταν την ίδια ώρα η Σύνοδος των Υπουργών Τουρισμού της Ευρωπαϊκής Ένωσης και έπρεπε να είμαι παρών. Υπό κανονικές συνθήκες, θα έπρεπε να ήμουν και στο εξωτερικό. Ευτυχώς, τουλάχιστον, αυτό μου επέτρεψε, να είμαι και στη Βουλή το βράδυ και φυσικά να κάνουμε και τις ανακοινώσεις την ίδια μέρα που είχαμε και τη Σύνοδο.

Το γεγονός ότι έχει αλλάξει το κλίμα σε πάρα πολλές χώρες δεν είναι τυχαίο ή άσχετο, από τις προσπάθειες που έχουμε κάνει όλα αυτές τις εβδομάδες. Μιλάμε με τους ομολόγους μας, παρακολουθούμε τα στοιχεία, κάνουμε συνεντεύξεις, ό,τι χρειάζεται, ώστε να κρατήσουμε τη χώρα μας και να αξιοποιήσουμε αυτήν την πολύ καλή φήμη που έχουμε αποκτήσει. Θα συνεχίσουμε να το κάνουμε. Οι ανακοινώσεις μας χθες, «χαιρετίστηκαν» από το σύνολο του διεθνούς τύπου. Από το σύνολο. Είμαστε η πρώτη χώρα προορισμού -είναι φοβερό- και όλος ο κόσμος το αναγνωρίζει και ερχόμαστε στο Κοινοβούλιο και μας λέτε «καθυστερείτε». Πραγματικά, δεν μπορούμε να κατανοήσουμε σε ποια κατάσταση είναι η χώρα μας;

Ο Παγκόσμιος Οργανισμός Τουρισμού ζητάει τα πρωτόκολλα τα δικά μας για να τα κάνει πρότυπο και να τα στείλει σε όλους. Και εμείς, έχουμε μία μιζέρια μεταξύ μας. Η χώρα μας είναι μπροστά. Εάν το καταλαβαίνουμε αυτό, πρέπει να χαρούμε, πρέπει να νιώθουμε περηφάνια, όπως νιώθει περήφανος για την υγειονομική αντιμετώπιση -και σε λίγο θα νιώθει και για την οικονομική- ο μέσος Έλληνας πολίτης. Αυτή η Βουλή είναι εδώ για να αντικατοπτρίζει το αίσθημα αυτό του μέσου Έλληνα πολίτη και αυτό πρέπει να το προσέξει η Αξιωματική Αντιπολίτευση, μήπως αποκοπεί απ’ αυτό.

Σε ότι αφορά στην προώθηση της χώρας μας. Κάναμε παγκόσμια καινοτομία με το του «Greece from home». Ήρθε το Ντουμπάι δύο εβδομάδες μετά και μας αντέγραψε. Όλοι, ξέρετε τι διαφήμιση έκαναν; Όλοι έβαλαν στο site του ΕΟΤ το «Visit Greece» «Stay Safe, See You Soon». Άλλαξαν μόνο την πρώτη σελίδα.

Στη χώρα μας, για πρώτη φορά, συνεργάστηκε ο ιδιωτικός και ο δημόσιος τομέας. Συνεργαστήκαμε με τον Creative Officer του Γραφείου του Πρωθυπουργού. Άλλη μία καινοτομία του Πρωθυπουργού, του Κυριάκου Μητσοτάκη, που εμπιστεύτηκε έναν άνθρωπο σαν τον Στηβ Ρανάκη, για να δώσει αυτή τη δημιουργικότητα που χρειάζεται και φτιάξαμε κάτι καινοτόμο το οποίο αναγνωρίστηκε σε όλη την υφήλιο.

Και τώρα θα πάμε και στο επόμενο βήμα, γιατί έχουμε μία μοναδική «χρυσή» ευκαιρία. Ο ερασιτεχνισμός που σε πολλά επίπεδα υπήρξε και υπήρξε και μέσα στην κρίση, αλλά δεν θέλω να πω από πού είναι τα διάφορα συνθήματα, όπως «Stay Safe», «You safe, we happy», αυτός ο ερασιτεχνισμούς για λίγο πρέπει να σταματήσει. Η χώρα μας πρέπει να στηρίξει το brand της τώρα που έχουμε πάρει αυτή την ανεκτίμητη βοήθεια, γιατί είμαστε στην ευρωπαϊκή και παγκόσμια πρωτοπορία. Θα ενωθεί η Περιφέρεια, το Δημόσιο και ο ιδιωτικός τομέας για πρώτη φορά και θα κάνουμε κάτι όλοι μαζί. Δεν έχουμε την πολυτέλεια να κάνουμε οτιδήποτε λιγότερο. Ο ρεαλισμός σήμερα είναι μόνο ο οραματισμός. Αυτό είναι ρεαλιστικό σήμερα.

Φυσικά «τρέχουμε» με τους tour operator καθημερινά για να μπορέσουμε να τους κρατήσουμε ενήμερους και να μπορέσουν κι αυτοί να κάνουν τον προγραμματισμό τους και να φέρουν τουρίστες το συντομότερο δυνατό. Oλα αυτά τα κάνουμε, όχι γιατί έχουμε μία φοβερή χρονιά ή για να πούμε «μπράβο» αλλά για να περισώσουμε ό,τι περισώζεται. Αυτό είναι αυτό που ψάχνουμε, ένα καλύτερο μερίδιο από μία μικρότερη «πίτα», γιατί αυτή θα είναι, δυστυχώς, η «πίτα» του τουρισμού.

 Και φυσικά ο εσωτερικός τουρισμός, που με όρους οικονομίας «ανακυκλώνει» τα ίδια χρήματα. Αν ρωτήσετε έναν οικονομολόγο θα μας πει «τι ασχολείστε με τον εσωτερικό τουρισμό, αφού δεν φέρνει συνάλλαγμα και το ΑΕΠ δεν το βοηθάει και τόσο». Όμως, τώρα, χρειάζεται, για να ξεκινήσει, γιατί δεν μπορούμε να αφήσουμε έναν ολόκληρο τομέα της οικονομίας στο «σκοτάδι» και στο μηδέν. Πρέπει να τον βοηθήσουμε.

 Ενισχύουμε, λοιπόν, με πάνω από 70 εκατομμύρια τα προγράμματα εσωτερικού τουρισμού. Αναβιώνουμε προγράμματα που ήταν «πεθαμένα», καθ’ όλη τη διάρκεια της διακυβέρνησης του ΣΥΡΙΖΑ. Ούτε μία χρονιά δεν έγινε πρόγραμμα εσωτερικού τουρισμού. Το ΄14 νομίζω ήταν τα τελευταία χρόνια ή και το ΄13 δεν είμαι σίγουρος. Ούτε μία χρονιά, ούτε το ΄15, ούτε το ΄16, ούτε το ΄17, ούτε το ΄18. Και έρχεται ο κ. Σαντορινιός και μας λέει ότι θέλει ένα δις, -το είπε και η κυρία Νοτοπούλου- για τον εσωτερικό τουρισμό.

Αλήθεια; Έχουμε στις τσέπες μας ένα δις; Περισσεύει; Όταν λέει «ένα δις για τον εσωτερικό τουρισμό, εννοεί ένα δις από τα επιδόματα ανεργίας. Εννοεί ένα δις από την επιστρεπτέα προκαταβολή. Εννοεί ένα δις από τη ρευστότητα στις επιχειρήσεις. Εννοεί ένα δις από τον ΦΠΑ που μειώνεται για να έχει ο Έλληνας καταναλωτής μικρότερο κόστος στις μετακινήσεις του. Απ’ αυτό παίρνει το ένα δις. Δεν περισσεύει στα ταμεία της Κουμουνδούρου ένα δις για να τα δώσει στον εσωτερικό τουρισμό. Φύγατε από το Μαξίμου και ξαναγυρίσατε στον μηδενικό ρεαλισμό; Τι «οβιδιακές» μεταμορφώσεις είναι αυτές; Ο ελληνικός λαός καταλαβαίνει.

Το πρόγραμμα που ανακοινώσαμε χθες, το «Restart Tourism», είναι ρεαλιστικό, είναι ολοκληρωμένο, είναι ασφαλές, είναι συνεκτικό, είναι το πρόγραμμα που χρειάζεται ο ελληνικός τουρισμός. Αυτό το πρόγραμμα -και τίποτα λιγότερο- θα δώσει η Κυβέρνηση της Ν.Δ. στον ελληνικό τουρισμό, στον ελληνικό λαό και σε όλους όσους εξαρτάται το εισόδημα της οικογένειάς τους από τον ελληνικό τουρισμό .

Τώρα θα περάσω σε κάποια ζητήματα που τέθηκαν, επειδή δεν μίλησα χθες, γιατί ήταν μία δύσκολη μέρα, μετά την ακρόαση των φορέων, και μετά την κριτική που ακούστηκε -και πραγματικά χαίρομαι όταν υπάρχει κριτική- το Υπουργείο μας ακούει και προσπαθεί να «πιάσει τον παλμό» και όπου χρειάζεται θα κάνουμε τις αλλαγές με κάποιες νομοτεχνικές βελτιώσεις. Δεν θα τα δεχτούμε, όμως, και όλα και αυτό είναι ξεκάθαρο.

Ο Δήμαρχος Μυκόνου, έχει αντίρρηση για τον Τούρλο. Καλώς ή κακώς, αυτός είναι ένας νόμος του 1993. Ο νόμος και η περιγραφή του και το σχεδιάγραμμα που έχει δεν είναι ίδια. Άλλα λέει το κείμενο, άλλα έχει γραμμένα το σχεδιάγραμμα. Όχι, διαφορετικά. Απλώς, λείπουν κάποια κομμάτια που περιγράφονται μέσα στον νόμο και δεν είναι σημειωμένα πάνω στο σχεδιάγραμμα. Το αποτέλεσμα είναι από τότε να μην γίνεται τίποτα.

Από τότε, βέβαια, έχει περάσει στο ΤΑΙΠΕΔ. Είπε στις αντιρρήσεις του ότι «αυτό είναι και τουριστικό λιμάνι και εμπορικό λιμάνι». Το ΤΑΙΠΕΔ έχει τα μεγαλύτερα εμπορικά λιμάνια της χώρας. Έχει τον Πειραιά και τη Θεσσαλονίκη, έχει όλα τα λιμάνια. Δεν είμαι σίγουρος, ούτε είναι στο δικό μου προγραμματισμό, τι θα κάνει με το εμπορικό λιμάνι. Όμως, όλα αυτά τα χρόνια, έχει «κολλήσει» η διαδικασία και δεν προχωράει, για να γίνει ο στρατηγικός σχεδιασμός, το master plan, για να γίνουν οι περιβαλλοντικές μελέτες, για να «σπάσει», αν χρειάζεται και να διορθωθεί, γιατί «κολλάμε» στη νομοτεχνική ασυμφωνία του ίδιου του νόμου.

Εμείς με αυτό το νομοσχέδιο αυτό «θεραπεύουμε». Δεν μπαίνουμε στην ουσία του πράγματος. Η ουσία του πράγματος θα αρχίσει τώρα να ξεκινάει και είμαι σίγουρος, ότι μπορεί να υπάρξει η ανάγκη για βελτιώσεις, επί της ουσίας και θα έχουμε την χαρά και τη δυνατότητα να συνεργαστούμε με τον Δήμαρχο Μυκόνου, ώστε να επιλύσουμε αυτά τα θέματα.

Όσοι, όμως, χαίρονται, γιατί με τέτοια τερτίπια «κολλάνε» τα πράγματα για δεκαετίες, γιατί σε αυτή την περίπτωση μιλάμε για δεκαετίες, δεν θα βρουν αρωγό εμένα ή το Υπουργείο μου, είτε τον Υφυπουργό, είτε οποιονδήποτε άλλο, τον αρμόδιο Γενικό Γραμματέα του, τον κ. Λούλη.

Συνεπώς, εμείς θα «ξεκολλήσουμε» αυτή τη διαδικασία με αυτό το νομοσχέδιο και θα είμαστε εδώ να κάνουμε και τη διαβούλευση και τις διορθώσεις που θα είναι αναγκαίες. Φυσικά, για το εμπορικό λιμάνι, ούτε αρμοδιότητα έχουμε, ούτε είναι κάτι που μπορούμε εμείς να το επιλύσουμε. Θα επιτρέψει, όμως, η συνεργασία του ΤΑΙΠΕΔ, του Υπουργείου Εμπορικής Ναυτιλίας και του Δήμου να είναι, τουλάχιστον, γόνιμη. Αυτή τη στιγμή, είναι στο μηδέν.

Κάνουμε μία αλλαγή, γιατί ακούσαμε τους φορείς, οι οποίοι μας είπαν για το ζήτημα των ναυαγοσωστών, προς βελτίωση, ώστε να μην εξαρτιόμαστε από τα τετραγωνικά της πισίνας, που, εξάλλου, δεν ήταν το σωστό κριτήριο. Προσπαθήσαμε, έτσι, να μειώσουμε τα τετραγωνικά στις μικρές πισίνες. Το σωστό κριτήριο είναι το βάθος της πισίνας, γιατί η επικινδυνότητα είναι η συνάρτηση του βάθους. Θα κάνουμε, λοιπόν, την αλλαγή, ώστε οι πισίνες μέχρι ενάμισι μέτρο να μην χρειάζονται συγκεκριμένο ναυαγοσώστη αποκλειστικής απασχόλησης και πάνω από ενάμισι μέτρο να είναι αναγκαίο.

Αυτή είναι μία καλή πρόταση την οποία την είπαν και διάφοροι φορείς και ο ΠΟΞ και ο ΣΕΤΕ και ο ΣΕΤΚΕ και νομίζω ότι είναι σημαντική, αλλά και οι ναυαγοσώστες.

Προχωράμε στη δυνατότητα παράτασης κατοχύρωσης του τίτλου. Ο ΣΕΤΚΕ το ζήτησε αυτό. Δεχόμαστε τους Αυτοδύτες στο Συμβούλιο. Είναι ένα Συμβούλιο, το οποίο θέλει να ακούει την αγορά, οπότε θέλουμε να έχουμε ανθρώπους περισσότερο από τον ιδιωτικό τομέα. Το μπερδεύουμε λίγο. Άκουσα μία κριτική για να είναι Συμβούλιο που να επιταχύνει. Δεν είναι αυτό. Είναι ένα Συμβούλιο, το οποίο «δένει» περισσότερο και συνδέει το Υπουργείο μας με την ιδιωτική αγορά. Να ξέρει τα events που πρέπει να παρακολουθούμε, να ξέρει τις εξελίξεις που πρέπει να παρακολουθούμε.

Δεν είναι ένα Συμβούλιο να μάς προτείνει διατάξεις. Δεν είναι γραφειοκρατικό. Είναι ένα Συμβούλιο που επιτρέπει στο Υπουργείο να πατάει τα πόδια του στο έδαφος και να μπορεί, πραγματικά, και ουσιαστικά, να χαράσσει μία στρατηγική για τον Καταδυτικό Τουρισμό. Αυτή είναι μία σημαντική καινοτομία και θα την κρατήσουμε.

Υπήρξε μία ερώτηση για αν θα πρέπει να το κάνουμε σε όλες τις μορφές. Δεν είναι απαραίτητο. Εδώ βλέπουμε, ότι υπάρχει η γνώση, υπάρχει η θέληση, υπάρχει η ωριμότητα σε μία κοινότητα καταδύσεων που θα θέλαμε να τις «αγγίξουμε». Δεν θα είναι, όμως, απαραίτητα ένα μοντέλο που θα το αντιγράψουμε παντού.

Αναφορικά με τον Αγροτουρισμό. Θα το εξετάσουμε το θέμα. Δυστυχώς, δεν μπορεί να γίνει τόσο γρήγορα αυτό, δηλαδή, το κατά πόσον οι αγροτουριστικές επιχειρήσεις μπορούν να μπούνε στον κλάδο, όπως είχε ζητηθεί.

Η Ομοσπονδία των υπαλλήλων μίλησε για την αρχαιοκαπηλία και αυτό είναι ένα σωστό επιχείρημα και θα το εντάξουμε, είτε με αλλαγή τροπολογίας, είτε με νομοτεχνική βελτίωση, διότι είναι σημαντικό αυτοί οι οποίοι, προφανώς, καταδικάζονται για αρχαιοκαπηλία να μην έχουν τη δυνατότητα να εμπλακούν σε αυτή τη διαδικασία.

Από την άλλη, το είπα και στην πρώτη μου ομιλία, δεν μπορούμε να αφήσουμε τους αυτοδύτες μόνους τους να κατεβαίνουν. Καλώς ή κακώς, η φιλοσοφία είναι ότι ο επαγγελματίας που έρχεται και ξανάρχεται και ξανάρχεται είναι αυτός που έχει το κίνητρο να διατηρηθεί το ναυάγιο.

Δημιουργούμε -και αυτό είναι η απάντηση στην κριτική ότι τα αφήνουμε ανεξέλεγκτα- άμισθους φύλακες των πολιτιστικών μας αποθεμάτων αυτή τη στιγμή. Δημιουργούμε οικονομικά συμφέροντα υπέρ της διατήρησης των πολιτιστικών αποθεμάτων που βρίσκονται στον βυθό της χώρας μας. Αυτά τα αποθέματα παράγουν, συνεχώς, πλούτο.

Φυσικά, δεν τίθεται κανένα ζήτημα αντισυνταγματικότητας, σε σχέση με το αν οι ενάλιοι χώροι, επειδή είναι επισκέψιμοι και υπάρχουν μέσα σε πάρκο, ιδιωτικοποιούνται. Δεν ιδιωτικοποιούνται. Υπάρχει αντάλλαγμα. Το πάρκο φτιάχνεται με αντάλλαγμα. Δυνατότητα κατάδυσης στον επισκέψιμο χώρο υπήρχε. Τώρα θα γίνεται με συνοδεία αρχαιοφυλάκων, που δεν υπήρχε ποτέ η δυνατότητα, γιατί δεν έχουμε αρκετούς που να μπορούν να κάνουν αυτή τη δουλειά. Εν πάση περιπτώσει, δεν είναι το κύριο έργο τους και συνεπώς, δεν είχε κανένα νόημα αυτή η διαδικασία .

Το Δημόσιο στη δική μας φιλοσοφία κάνει καλύτερα τη δουλειά του, όταν δύο αντικρουόμενα ιδιωτικά συμφέροντα «συγκρούονται» και κρατείται η ισορροπία μεταξύ των δύο. Όταν το Δημόσιο είναι κόντρα στο ιδιωτικό συμφέρον, δυστυχώς, οι λειτουργοί των δύο συμφερόντων, κάπως, τα βρίσκουν στις περισσότερες των περιπτώσεων και ξεχνιέται αυτή η αντίδραση και αυτό είναι μία βασική ιδεολογική διαφορά. Δεν χάθηκαν και οι ιδεολογικές διαφορές. Είναι μία βασική ιδεολογική διαφορά την οποία στηρίζουμε.

Ακούσαμε και μία άλλη κριτική του ΕΛΚΕΘΕ, ότι χάνονται ψάρια στις καταδύσεις. Δεν έχω τα επιστημονικά δεδομένα. Το πρώτο που μπορώ να πω είναι ότι, με τα καταδυτικά πάρκα, απαγορεύεται η αλιεία στην περιοχή. Είχαμε, όμως, και την αντίθετη κριτική, ότι «τρώμε» από τους ψαράδες τη δυνατότητα να ψαρέψουν. Η αναπαραγωγή του φυσικού πλούτου, μέσα σε δύο με τρία χρόνια, περίπου, είναι εντυπωσιακή, όταν απαγορεύσεις σε ένα σημείο την αλιεία. Δεν είχαμε τη δυνατότητα να το κάνουμε εύκολα, παρά μόνο για λόγους προστασίας, της φώκιας μονάχους - μονάχους και μόνο τότε το απαγορεύαμε. Εδώ είναι πολύ σημαντικό, ότι μπορούμε να το κάνουμε και τώρα.

Προφανώς, κάθε μορφή ανάπτυξης μπορεί να είναι αντίθετη σε κάποια άλλη. Ένα ξενοδοχείο που καταλαμβάνει ένα χώρο κάπου δεν μπορεί να είναι χωράφι ή αμπέλι. Εάν η χώρα προτιμήσει τα ξενοδοχεία ή την πρωτογενή παραγωγή, ή ποια ισορροπία βρίσκει, αυτά είναι φυσικά ζητήματα που λύνονται σε πολύ υψηλότερο επίπεδο. Δεν λέμε εμείς ότι με τα καταδυτικά πάρκα θα αναπτυχθεί σε εκείνα τα σημεία και η αλιεία.

Τώρα αυτή η κριτική για το ειδικό χωροταξικό του τουρισμού είναι λίγο παράταιρη, σε σχέση με αυτό το νομοσχέδιο. Το ειδικό χωροταξικό του τουρισμού έχει ξεκινήσει. Έχει ξεκινήσει και παλιότερα. Υπήρχε και «έπεσε στο ΣτΕ». Ξέρουμε όλοι την ιστορία και τη διαδικασία. Είναι αρμοδιότητα του αρμόδιου Υφυπουργού, του κ . Οικονόμου, ο οποίος είναι ο, πλέον, ειδικός σε αυτά τα θέματα και το προχωράει με την ταχύτητα που μπορεί να προχωρήσει.

Προφανώς, θέλαμε να ήταν και στη δική μας διαβούλευση. Το επόμενο στάδιο είναι να έρθει και σε εμάς, στο Υπουργείο Τουρισμού. Δεν ελέγχουμε -ξαναλέω- τη διαδικασία. Όμως, καταλαβαίνουμε όλοι ότι τους περιμέναμε τον Ιανουάριο - Φεβρουάριο να έρθουν και με τον κορονοϊό όλες οι προτεραιότητες των Υπουργείων έχουν αλλάξει σειρά.

Τώρα, μερικά ακόμη σημεία, κυρίως για τα θέματα των ΠΟΤΑ . Σας είπα και προχθές, ότι το βασικό πράγμα που κάνουμε είναι ότι εκσυγχρονίζουμε και ισορροπούμε το πλαίσιο, σε σχέση με άλλες μορφές ανάπτυξης, όπως το ΕΣΧΑΣΕ και το ΕΣΧΑΔΑ.

ΟΙ ΠΟΤΑ είχαμε μείνει πίσω, σε σχέση με τα ΕΣΧΑΣΕ - ΕΣΧΑΔΑ. Εκεί μπορεί να αλλάξει με ΚΥΑ το 15% της έκτασης. Οι ΠΟΤΑ «κολλούσαν» γιατί έπρεπε να απαλλοτριωθεί ένας δρόμος και τσακώνονταν Περιφέρεια και Δήμος σε ποιον ανήκει για να πάρει τα λεφτά, να μπορέσει να τα βάλει στο Ταμείο Παρακαταθηκών και Δανείων και σε όποιον ανήκει ο δρόμος ας αποζημιωθεί από το Ταμείο Παρακαταθηκών και Δανείων. Ας προχωρήσει η επένδυση. Θα «κολλάμε» επειδή τσακώνονται δύο δημόσιες υπηρεσίες και θα μένει ο άλλος να περιμένει να δει τι θα κάνει;

Σε σχέση με την αναδάσωση, είναι άδικη η κριτική. Δεν αλλάζουμε την ουσία, απλώς, γίνεται διασάφηση του ζητήματος. Εμείς λέμε ότι ήταν ασαφές το αντάλλαγμα και λέμε ότι το αντάλλαγμα είναι σε όλη την επιφάνεια και αυτή που πειράζεις και αυτή που δεν πειράζεις. Άρα, δηλαδή, παίρνουμε το μέγιστο δυνατό υπέρ του ελληνικού δημοσίου. Είναι σαφές αυτό. Σε ότι αφορά την υποχρέωση αναδάσωσης, αποσαφηνίζουμε ότι είναι μόνο για την περιοχή την οποία πείραξες. Δεν πείραξες τα δέντρα, πήρες μια έγκριση επέμβασης στο 5%, θα αναδασώσεις αντίστοιχο με αυτό στο οποίο έχεις επέμβει. Θα έχει υποχρέωση να αναδασώσεις όλο το δάσος; Κόβεις τρία δέντρα από ένα βουνό και θα έχεις υποχρέωση αναδάσωσης για όλο το βουνό; Είναι παράλογο. Σας λέω ότι, απλώς, αποσαφηνίζουμε το υπάρχον θεσμικό πλαίσιο.

Μας λέτε για τα γήπεδα γκολφ. Μπορούν να γίνουν σε δάση, αυτά είναι νόμοι του 1979. Ξενοδοχεία, χιονοδρομικά κέντρα, ιαματικά κέντρα, ΠΟΤΑ και δρόμοι διάνοιξης γκολφ. Δηλαδή, μπορεί να γίνει το γκολφ, μπορεί να γίνουν οι δρόμοι και δεν μπορούν να γίνουν τα αποδυτήρια για να αλλάξουν οι άνθρωποι. Αυτή είναι η δυσκολία, ότι θα κάνει κάποιος και τα αποδυτήρια δίπλα στο γκολφ, ενώ επιτρέπεται ξενοδοχείο;

Να έχει και μία λογική η κριτική. Δεν κάνουμε τίποτα, διορθώνουμε πράγματα τα οποία είναι παράλογα. Δεν κάνουμε εμείς τον νόμο.

Αγαπητοί συνάδελφοι, διαβάστε την τελευταία σελίδα του νομοσχεδίου, γιατί γίνεται μια κριτική που είναι οι Υπουργοί. Υπογράφουν οι Υπουργοί. Έκανα μία διαβούλευση πάρα πολύ δύσκολη για να περάσει από το Αγροτικής Ανάπτυξης, από το Ναυτιλίας, από το Περιβάλλοντος, από το Πολιτισμού, από το Οικονομικών. Αυτό το νομοσχέδιο είναι από τα πιο πολύπλοκα νομοσχέδια που μπορεί κάποιος να περάσει, γιατί ο τουρισμός είναι μία πολύπλοκη διαδικασία που τους «αγγίζει» όλους και υπογράφουν, ελέγχουν, άλλαξαν, διόρθωσαν, συμβιβαστήκαν. Κάναμε πολλά πράγματα και με το Λιμενικό και με όλους για να μπορέσουμε να έχουμε ένα άρτιο νομοσχέδιο.

Ας μην γελιόμαστε η απόφαση είναι απλή. Όποιος είναι με τη μιζέρια ή όποιος είναι με την πρόοδο, όποιος είναι να πάει μπροστά ή όποιος είναι να πάει πίσω. Όποιος το ψηφίσει θέλει οι Έλληνες πολίτες να βρουν δουλειές, να έχουν ανάπτυξη να μπορέσει η χώρα να πάει μπροστά. Όποιος δεν το ψηφίσει προτιμάει να μείνουμε στο χθες. Εμείς δεν θα μείνουμε μαζί του. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει η κυρία Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ(Εισηγήτρια της Μειοψηφίας):** Κύριε Υπουργέ, άκουσα με μεγάλη προσοχή την ομιλία σας και, δυστυχώς, μάς επιβεβαιώσατε απόλυτα. Πρόκειται για ένα, πλήρως, «ανώριμο» νομοσχέδιο, το οποίο φέρνετε με διαδικασίες fast track. Αντιλαμβάνεστε ότι υπάρχουν σοβαρά ζητήματα αντισυνταγματικότητας και εξακολουθείτε να αδιαφορείτε γι’ αυτό.

Είπατε ότι δημιουργείτε φύλακες του θαλάσσιου πλούτου, ενώ ξέρετε πάρα πολύ καλά ότι αυτό που δημιουργείτε είναι μία πρόσβαση σε συγκεκριμένους επιχειρηματίες να ιδιωτικοποιήσουν τον αρχαιολογικό πλούτο της χώρας. Αυτό κάνετε και ξέρετε ότι έχει και πρόβλημα συνταγματικότητας.

Ποια είναι τα υγειονομικά πρωτόκολλα, κύριε Υπουργέ; Κάποια στιγμή, πρέπει να τα πείτε. Ποιο είναι το επιχειρησιακό σχέδιο που έχετε καταρτίσει με την Πολιτική Προστασία; Που είναι, γιατί δεν μας το εμφανίζετε; Παραδεχτήκατε ο ίδιος ότι υπάρχει μία άποψη από μεριάς των υγειονομικών ότι ο εξωτερικός τουρισμός έχει ένα ρίσκο για τη δημόσια υγεία. Γιατί δεν φροντίζετε να τη διασφαλίσετε; Γιατί προτιμήσατε, τρεις ημέρες τώρα, να κατηγορείτε τον ΣΥΡΙΖΑ, ότι, δήθεν, δεν θέλει τουρίστες; Ο ΣΥΡΙΖΑ έφερε τους τουρίστες για τους οποίους υπερηφανεύεστε ότι υπήρχε αύξηση στις τουριστικές εισροές και ροές.

Γιατί δεν φροντίζετε, λοιπόν, να κάνετε μαζικά τεστ; Με βάση ποια επιστημονική θεώρηση και προσέγγιση αλλάξατε την αρχική σας προσέγγιση; Ποια μέτρα προφύλαξης έχετε πάρει για τα νησιά; Δεν παρουσιάζετε τίποτα. Που είναι τα κέντρα αναφοράς, που είναι οι γιατροί σε επάρκεια σε όλη την νησιωτική περιοχή; Τι έχετε κάνει για το ΕΣΥ; Εμείς αυτά περιμέναμε να ακούσουμε σήμερα.

Είπατε ότι είναι το πρόγραμμα που χρειάζεται ο ελληνικός τουρισμός. Προφανώς, δεν έχετε δει καν τις αντιδράσεις των φορέων του τουρισμού από χθες. Δεν υπάρχει κάποιος που να λέει ότι αυτό είναι το πρόγραμμα που θέλει τουρισμός. Απόγνωση υπάρχει από τους φορείς του τουρισμού. Πότε θα εκπαιδευτούν οι υπάλληλοι; Πολύ σωστά, είπατε ότι από αυτούς εξαρτάται η διαφύλαξη και προστασία της υγείας. Πότε θα εκπαιδευτούν;

Πώς θα καλυφθεί το κόστος προσαρμογής; Καταθέσαμε μία σειρά από λύσεις. Είπατε ότι υπάρχει μία στροφή στα μέτρα, ότι στρέφεστε προς την εργασία, που είναι ψέμα και το εξηγήσαμε το πρωί όσο λείπατε. Θα το δείτε στους δείκτες ανεργίας και στα λουκέτα που θα μπουν.

Δεν καταλαβαίνω, κύριε Υπουργέ, τι ακριβώς ζητάτε από τον ΣΥΡΙΖΑ. Εάν ζητάτε να μπούμε συμμέτοχοι στην παράδοση του δημόσιου πλούτου και στα ιδιωτικά συμφέροντα, δεν θα μας έχετε συμμέτοχους. Όπως δεν θα μας έχετε συμμέτοχους και στην κατάρρευση και την εγκατάλειψη του ελληνικού τουρισμού. Όπως δεν θα μας έχετε συμμέτοχους και στην αδιαφορία σας για το Εθνικό Σύστημα Υγείας. Σίγουρα, δεν θα μας έχετε συμμέτοχους στην υπερσυγκέντρωση του τουριστικού προϊόντος και της τουριστικής επιχειρηματικότητας στα χέρια λίγων συγκεκριμένων ημέτερων της Ν.Δ..

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κύριος Μπουκώρος.

**ΧΡΗΣΤΟΣ ΜΠΟΥΚΩΡΟΣ (Εισηγητής της Πλειοψηφίας):** Είναι αλαζονικό να ακούμε από τους εκπροσώπους του ΣΥΡΙΖΑ, ότι ο ΣΥΡΙΖΑ έφερε τους τουρίστες στη χώρα. Ακόμη και μέσα στην κρίση, από το 2013, ξεκίνησε η άνοδος των τουριστικών ροών στη χώρα. Μετά την κρίση του 2011, 14 εκατομμύρια, 17 εκατομμύρια, 20, 30, 34, μία άνοδος που όλοι ξέρουμε ότι θα συνεχιζόταν και φέτος και του χρόνου και την επόμενη χρονιά.

Τώρα, αδυνατώ να καταλάβω τι λέει ο ΣΥΡΙΖΑ. Η Εισηγήτρια του ΣΥΡΙΖΑ, από τη μία πλευρά, λέει ότι κάνουμε αντιπεριβαλλοντική πολιτική, υπερεκμετάλλευση παραλιών και εξέδωσε και σχετική ανακοίνωση ο τομέας τους.

Από την άλλη πλευρά, μάς λέει ότι θα είναι όλοι άνεργοι και ότι δεν θα έρθει κανένας τουρίστας.

Επίσης, ακούσαμε Βουλευτή του ΣΥΡΙΖΑ προχθές, κατά την επεξεργασία του νομοσχεδίου, να λέει ότι πρέπει να απαγορεύσουμε στα αεροσκάφη να έρθουν, γιατί δεν αφήνουν κενά μεταξύ των επιβατών και να κάνουμε αυστηρά πρωτόκολλα.

Δεν στρέφεστε -λέει- υπέρ της εργασίας. Καλύπτουμε με 50 ένσημα τους υπαλλήλους, κάτι που ζητούσαν και οι ίδιοι οι εργαζόμενοι. Δηλαδή, να πάρουν το εποχικό επίδομα ανεργίας την επόμενη σεζόν και το έκανε η Κυβέρνηση με 50 ένσημα να μπορούν να το πάρουν. Δεν στηρίζουμε την εργασία -λέει-. Εμείς που ενισχύουμε δια της «ΣΥΝΕΡΓΑΣΙΑΣ» την απασχόληση και όχι την ανεργία, εμείς λέει- δεν στηρίζουμε τους εργαζόμενους του τουρισμού.

Μπορούν να γίνουν οι προσλήψεις σταδιακά, να αναλάβουμε το μισθολογικό κόστος σε πολύ μεγάλο βαθμό, ώστε να μην έχουν «βάρη» οι επιχειρήσεις και απώλειες οι εργαζόμενοι, και μας λένε ότι δεν στηρίζουμε την εργασία στον κλάδο του τουρισμού.

Επιτέλους. Η μία άποψη έρχεται σε ευθεία αντίθεση με την, αμέσως, επόμενη και η μεθεπόμενη σε αντίθεση με όλες μαζί. Το ότι ανακάλυψε, όμως, τον τουρισμό στην Ελλάδα ο ΣΥΡΙΖΑ και έφερε τον τουρισμό στην Ελλάδα ο ΣΥΡΙΖΑ, αυτό, πραγματικά, δεν περίμενα να ακουστεί. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, στο σημείο αυτό, ολοκληρώθηκε η συζήτηση του νομοσχεδίου του Υπουργείου Τουρισμού «ειδικές μορφές τουρισμού και διατάξεις για την τουριστική ανάπτυξη» στην Επιτροπή Παραγωγής και Εμπορίου.

Περνάμε στην ψηφοφορία. Να ανακεφαλαιώσουμε τις θέσεις των Κομμάτων για την ψήφο τους επί, της αρχής.

Η Ν.Δ. ψηφίζει υπέρ.

Ο ΣΥΡΙΖΑ επιφυλάσσεται.

Το Κίνημα Αλλαγής επιφυλάσσεται.

Το Κ.Κ.Ε. ψηφίζει κατά.

Η Ελληνική Λύση επιφυλάσσεται και

το ΜέΡΑ25, επίσης, επιφυλάσσεται.

Σε ότι αφορά τώρα στα άρθρα, όπως συνάγεται από τις τοποθετήσεις των Εισηγητών και Ειδικών Αγορητών, τα άρθρα 1 έως 9, 12, 14 έως 30, 32 έως 42, 44 έως 47, 49 έως 60, 62 και 63, γίνονται δεκτά ως έχουν, κατά πλειοψηφία.

Τα άρθρα 10, 11,13, 31, 43, 48 και 61, γίνονται δεκτά, όπως τροποποιήθηκαν από τον κύριο Υπουργό, επίσης, κατά πλειοψηφία.

Επίσης, γίνεται δεκτή η με γενικό και ειδικό αριθμό 304/1 τροπολογία του Υπουργείου Τουρισμού και η με γενικό και ειδικό αριθμό 305/2 τροπολογία του Υπουργείου Εσωτερικών, όπως τροποποιήθηκε από τον κ. Υπουργό.

Και οι δύο τροπολογίες εντάσσονται στον «κορμό» του νομοσχεδίου και αριθμούνται αναλόγως. Επίσης, γίνεται δεκτό και το ακροτελεύτιο άρθρο.

Τέλος, η Επιτροπή ψηφίζει το σχέδιο νόμου στο σύνολό του.

Συνεπώς, κυρίες και κύριοι συνάδελφοι, το σχέδιο νόμου του Υπουργείου Τουρισμού «Ειδικές μορφές τουρισμού και διατάξεις για την τουριστική ανάπτυξη» γίνεται δεκτό, επί της αρχής, επί των άρθρων και στο σύνολό του, όπως τροποποιήθηκε από τον κ. Υπουργό, κατά πλειοψηφία.

Καλή συνέχεια σε όλους. Σας ευχαριστώ πολύ.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βλάχος Γεώργιος, Βολουδάκης Μανούσος-Κωνσταντίνος, Μπουκώρος Χρήστος, Οικονόμου Ιωάννης, Σιμόπουλος Ευστράτιος (Στράτος), Νοτοπούλου Αικατερίνη (Κατερίνα), Φάμελλος Σωκράτης, Φραγγίδης Γεώργιος, Συντυχάκης Εμμανουήλ, Βιλιάρδος Βασίλειος και Λογιάδης Γεώργιος.

Τέλος και περί ώρα 12.45΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**